[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés tavaszi ülésszakának 7. ülésnapját megnyitom. Tájékoztatom önöket, hogy az ülés vezetésében Simicskó István és Lukács László György jegyző urak lesznek a segítségemre. Köszöntöm a kedves vendégeinket és mindenkit, aki figyelemmel kíséri a munkánkat. Tisztelt Országgyűlés! Az Országgyűlés 2014 de-cemberében határozatban nyilvánította március 16-át a magyar zászló és címer napjává, arra emlékezve, hogy 1848-ban az áprilisi törvények részeként fogadták el „a nemzeti szinről és ország czimeréről” szóló 1848. évi XXI. törvénycikket. A magyar rendek évtizedes küzdelme ért célba ekkor, hiszen hosszú ideje próbálták elérni, hogy a magyar trikolórt használhassák az országban a császári kétfejű sasos lobogó és a sárga-fekete színek helyett. A reformkorban a magyar zászló egyre többször került elő a különféle polgári szervezetek, polgárőrségek, kaszinók összejövetelein, ünnepi felvonulásain vagy egyéb társadalmi eseményeken. Ugyanakkor az országgyűlési követválasztások nélkülözhetetlen elemévé is vált abban a korban, amikor hivatalosan csak elvétve jelentek meg a magyar színek és a címer. A nemzetiszínű zászló a magyar függetlenség és önállóság, de egyben a társadalmi haladás igényét is kifejezte. Nem csoda, hogy az 1848. márciusi forradalmi hónapokban spontán módon pillanatok alatt szinte az egész országban piros-fehér-zöld zászlóerdők emelkedtek fel, és követelték a császári jelvények felváltását. A ma ünnepelt törvény szimbolikusan visszaadta a nemzetnek az évszázadok óta vágyott és remélt függetlenség és szabadság jogát. Bármennyire is rövid volt 1848-1849 küzdelmes időszaka, a magyar háromszínű lobogó örökre összeforrt nemcsak önfeláldozó hősök emlékével, hanem az állami függetlenség és a nemzet szabadságának eszményével is. Tisztelt Képviselőtársaim! Ebben az évben több, sorsunkat alapvetően meghatározó történelmi esemény évfordulójára emlékezünk. 1990-ben, 30 évvel ezelőtt ült össze az első szabadon választott Országgyűlés, és számos törvényben tette visszafordíthatatlanná a kommunista múlttal való szakítást és a demokratikus Magyarország megteremtését. Felismerték azt is, hogy nem elég a jogrendszer gyökeres átalakítása a rendszerváltoztatás véghez viteléhez, hanem a szimbólumok világát is meg kell újítani. Az 1990. július 3-án elfogadott XLIV. törvény egy hosszú társadalmi vitát lezárva a koronás címert tette meg Magyarország nemzeti jelképévé, amely így immáron 30 éve a magyar állam és a nemzet egyik legfontosabb szimbóluma. Tisztelt Képviselőtársaim! Szintén ebben az évben emlékezünk meg a történelmi Magyarország területét szétdaraboló és a magyar nemzet harmadát idegen államok fennhatósága alá szorító trianoni békediktátum 100. évfordulójáról. Az emlékév neve nemzeti összetartozás emlékéve is arra utal, amely a nemzeti zászlónk legfontosabb üzenete: bármerre szóródtak vagy szakadtak el hazánkfiai, sorsunk közös, összetartozunk és egyek vagyunk. Arany János soraival zárom szavaim: „A zászlót, a zászlót ne hagyjátok! / Ha minket elfú az idők zivatarja: / Nem lesz az istennek soha több magyarja.” Köszönöm a megtisztelő figyelmüket. Tisztelt Országgyűlés! A mai napon napirend előtti felszólalásokkal kezdjük munkánkat, ezt követően 12 óra 15 perctől 13 óra 45 percig a kérdésekre, majd 13 óra 45 perctől 14 óra 45 percig az azonnali kérdések és válaszok órájára kerül sor, végül a napirend utáni felszólalásokkal fejezzük be az Országgyűlés ülését. Tisztelt Országgyűlés! A mai napon napirend előtti felszólalásra jelentkezett Orbán Viktor miniszterelnök úr. Miniszterelnök úr, öné a szó.
Köszönöm a szót. Tisztelt Elnök Úr! Tisztelt Képviselőtársaim! Azért kértem szót, mert a múlt hét végén a kormány veszélyhelyzet kihirdetéséről döntött, és erre 1990 óta nem volt példa a magyar demokrácia történetében. Ennek az oka az, hogy az egész világon, így Magyarországon is egy rendkívüli helyzettel nézünk szembe. Egy láthatatlan és ismeretlen ellenséggel állunk szemben. A kínai koronavírus világszerte elterjedt, ezért a mai kialakult helyzetet világjárványnak kell tekintenünk. Az egész emberiség számára kihívást jelent, hogy egy eddig ismeretlen vírussal állunk szemben. Fontos tudnunk azt is, hogy ez a járvány nemcsak egy ismeretlen vírustól származik, hanem hogy az eddig ismert járványokkal szemben a kínaikoronavírus-járvány sokkal gyorsabban terjed. Mivel nincs ellenszere, nincs ellene vakcina, ezért a terjedését sehol sem sikerült megállítani. 37 nagy, giga-világgyógyszercég dolgozik azon, hogy kifejlessze a szükséges vakcinát mindeddig sikertelenül. Ráadásul ha kifejlesztik is, mire azt forgalomba lehet hozni, hosszú-hosszú hónapok telnek majd el. Ezeket a kutatásokat, amelyek szerte a világban zajlanak, a magyar virológusokból álló munkacsoportunk figyelemmel kíséri, és ahol tud, be is kapcsolódik. Tisztelt Ház! A vírus a mostani tudásunk szerint Iránból, Olaszországból, illetve Izraelből jutott be Magyarország területére. Mindez azt jelenti, hogy egy Kínában kitört járvány, tehát a földkerekség másik felén kitört járvány néhány héten belül megjelent Európában és így hazánkban is. A koronavírus-járvánnyal szemben nemcsak vakcinánk nincs, hanem globális megoldásunk sem. Ezért minden ország maga dolgozza ki a védekezés stratégiáját. Ez nem ismeretlen a számunkra, így volt ez korábbi válságok idején is, legyen szó gazdasági válságról, árvízhelyzetről vagy éppen a bevándorlási válságról, akkor is nekünk kellett kidolgoznunk a magunk számára a használható nemzeti válságkezelési akcióterveket. És amíg nem fedezik föl a vakcinát, addig ez így is marad. Természetesen a védekezés során konzultálunk mindenkivel, mindenekelőtt a szomszédainkkal, minden európai uniós országgal közvetlen kapcsolatban vagyunk, de a felelős döntéseket nekünk, magyaroknak kell meghoznunk, a döntések meghozatalát nem várhatjuk másoktól, és az érte viselendő felelősséget sem tudjuk másra áttestálni. [[11.20]] Különösen fontos az Ausztriával való együttműködés, mert Ausztria szomszédos Olaszországgal is, ezért az osztrák intézkedéseket igyekszünk a leggyorsabban átültetni a magyar gyakorlatba, amiről mindjárt mondok is néhány szót. Tisztelt Hölgyeim és Uraim! Sokszor kerültünk nehéz helyzetbe, a legutóbbi 10 évben is jó néhányszor. Azt megtanultuk, hogy bármekkora is a veszély, a legnagyobb esélyünk akkor van, ha összefogunk, most is ezt kell tennünk. Arra kérek mindenkit, hogy ebben a helyzetben a közös cselekvés és a nemzeti összefogás útját járjuk. A lehető legszélesebb nemzeti együttműködésre van szükségünk. Mi várható? Azt tudjuk, hogy a koronavírus-járvány kezelése hosszadalmas és nehéz folyamat lesz, mindenkitől ki fogja követelni az alkalmazkodást. Az élet az elkövetkezendő hónapokban nem olyan lesz, mint amilyennek megszoktuk. A legfontosabb továbbra is a következő hónapokban az egészségügyben dolgozók és a rendfenntartásban dolgozó emberek munkája lesz, ezért szeretném megköszönni az egészségügyi és a rendvédelmi dolgozóknak a megfeszített munkát, amit az elmúlt időszakban végeztek. Nemcsak eddig cipeltek mindenkinél nagyobb terheket, ez így lesz a következő hetekben, sőt hosszú-hosszú hónapokban is, ezért mindenkit arra kérek, nemcsak önöket, hanem az embereket általában, hogy segítsük a munkájukat, enyhítsünk a terheiken, és támogassuk őket. Szeretnék köszönetet mondani a magyar embereknek általában is, mert úgy látom, hogy megfelelő fegyelmezettséggel fogadták a rendkívüli helyzetet. Köszönöm, hogy elfogadják a szokatlan korlátozásokat ebből jön majd még jó néhány -, köszönöm, hogy betartják a szabályokat, és köszönöm, hogy elfogadják a hatóságok ajánlásait, melyeknek a száma szintén szaporodni fog. Ez a legfontosabb erőtartalékunk, mármint az összefogás és a fegyelmezettség a legfontosabb erőtartalékunk, éljünk vele, és használjuk ki! Tisztelt Ház! A mai tudásunk szerint a koronavírus-járvány terjedése három szakaszra bontható: vannak az egyedi megbetegedések, ezután következnek a csoportos megbetegedések, majd a tömeges megbetegedés. Magyarország eddig az első szakaszban volt, a következő napokban azonban át fogunk lépni a csoportos megbetegedések időszakába. Azt látjuk, hogy amíg nincs vakcina, a világ minden országában, így Magyarországon is egyetlen esélyünk van, ez pedig a vírus terjedésének mérséklése. Amire vállalkozhatunk ma, hogy a vírus terjedési sebességét mérsékeljük, ezért a társas találkozások számát, ahogy a szakemberek mondják: a kontaktusok számát kell csökkentenünk. Röviden beszámolok önöknek arról, hogy ennek érdekében eddig milyen döntéseket hoztunk, ezek mind múlt időben értendők: rendkívüli jogrendet, veszélyhelyzetet hirdettünk az ország teljes területére. Beutazási tilalmat rendeltünk el Olaszországból, Kínából, Dél-Koreából, Izraelből a nem magyar állampolgárok számára. Az ezen országokból érkező magyar állampolgárok beléphetnek Magyarország területére, hiszen ez az ő hazájuk, de azonnali hatósági karanténba kell vonulniuk. Ez a hatósági határozat írja elő, hogy az illető két hétig a lakóhelyét nem hagyhatja el. Szankcióval jár, ha valaki valótlan nyilatkozatot tesz, és az is, ha megszegi a karanténhatározatra vonatkozó kötelezettségét. Megtiltottuk a 100 főnél nagyobb beltéri és az 500 főnél nagyobb kültéri rendezvények megtartását. A lejáró okiratokat a veszélyhelyzet fennálltáig nem kell megújítani. A magyarországi egyetemeken intézménylátogatási tilalom lépett érvénybe. Mostantól az egyetemi oktatás csak távoktatás formájában valósulhat meg. A külföldi osztálykirándulásokat megtiltottuk, a diákok nyári kéthetes nyelvtanulásának bevezetését egy évvel reméljük, csak egy évvel elhalasztottuk. A közoktatás teljes egészében áttért a távoktatásra. Járványkórház, konténerből épült járványkórház felállításáról döntöttünk, melynek építése ma reggel, illetve hajnalban meg is kezdődött. Ezek után, tisztelt hölgyeim és uraim, tájékoztatni szeretném önöket arról, hogy az operatív törzs ma reggeli ülését követően újabb döntéseket hoztunk. Ezek a következők: Magyarország határait a személyforgalom előtt lezárjuk, az erről szóló nemzetközi egyeztetések már zajlanak. Ez azt jelenti, hogy a jövőben csak magyar állampolgárok léphetnek be Magyarország területére. Ma éjféltől a rendezvényeket általánosan betiltjuk, sporteseményekre is legfeljebb, ha vállalják a szervezők, zárt kapuk mögött kerülhet sor, de legjobb, ha úgy sem. A szórakozóhelyeket, a mozikat bezárjuk, a kulturális intézményeknél látogatási tilalmat vezetünk be. Az éttermek, kávézók és az üzletek csak 15 óráig tarthatnak nyitva, kivételt képeznek az élelmiszerüzletek, a patikák és a drogériák. Azt javasoljuk, hogy a családi eseményeken kívül minden más összejövetelt halasszanak el. Idős polgártársainknak, a szüleinknek és a nagyszüleinknek pedig azt üzenjük, hogy ők különösen is ki vannak téve a járvány veszélyének, ezért arra kérjük őket, hogy legyenek rendkívül óvatosak. Ez a vírus rájuk nézve különösen is veszélyes. Úgy látom, hogy a kormány nem tilthatja meg, hogy a 70 évnél idősebbek elhagyhassák a lakásukat, azt hiszem, de azt mindenképpen kérhetem tőlük, ha megtiltani nem is tudjuk, nem tudom, hogy ne hagyják el a lakásukat. Nem azért, mert másokat megfertőznek, hanem azért, mert nekik esik bajuk, ők vannak veszélyben. Az önkormányzatokat a mai napon kötelezzük arra, hogy az otthonaikban maradó idős emberek ellátását szervezzék meg, és gondoskodjanak róluk. Azt kérem az önkormányzatoktól, hogy erejüket elsősorban az idősek megsegítésére fordítsák. Tisztelt Ház! Eddig az intézkedésekről. Most a gazdasági következményekről is szeretnék mondani néhány szót. A koronavírus-járvány első helyen az emberi életet fenyegeti, de jól láthatóan a világjárványnak már most súlyos gazdasági következményei is vannak. Az egész gazdaság most a magyar gazdaságról beszélek -, az egész magyar gazdaság bajba kerül, de nem egyszerre, nem egy időben. Vannak a gazdaságnak olyan szektorai, például a turizmus, a vendéglátás és a szolgáltatások, ahol a baj már bekopogtatott az ajtón. [[11.30]] Mager Andrea miniszter asszonynak most az a feladata, hogy a már most bajba jutott ágazatok képviselőivel konzultáljon, javaslataikat, kéréseiket begyűjtse, és a következő napokban gyors intézkedéseket hozzunk a megsegítésükre. Mivel magyar emberek munkahelyét fenyegeti elsősorban a veszély, ezért a következő hetekben a munkahelyek megvédésére fogunk összpontosítani. Nagyon komoly munkanélküliségi hullám fenyegeti Magyarországot. Arra kérek minden munkaadót és minden munkavállalót, hogy tegyenek személyes erőfeszítéseket, hogy megtarthassák a munkahelyüket. A koronavírus-járvány gazdasági következményei a költségvetési és gazdasági terveket is, mármint a központi kormányzati költségvetési és gazdasági terveket is felül fogják írni, a költségvetéseket minden szinten újra kell tervezni. Ennek a munkának a koordinálása Varga Mihály miniszter úr feladata. Az intézményi és az önkormányzati költségvetések újratervezési támpontjait napokon belül meg fogjuk adni, a magyar gazdaság megsegítését szolgáló intézkedések kidolgozása pedig folyamatban van. Szeretném önöket tájékoztatni arról is, hogy felvettem a kapcsolatot a Magyar Nemzeti Bank elnökével, mert más európai országokhoz hasonlóan Magyarországon is szükség lesz a költségvetési eszközök mellett monetáris eszközökre is a válság kezelése érdekében. Itt tartunk most, március 16-án. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, miniszterelnök úr. Tisztelt Országgyűlés! Mivel a miniszterelnök úr felszólalása nem haladta meg a 20 percet, így képviselőcsoportonként 5 perc időkeret áll rendelkezésükre a felszólalások elmondására. Tisztelt Országgyűlés! Felhívom figyelmüket, hogy a házszabály rendelkezései szerint a miniszterelnök úr napirend előtti felszólalásához kizárólag frakcióvezetők és frakcióvezető-helyettesek szólhatnak hozzá. Megadom a szót Szabó Timea frakcióvezető asszonynak, Párbeszéd-képviselőcsoport.
Köszönöm a szót, elnök úr. Köszönjük a tájékoztatást, miniszterelnök úr, de azért ez egy kicsit karcsúra sikerült. Hadd kezdjem én is azzal, hogy köszönjük mindenkinek beleértve egyébként a kormányt is -, aki részt vesz abban a munkában, hogy megpróbálja mérsékelni a lehetőségekhez képest a járvány terjedését, és segíteni a bajbajutottaknak, egészségügyi dolgozóknak, BKV-dolgozóknak, rendvédelmi dolgozóknak. Külön köszönjük az operatív törzs munkáját és Lakatos Tibor türelmét. Ezzel szemben nem tudjuk megköszönni Kovács Zoltánnak azt az arroganciáját, amit tegnap produkált. Szeretném felhívni a kormány figyelmét arra, hogy olyan módon olajat önt a tűzre akkor, amikor ilyen arrogánsan nyilatkoznak, hogy az nem lecsillapítja a kedélyeket, hanem pont hogy ront az egész helyzeten. Nem ez a feladata egy szóvivőnek, hanem az, hogy minden kérdésre válaszoljon. Miniszterelnök úr, én elsődlegesen a következőt szeretném kérdezni. Arról nem esett szó, hogy a jövőben milyen átcsoportosítások várhatók, azt azonban olvastuk, hogy a kormány már átcsoportosított 18,5 milliárd forintot a vis maior alapból vagy a rendkívüli alapból. Ebből azt láttuk, hogy 8,5 milliárd forint hulladékgazdálkodásra ment, az Operaház Eiffel Műhelyház felújítására 4,5 milliárd forint, és mindösszesen 2 milliárd forint ment az egészségügy támogatására ezt hallottuk mi a 18,5 milliárd forintos elkülönítésből. Szeretnénk arra választ kapni, hogy mikor várható az, hogy ennél többet csoportosít át a kormány az egészségügy megsegítésére. Pontosan látjuk, hogy nincs olyan hely, ahol az egészségügyi dolgozók ne panaszkodnának arra, hogy nincs megfelelő védőfelszerelés, elég a Szent Imre vagy a Szent János Kórházat említeni. Nem győzöm hangsúlyozni, hogy ez nem ellenzéki, meg nem tudom, micsoda, hanem mindannyiunk közös érdeke, hogy ezek a dolgozók megkapják a megfelelő védelmet. Ha egy kormányszóvivő kiáll, és azt mondja, hogy mi hazudunk, mert megkapják, az nem fog segíteni a helyzeten. Az fog segíteni a helyzeten, hogyha tényleg megkapják a védőfelszerelést ezek az egészségügyi dolgozók. Szeretném jelezni azt a problémát, hogy az önkéntes karantént sajnos nagyon sokan nem tartják be, főleg a most hazautazók. Arra szeretnénk felkérni a kormányt, hogy valamit tegyen ez ügyben. Nem a mi feladatunk, nem tudom, hogy mit kell ebben csinálni, hogyan kell ezt ellenőrizni, de nagyon sokan jönnek még most is haza Ausztriából, Olaszországból, akik nem tartják ezt be. Ez potenciális veszélyforrás. Szeretnénk azt is kérni a kormányzattól, hogy akik most elveszítik a munkájukat miniszterelnök úr úgy fogalmazott, hogy a munkaadók és a munkavállalók tegyenek személyes erőfeszítést arra, hogy megtarthassák a munkahelyüket. Én nem tudom, hogy ez mit jelent. Hogyan kell személyes erőfeszítést tenni, hogyha fogja magát egy munkaadó, és kirúgja a munkavállalókat, hiszen tudja, hogy már csődbe fog menni? Mit kell tudnia egy munkavállalónak ebben az esetben, milyen jogai vannak? Sajnos egymásnak nagyon ellentmondó információk látnak napvilágot. Szeretnénk megkérni a kormányzatot arra, hogy már most készüljenek fel a munkanélküliség megtámogatására. A Párbeszéd nevében szeretném kérni, hogy emeljük vissza az álláskeresési járadék három hónapról kilenc hónapra való folyósítását, mert ez egy nagyon súlyos helyzet lesz. A jövedelempótló támogatás 22 800 forintos összegét is emelje fel a kormány magasabbra, s ugyanígy a közmunkabért is. Külön szeretnénk megkérni a kormányt arra, hogy a gyermeküket egyedül nevelő szülőkre külön figyeljenek oda. Mi továbbra is azt kérjük a Párbeszéd nevében, hogy itt családipótlék-emelés legyen végrehajtva. Meggyőződésünk szerint most semmi más egyszeri vagy univerzális támogatás nem fog tudni segíteni, pláne ezeknek a szülőknek. Nagyon sok egyedülálló édesanya fog bajba kerülni. Ugyanígy szeretnénk megkérni a kormányt, hogy segítsen abban, hogy a hiteltörlesztéseket függesszük fel a következő néhány hónapra, ameddig tart ez a járvány; akiket a munkahelyükön emiatt valamilyen bérfolyósítási probléma ér, azok a szülők nem fognak tudni fizetni. Még a rezsit sem biztos, hogy tudják fogni fizetni, de a hiteltörlesztést bizonyára nem fogják tudni fizetni. Ne járuljunk hozzá ahhoz, hogy még többen az utcára kerüljenek e miatt a vírus miatt! Üdvözöljük az üzletek korlátos nyitvatartását, ez nagyon helyes. S utólag is szeretnénk kérni, hogy ha a Magyar Orvosi Kamara vagy a pártok hasonlót javasolnak, akkor ne az legyen erre a válasz, hogy mi politizálunk, pláne, ha a kormány ezt a következő nap meg is lépi, hanem eggyel megértőbben álljunk ebben az ügyben egymáshoz. Utolsósorban, és szándékosan az utolsó sorba tettem magunkat, de azért mi is potenciálisan hazavihetünk vírusokat a saját családunkba, környezetünkbe. Én javasoltam már a múlt héten, hogy az Országgyűlés költözzön át a Felsőházi terembe, ott 400 darab szék van, hogy legalább egy szék kihagyásával tudjon ülésezni az Országgyűlés, így mi is megtesszük a biztonsági lépéseket annak érdekében, hogy legalább ne terjesszük a vírust. Köszönöm.
Köszönöm szépen, képviselő asszony. Tisztelt Országgyűlés! Megadom a szót Tóth Bertalan frakcióvezető úrnak, MSZP-képviselőcsoport. Parancsoljon!
Köszönöm a szót, elnök úr. Tisztelt Országgyűlés! Tisztelt Miniszterelnök Úr! Három dologban szeretnék reagálni a miniszterelnök úr napirend előtti felszólalására. Az első az, hogy számunkra is, az MSZP számára és az ellenzéki politikusok számára is a legfontosabb és elsődleges a magyar emberek biztonsága, a magyar emberek egészsége, a magyar emberek megélhetésének a garantálása. A második, hogy ennek a helyzetnek a kezelésében az elmúlt tíz év kormányzati politikáját figyelembe véve, és leginkább azt a centralizációs folyamatot figyelembe véve, amit önök végrehajtottak mind az egészségügyben, mind az oktatásban, a rendvédelmi szerveknél, az önkormányzati szférában és sorolhatnám -, ennek a járványnak a kezelésében minden döntést a kormány tud meghozni, ezért a járvány kezelésében minden felelősség Magyarország Kormányáé, minden felelősség az öné, miniszterelnök úr. A harmadik, hogy ennek keretében az MSZP támogatni fog minden olyan intézkedést, amely az 1. pontban megfogalmazott célokat szolgálja, de ez nem azt jelenti, hogy az ellenzék a saját felelősségét értékelve minden mellett elmenne szó nélkül. Nem tudunk elmenni szó nélkül a tegnap esti események után amellett, hogy tulajdonképpen egy feketeöves arroganciamestert vezényeltek az operatív törzs ülését követő sajtótájékoztatóra, ami nemhogy a bizalmat erősítette volna, hanem a bizalmat gyengítette. Azt kérem, miniszterelnök úr, hogy a kommunikációban az őszinteség, a nyílt beszéd és a valós intézkedések mellett ne az ellenségkeresés amire ki lett képezve Kovács Zoltán legyen az elsődleges, hanem a magyar emberek védelme. Nem tudunk elmenni szó nélkül amellett, hogy ha a Magyar Orvosi Kamara, amely az orvosok szakmai szervezete, megfogalmaz egy csomó javaslatot, azt a kormány politikai támadásnak veszi. És szeretnék kiemelni, amire a miniszterelnök úr nem tért ki, egy javaslatot a tesztek számával, a védőfelszerelések számával és az egészségügyi intézmények felkészítésével kapcsolatban. Szeretném, ha a viszontválaszában erre kitérne. [[11.40]] Nem tudunk szó nélkül elmenni amellett az oktatási rendszert tekintve, hogy két éven keresztül Czunyiné Bertalan Judit digitális tartalomért felelős kormánybiztos [[Moraj a kormánypártok soraiban.]] 26 millió forintos fizetést kapott ezért a feladatért, és szülőként is tudom, és mindannyian, akik itt vagyunk, és szülők vagyunk, tudjuk, hogy az iskolák milyen e-maileket küldenek, milyen eltérő e-maileket küldenek az oktatás megszervezésével kapcsolatban. Nem tudunk szó nélkül elmenni amellett, hogy Moldáviának 30 milliárdos hitelkeretet nyitunk; gyönyörködünk a Puskás Stadionban, amely ezek szerint hónapokig üres lesz, 200 milliárd forintért; megnézzük azt, hogy a 18 milliárd forintos átcsoportosításból 2 milliárd forint jutott az egészségügyre; nem tudunk szó nélkül elmenni emellett, hiszen ahogy mondtam számunkra a legfontosabb, számunkra is a legfontosabb a magyar emberek biztonsága, a magyar emberek védelme. Éppen ezért egy ötpontos védelmi csomagot terjesztünk az Országgyűlés elé a mai napon, ezt részletesen ismertetni fogom majd a napirend előtti felszólalásomban. Arra kérem, hogy amikor az akcióterveket kidolgozzák, akkor ezeket vegyék figyelembe. Mi történik azokkal a munkavállalókkal, akiket most fizetés nélküli szabadságra küldenek? Bérgarancia-alapot kell létrehozni, és programot kell indítani. Mi történik az otthon maradó szülőkkel? El kell gondolkodni végre a családi pótlék megemelésén. El kell gondolkodni azon, hogy a nagyobb vállalatok, multinacionális cégek, amelyek az elmúlt időszakban több ezermilliárd forint nyereséget hordtak ki ebből az országból 9 százalékos nyereségadó mellett, számukra elbocsátási tilalmat kell bevezetni. A munkanélküli-ellátással kapcsolatban egyetértek Szabó Timeával ne csak a hitelfizetést, hanem a végrehajtásokat is függessze fel a kormány! És ha már az idősekről, a nyugdíjasokról beszélünk, akkor számukra a nyugdíjprémium kifizetését nem elhalasztani kellene, hanem előrébb hozni, hiszen az élelmiszerárak rendkívüli módon emelkednek, és valódi nyugdíjemelésre van szükség. Ez a védelmi csomag talán segít a kormánynak a döntések meghozatalában, de még egyszer hangsúlyozom, hogy a felelősség a kormányé és az öné, miniszterelnök úr. Köszönöm szépen.
Köszönöm, frakcióvezető úr. Tisztelt Országgyűlés! Megadom a szót Jakab Péter frakcióvezető úrnak, Jobbik-képviselőcsoport.
Köszönöm a szót. Tisztelt Miniszterelnök Úr! Akkor, amikor az ember megbetegszik, akkor lényegében vizsgázik az immunrendszere. A jelen helyzetben nem egy ember, hanem egy ország immunrendszere vizsgázik [[Dr. Rétvári Bence: Minden államé!]] és azt látjuk, hogy nem állunk jól, nagyon nem. Méghozzá azért nem, mert önök az elmúlt tíz évben ahelyett, hogy rendbe tették volna az egészségügyet, az oktatást vagy a bérkérdést, lényegében propagandával foglalkoztak, sorosoztak, brüsszeleztek, most pedig beköszöntött a kőkemény valóság, amire egyikünk sem számított, és nem tudnak vele mit kezdeni [[Közbeszólások a kormánypártok soraiból.]] nem tudnak áthangolni válságüzemmódba. Szombaton a miniszterelnök úr úgy rendelkezett, hogy a rendkívüli tartalék terhére itt az idő több mint 7 milliárd forintot elkölteni az Operaház felújítására vagy éppen templomok renoválására. Most tényleg ennek van itt az ideje, miniszterelnök úr? [[Orbán Viktor: Igen!]] Mert szerintünk nem. Aggódom. Aggódom akkor, amikor ilyen költéseket látok; aggódom akkor, amikor Kásler miniszter úr azt mondja, hogy nem kell Magyarországon szűrni az embereket, mert nincs értelme; aggódom akkor, amikor, miniszterelnök úr, ön a veszélyhelyzet kihirdetésének másnapján elmegy Moldovába, hogy 30 milliárd forinttal támogassa meg az ottaniakat, miközben a koronavírus elleni küzdelemre 8 milliárd forintot szánnak, 8 milliárdot! 30 milliárdot adunk másoknak, miközben az egészségügyi dolgozóknak nincsen védőfelszerelésük, a háziorvosok panaszkodnak, hogy nem kapnak megfelelő maszkokat, sőt ötszáz olyan hely van, ahol nemcsak maszk nincs, de háziorvos sem. Miniszterelnök úr, Szerbiában az egészségügyi dolgozóknak béremeléssel hálálják meg, béremeléssel mondanak nekik köszönetet a megfeszített munkáért. Itt mikor kerül sor ilyenre, miniszterelnök úr? Önök azt mondják, hogy ha egy orvos panaszkodik, akkor le kell teremteni; ugye, az EMMI kiadott egy közleményt, hogy a háziorvosnak a dolga garantálni a saját maga meg a betege egészségét és biztonságát. De önöknek mi a dolguk, miniszterelnök úr? A kormánynak mi a dolga? Akkor mondom. Első lépésként vissza kéne hívni most már Kásler miniszter urat, mert nem alkalmas a feladat ellátására. Ezt követően azon nyomban biztosítani kell az egészségügyi dolgozók számára minden létező védőfelszerelést. Üdvözöljük, üdvözöljük, hogy megfogadta egy újabb tanácsunkat, és lényegében azzal, hogy külföldi állampolgárok nem léphetnek be Magyarország területére, megvalósul az általunk is szorgalmazott közegészségügyi határzár. De itt az idő, miniszterelnök úr, hogy valóban komolyan vegyük és komolyan foglalkozzunk a vírus okozta negatív gazdasági hatások mérséklésével. És itt megint csak vitatkoznunk kell egy kicsit önökkel, mert Matolcsy jegybankelnök úr előterjesztette a javaslatát múlt héten, amely arról szólt, hogy szerinte úgy kell megoldani a problémát, az anyagi problémáinkat, hogy a lakosság vegyen fel kétszer annyi hitelt, mint korábban egészen elképesztő! Tehát egy világjárvány kellős közepén el kell adósodniuk a magyar embereknek? Szerintünk ez nem így van. Nem helyes ez az út. Munkahelyvédelmi alapot kell felállítani, miniszterelnök úr, ami pontosan arról szól, hogy garantálni kell a fizetést azon dolgozók számára, akik a vírus okozta kényszerhelyzetben szabadságra kényszerülnek, vagy azért, mert bezárják az iskolákat, vagy azért, mert éppen karanténba megy egy-egy munkavállaló; tehát garantálni kell a béreket. Nem utolsósorban garantálni kell az állami szektorban foglalkoztatott munkavállalóknak is a bér kifizetését, hiszen péntek reggel ön azért kilátásba helyezte, hogy nem áll öntől távol az, hogy fizetés nélküli szabadságra küldje az állami foglalkoztatottakat; ez sem egy helyes és járható út. Gondolnunk kell azokra a honfitársainkra is, miniszterelnök úr, akik nemcsak a vírussal kell hogy szembenézzenek, de a lakástörlesztési hiteleikkel is. A lakhatási krízis megelőzése érdekében azonnali hatállyal és minimum a veszélyhelyzet idejére egy hiteltörlesztési moratóriumot kell bevezetni, amit a bajba jutott családok esetén ki kell terjeszteni egy számlafizetési moratóriummal is, tehát a rezsifizetés terhe alól is mentesíteni kell ideiglenesen ezeket a családokat. Nem utolsósorban itt az idő, hogy hatósági árszabást vezessen be a kormány, maximálja az árakat azoknál a termékeknél, amely termékek megvásárlásával lehet csökkenteni a vírus terjedésének az ütemét gondolok itt a maszkokra, gondolok itt a kézfertőtlenítőre. Miniszterelnök úr, a költségek nyilván tetemesek lesznek és lehetnek, ezt ma még nem tudjuk, hiszen azt, hogy a járvány milyen mértékű lesz, ma még nehéz megjósolni. Három plusz egy lábra kell állítani az anyagi tehervállalást. A költségeket viselnie kell egyrészt az államnak, viselniük kell a multinacionális vállalatoknak, viselniük kell azoknak az oligarcháknak is, akik az elmúlt években pont az önök jóvoltából kőgazdagok lettek most egy kicsit fogyókúrázni kell majd nekik is -, és van plusz egy láb, hiszen azért az Európai Unió is kilátásba helyezett egy 100 milliárdos nagyságrendű támogatást, egy segélyt, hogy például most a Jobbik által is megfogalmazott javaslatokat valósítsa meg a kormány. Nagyon fogunk figyelni arra, hogy ez milyen módon fog megtörténni. [[Moraj és közbeszólások a kormánypártok soraiból.]] Miniszterelnök Úr! Szeretném világossá tenni, hogy a Jobbik mindenben támogatja a kormányt [[Derültség és közbeszólások a kormánypártok soraiból.]] mindenben támogatja a védekezésben részt vevőket, ami szolgálja az ország biztonságát. De azt soha ne várják el tőlünk, hogy csendben maradjunk akkor, amikor önök hallgatnak, amikor önök tétlenkednek, amikor önök hezitálnak, miniszterelnök úr, mert ami most zajlik Magyarországon, az nem egy Soros-terv-szintű kommunikációs trükk, hanem a hús-vér valóság úgy is kell kezelni. Köszönöm szépen. [[Taps a Jobbik soraiban.]]
Köszönöm. Tisztelt Országgyűlés! Megadom a szót Arató Gergely frakcióvezető-helyettes úrnak [[Moraj a kormánypártok soraiban.]] Demokratikus Koalíció. Parancsoljon! [[Közbeszólások a kormánypártok soraiból.]]
Köszönöm szépen. Tisztelt Ház! Tisztelt Miniszterelnök Úr! Tisztelt Képviselőtársaim! Kérem, hogy ebben a témában most tanúsítsanak némi komolyságot, bármilyen nehezükre esik. [[Közbeszólások a kormánypártok soraiból.]] Szóval, tisztelt miniszterelnök úr, olyan kihívás előtt áll most az ország, amelyben nyilvánvaló módon csak együtt tudunk sikeresen fellépni, csak együtt tudjuk sikeresen megvédeni a magyar embereket. Éppen ezért csak a tanulság kedvéért mondom, hogy ne kövessük el ugyanezeket a hibákat, hogy a járvány első szakaszában, a krízis kitörésekor a kormány nem bizonyította alkalmasságát [[Derültség a kormánypártok soraiban.]] nem volt képes arra, hogy megakadályozza azt, hogy a járvány Magyarországon elterjedjen [[Moraj és közbeszólások a kormánypártok soraiból. Dr. Rétvári Bence: Melyik kormány tudta megakadályozni?!]] nem volt képes arra, hogy megfelelő… [[Derültség és közbeszólások a kormánypártok soraiból.]] …megfelelő kommunikációt és információt nyújtson a magyar embereknek. [[Zaj. Az elnök csenget.]] Sajnálatos módon [[Közbeszólás a kormánypártok soraiból: Szégyelld magad!]] [[Közbeszólások a kormánypártok soraiból.]] Szóval, tisztelt miniszterelnök úr, olyan kihívás előtt áll most az ország, amelyben nyilvánvaló módon csak együtt tudunk sikeresen fellépni, csak együtt tudjuk sikeresen megvédeni a magyar embereket. Éppen ezért csak a tanulság kedvéért mondom, hogy ne kövessük el ugyanezeket a hibákat, hogy a járvány első szakaszában, a krízis kitörésekor a kormány nem bizonyította alkalmasságát [[Derültség a kormánypártok soraiban.]] nem volt képes arra, hogy megakadályozza azt, hogy a járvány Magyarországon elterjedjen (Moraj és közbeszólások a kormánypártok soraiból. Dr. Rétvári Bence: Melyik kormány tudta megakadályozni?!), nem volt képes arra, hogy megfelelő… (Derültség és közbeszólások a kormánypártok soraiból.) …megfelelő kommunikációt és információt nyújtson a magyar embereknek. (Zaj. Az elnök csenget.) Sajnálatos módon (Közbeszólás a kormánypártok soraiból: Szégyelld magad!) túl lassan és túl gyengén reagált ebben a helyzetben. (Közbeszólások a kormánypártok soraiból.)Emlékeztetek arra, hogy felelős ellenzéki pártként (Derültség a kormánypártok soraiban.) korábban sem és most sem azt tartjuk a feladatunknak, hogy kritizáljuk a kormányt ebben a helyzetben [[Közbeszólások és derültség a kormánypártok soraiban.]] hanem azt, hogy javaslatokat tegyünk. [[Közbeszólás a kormánypártok soraiból: Gyurcsány!]] Emlékeztetek arra, hogy 38 javaslatot tettünk eddig annak érdekében, hogy segítsük a kormány munkáját, ebből több mint fél tucatot megfogadtak ennek egyébként örülnénk, de ilyenkor kevés. [[Közbeszólás a kormánypártok soraiból: Sorvezető!]] Tisztelt Miniszterelnök Úr! Nyilvánvaló, hogy már, most már bent van az országban a koronavírus; önök sajnos nagyon kevés adatot közölnek arról, hogy kik és milyen okok miatt betegedtek meg [[Szászfalvi László: Nem rád tartozik!]] , de úgy tűnik, hogy ma már számos helyen megjelent a vírus. Éppen ezért négy fő feladata van ma a kormányzatnak. Az első a társadalmi érintkezés lehetőségének a lehető legszűkebbé tétele, a lehető legnagyobb lezárása. Ebben a miniszterelnök úr által ma bejelentett intézkedések jelentenek előrelépést, de félek tőle, hogy még ez is kevés lesz. Másodszor: nyilvánvaló módon véget kell vetni annak a struccpolitikának, amikor a kormány nem végeztet el megfelelő mennyiségű tesztet. [[11.50]] Tudjuk, hogy ma az a helyzet, hogy még azokat az embereket sem tesztelik automatikusan, akik bizonyíthatóan kapcsolatba kerültek olyan személyekkel, akik elkapták a koronavírust. Azt mutatják a nemzetközi tapasztalatok, és azt mutatják a történelmi tapasztalatok, hogy minél szélesebb körben és minél korábban kezdik el a tesztelést, annál hatékonyabban lehet fellépni a járvány ellen. A legjobb példa erre a mostani járvány idején Dél-Korea esete, ahol a kitöréskori állapotokhoz képest viszonylag alacsonyan tudták tartani a megbetegedések számát, és nemzetközi összehasonlításban is nagyon alacsonyan tudták tartani a veszteségeket, az elhalálozott betegek számát. Azt kérjük tehát, hogy végezzék el ezeket a teszteket jóval szélesebb körben, mint eddig, hogy szűrjék ki azokat, akik vírushordozók lehetnek, annak érdekében, hogy hatékonyan lehessen fellépni az ő egészségük érdekében is és persze a társadalom többi tagjának megvédése érdekében. Különösen fontos ebben az összefüggésben az egészségügyben dolgozók, orvosok, ápolónők védelme. Gondoskodni kell a védelmükről: ma számos kórházban védőfelszerelés nélkül kezelnek olyan betegeket is, akik esetében felmerült a gyanú, de még a tesztelés eredménye nincsen meg. Ez nyilvánvalóan fölösleges, súlyos kockázatot jelent. Harmadszor: ma sok család nemcsak a koronavírus miatt retteg, hanem attól is fél, hogy mi történik vele, ha elveszti az állását, mi történik vele, ha nem tud bemenni a munkahelyére, mert a gyerekére vigyáz otthon, vagy mi történik vele akkor, ha karanténba kerül. Ezért a kormánynak nagyobb terhet kell vállalnia a munkából kiesettek esetében közvetlen segítséggel is, azzal is, hogy táppénzzel vagy más jövedelemmel siessen az ilyen módon bajban lévő emberek segítségére, és úgy is, hogy segíti a munkaadókat abban, hogy támogassák a távmunkát, a részmunkát vagy akár a távollétet adókedvezménnyel, járulékkedvezménnyel és más eszközökkel. Végül negyedszer: látjuk, hogy itt van a baj a gazdaságban, ebben egyetértünk, azonban miközben a nagyvállalati szféra ráér várni arra, hogy a kormány majd kitaláljon valamit, a kisvállalatok nem érnek rá várni. Fontos lenne, hogy azonnal hozzon olyan intézkedéseket a kormány, amelyek ezen vállalatok számára is biztonságot garantálnak, és lehetővé tegyék azt, hogy ne legyen számukra szükségszerűség az, hogy akár az egészségüket veszélyeztetve is, munkát végezzenek. Köszönöm szépen.
Köszönöm szépen. Tisztelt Országgyűlés! Megadom a szót Keresztes László Lóránt frakcióvezető úrnak, LMP-képviselőcsoport.
Köszönöm a szót. Tisztelt Elnök Úr! Tisztelt Országgyűlés! Tisztelt Miniszterelnök Úr! Én azzal szeretném kezdeni a hozzászólásomat, hogy tisztelettel megköszönöm a munkáját mindenkinek, aki ma a magyar emberek biztonságának és az egészségének megőrzéséért dolgozik: egészségügyi dolgozóknak, rendvédelmi dolgozóknak és természetesen mindenkinek, az operatív törzs tagjainak is a megfeszített munkát, amit végeznek. Erőn felül dolgoznak ezek az emberek mindannyiunk, az egész nemzet megmentéséért, ez rendkívül fontos, hogy ezzel kezdjük a hozzászólást. Köszönöm miniszterelnök úrnak a tájékoztatást, és sok dologgal egyet fogok érteni, és igyekszem konstruktívan válaszolni a napirend előtti felszólalására. Egyetértek azzal, és egyébként ezt képviselőtársaim is megerősítették, hogy ezt a krízishelyzetet egy igen széles nemzeti összetartozással, igen széles nemzeti együttműködéssel fogjuk tudni sikeresen kezelni. Én azt gondolom ugye, világos, Tóth Bertalan képviselőtársam elmondta -, hogy ebben a kormánynak kiemelt felelőssége van. A kormány rendelkezik minden eszközzel, amivel az országot irányítani lehet. A kormány alapvető és kiemelt felelőssége, hogy megszervezze, megtervezze és irányítsa az ország védekezését. Ugyanakkor nekem meggyőződésem, hogy az ellenzéki pártoknak, az ellenzéki politikusoknak is nagyon komoly felelőssége van. Nekünk kötelességünk, hogy konstruktívan vegyünk részt ebben a munkában, és olyan javaslatokat tegyünk, amelyek valóban ezt az ügyet előremozdítják. Ugyanakkor én azt gondolom, miniszterelnök úr, hogy ebben az együttműködésben, ennek a kialakításában kiemelkedő szerepe és felelőssége van a kormányzatnak. És itt egy nulladik pont, és ezt már említették képviselőtársaim: a kommunikáció. Miniszterelnök úr, amit láthattunk tegnap Kovács Zoltán részéről, az gyalázatos volt. Én azt kérem öntől, miniszterelnök úr, hogy ha ön komolyan gondolja ezt a nemzeti együttműködést, és én őszintén bízom benne, hogy komolyan gondolja, akkor most állítsák le az ostoba politikai irányítású politikai propagandát. Azt kérem miniszterelnök úrtól, biztosítsák azt, hogy ebben a veszélyhelyzetben, ebben a krízishelyzetben a közszolgálati tájékoztatás valóban közszolgálati tájékoztatás legyen, és olyan embereket, mint Kovács Zoltán, ne engedjenek oda. A sajtótájékoztatóra olyan embereket állítsanak oda az újságírók elé, akik tisztességgel, becsülettel meg fogják tudni adni a megfelelő válaszokat, és nem politikát akarnak csinálni egy ilyen helyzetből. Én azt gondolom, hogy ez a nulladik lépés. Ezen túl: egyetértünk a kormánnyal a tekintetben, hogy a legfontosabb az emberi élet megóvása, a magyar emberek életének a megvédése, és ebből a szempontból nagy örömmel üdvözöljük a kormány most bejelentett intézkedéseit. Örülünk annak, hogy a kormány megváltoztatta korábbi döntését, és bezárta e héttől a közoktatási intézményeket, ez egy fontos döntés volt. És annak is örülünk, hogy a szórakozóhelyeket és egyéb intézményeket is bezárják; nyilván egy 99 fős mozi nyitvatartása is ugyanolyan veszélyeket hordoz magában. És nagyon örülünk, hogy ilyen módon lezárja a kormány a határokat; ezeket mind-mind olyan intézkedésnek tartjuk, amit rendkívül fontosnak és örömtelinek tartunk, ezeket tudjuk támogatni. Mi azt gondoljuk, hogy nincs olyan szigorú intézkedés, amit most ne lehetne és ne lenne érdemes meghozni. Azt gondolom, ilyen szempontból tanulni is kell azoktól az országoktól, mondjuk, nyugat-európai országoktól, akik egyébként sokkal rosszabb helyzetben is vannak nálunk, nekünk akár csak néhány nap vagy akár néhány hét előnyünk van, nézzük, hogy ott mi történik, hogyan bontakozik ki a vírus, és tanuljunk ebből mindenképpen. Említette miniszterelnök úr az önkormányzatok felelősségét. Én egy konkrét üzenetet, segítségkérést is szeretnék önhöz eljuttatni. Engem nagyon sok polgármester keresett meg azzal, hogy valóban, főleg a kistelepüléseken az önkormányzatoknak kiemelt feladata, akár a falugondnoki rendszeren keresztül, hogy segítsék az időseket, akár a bevásárlást megoldják, ugyanakkor nem rendelkeznek az önkormányzatok, nem rendelkeznek a falugondnokok védőfelszereléssel. Rendkívül fontos, hogy ezeket a védőfelszereléseket ugyanúgy, ahogy az egészségügyi dolgozók, rendvédelmi dolgozók megkapják, kapják meg a falugondnoki szolgálat munkatársai is. Hasonlóképpen a tömegközlekedésben dolgozók számára is kiemelt biztonságot kell biztosítani. Ilyen módon biztosítani kell a védőfelszereléseket is. Nagyon örülök, miniszterelnök úr, hogy beharangozta, hogy nagyon komoly költségvetési átszabásokra lehet számítani. Én azt gondolom első lépésként, hogy amellett, hogy kifejezzük a köszönetünket az egészségügyi dolgozók felé, ezt olyan módon is meg kell tenni, hogy most egy azonnali 30 százalékos béremelést kéne érvényesíteni az egészségügyi dolgozók tekintetében. Szociális dolgozók esetében pedig 50 százalékos béremelést tartunk rendkívül fontosnak. Szintén egy azonnali intézkedésnek tartjuk, hogy egy több ezer fős, államilag finanszírozott, önkormányzati irányítású idősellátó szolgálatot hozzon létre a magyar kormány. Fontosnak tartjuk, és erről már beszéltek képviselőtársaim, hogy meghosszabbított álláskeresési támogatás legyen, álljon rendelkezésre. Az albérlet támogatását is rendkívül fontos és kiemelt ügynek tekintjük. Hasonlóképpen egy úgynevezett távolléti díj bevezetését is javasoljuk azok számára, akik most a gyermekeiket otthon felügyelik. És valóban, ezt is elmondták már képviselőtársaim: azonnali gyorssegélyt kell adni a kis- és középvállalkozásoknak. Mi ahhoz, hogy ne beszéljünk a levegőbe, ahhoz, hogy a kormány ezt a költségvetési kiigazítást meg tudja tervezni, egy részletes javaslatot is le fogunk tenni a kormány asztalára: mi 600 milliárd forintot találtunk a költségvetésben ahhoz, hogy ezeket az azonnali és rendkívül fontos intézkedéseket meg lehessen tenni. Köszönöm szépen.
Köszönöm szépen, frakcióvezető úr. Tisztelt Országgyűlés! Megadom a szót Harrach Péter frakcióvezető úrnak, KDNP-képviselőcsoport.
Tisztelt Elnök Úr! Tisztelt Képviselőtársaim! Az előbbi felszólalásokban itt-ott megcsillant a közös politikai felelősségnek az érzete, és ez jó érzés számunkra. Azonban megjelent továbbra is a pártpolitikai szempontok képviselete, aminek itt most ebben a helyzetben nincs helye. És egy mondattal hadd szóljak én is arra a kritikára, ami a kormányzati kommunikációt érintette. Elfelejtették felszólaló képviselőtársaim azt az egy félmondatot, hogy a provokációnak sincs helye most. [[Szabó Timea: Ne, ne, neee! Közbeszólás az MSZP soraiból: Így van! Taps a kormánypártok soraiból.]] Sokféleképpen tudunk hozzáállni a járványhoz, ehhez a helyzethez. Én most a kereszténydemokrata hozzáállást mondanám el, ami két pilléren nyugszik, hiszen mi általában igyekszünk tartózkodni az egyoldalú véleményektől, és az éremnek több oldalát is próbáljuk bemutatni. Egyrészt a felesleges kockázatok kerülése fontos szempont, másrészt viszont a „ne féljetek!” gondolata, amit annak idején II. János Pál pápa a rendszerváltás kezdetekor sokat említett azoknak, akik a legbátrabban léptek fel a rendszerváltás kezdeti időszakában. Hát, most is egy ilyen helyzet van, amikor bátorságra van szüksége főleg az orvosoknak, de mondjuk ki azt, hogy a képviselőknek is, hiszen veszélyhelyzet van a beteg mellett, és veszélyhelyzet van bizonyos szempontból a parlamentben is. [[12.00]] Kitalálni sem tudnánk jobb gócpontot ennél, ahol egymáshoz közel ülve meg tudjuk fertőzni egymást. Nem miattunk kérdés, nem is a veszélyeztetett korban lévő képviselők miatt, hanem azoknak az embereknek az érdekében, ahová a képviselők eljutnak, hiszen szerte beszórják az országot ezzel. De és itt jön a „ne féljetek!” gondolat én úgy gondolom, hogy ahogy az orvosok sem félnek a hivatásukat teljesíteni, nekünk sem kell félni ettől. Persze hozzáteszem, hogy a fontos döntések esetében van erre szükség. Én kettő ilyet látok: a veszélyhelyzet meghosszabbítása, a 15 napon túli engedély megadása, illetve a költségvetések kérdése. Sok kedves előterjesztés van, amit majd lehet későbbre halasztani. Egy gondolat még az iskolabezárásokról. Hogy közelítettük mi meg ezt a kérdést? Kezdettől fogva azt mondtuk, hogy szükség van rá. Igaz az, hogy a szakmai vélemények eltérnek, hogy a gyerekek kevésbé veszélyeztetettek, igaz az, hogy bizonytalan, hogy fertőzneke olyan esetben, amikor nem jelennek meg a tünetek, ez mind igaz, és ezért talán lehet, lett volna indoka annak, hogy még tartson tovább a tanítás. De miért támogattuk mi mégis? Azért, mert véleményünk szerint a gyermek első számú nevelője a szülő. A szülő pedig megbízást ad az iskolának, hogy nevelje és oktassa a gyerekét. És ha a szülői társadalom azt kéri, hogy ez most ne történjen meg, akkor nincs mit tennünk, akkor távoktatásban kell gondolkodnunk, és a távoktatás a kormány jó döntése szerint alkalmat ad arra, hogy a tanév befejeződjön, különösen az érettségire készülők esetében. Engedjék meg, hogy azokat az intézkedéseket is örömmel nyugtázzam, amelyek a határzár, a rendezvénytilalom, a munkahelyvédelem területén történni fognak. Még egy kérdést hadd említsek meg: a vidékről már több szó esett. Éppen tegnap beszéltem egy olyan rendezvényszervezővel, aki vidékre hívott, és az volt a közös gondolatunk, hogy halasszuk el. Ő ezt azzal indokolta, hogy ne hozzátok már le a városból a fertőzést vidékre. Persze nem ez a lényege ennek a kérdésnek, de azért érdemes megfontolnunk, hogy a különösen hátrányos helyzetű térségekben azoknak a családoknak hogyan tudunk segíteni, akik ott nem tudnak akár a plázákban, akár a különböző nagyobb üzletekben bevásárolni, hanem a helyi ellátást kell segítenünk. Ez is a vidék kérése volt. Köszönöm a figyelmüket. [[Taps a kormánypárti padsorokban.]]
Köszönöm szépen, frakcióvezető úr. Tisztelt Országgyűlés! Megadom a szót Kocsis Máté frakcióvezető úrnak, Fidesz-képviselőcsoport. Parancsoljon, frakcióvezető úr!
Köszönöm szépen a szót. Tisztelt Elnök Úr! Tisztelt Képviselőtársak! Engedjék meg, hogy a felszólalásomat azzal kezdjem, hogy először is köszönetet mondjunk minden egészségügyben és rendvédelemben dolgozónak, azoknak, akik nap mint nap erőt és fáradságot nem kímélve küzdenek a honfitársaink életéért, és köszönetet mondjak az operatív törzsnek és a magyar kormánynak is az intézkedéseiért. Teszem ezt úgy, hogy tisztában vagyunk vele, hogy a neheze még csak most jön, de a miniszterelnök úr által felsorolt intézkedések segíteni fognak abban, hogy a Magyarországot érő károkat minimalizáljuk, elsősorban gondolunk itt az emberéletre, de ahogy a miniszterelnöki felszólalásban is elhangzott, az előttünk álló gazdasági nehézségekre is. Üdvözöljük azokat az intézkedéseket, amelyeket a kormány eddig megtett vagy a napokban megtenni kíván, ideértve az Ausztriával való szoros együttműködést és az onnan történő tájékozódást is.Itt szeretném megjegyezni, hogy valóban egy, a rendszerváltás óta nem látott állapotban van az ország, azt is mondhatnám, hogy egy soha nem látott kihívással állunk szemben. Ez az Országgyűléstől is egy soha nem látott magatartást kíván meg. Éppen ezért egyfelől szeretném megköszönni a parlamenti pártoknak, hogy az elmúlt héten két alkalommal is hétpárti frakcióvezetői vagy frakcióvezető-helyettesi értekezletet tartottunk, amelynek a légköre alapvetően konstruktív volt. Azt is szeretném megköszönni a kormánynak, hogy erre vonatkozóan a jövőre nézve, az előttünk álló hetekre, hónapokra nézve is lehetőséget biztosít, mert ez alátámasztja azt a mindannyiunk által elfogadott tényt, hogy most összefogásra van szükség. Nemcsak a kormány és az Országgyűlés, hanem a politikai erők összefogására is szükség van. Hiszen könnyen belátható, hogy az önök szimpatizánsait leginkább önök tudják legjobban arra rávenni, hogy tartsák be a szabályokat, mi a saját szimpatizánsainkat tudjuk erre legjobban rávenni, és közös érdekünk, közös felelősségünk az, hogy a kormány intézkedéseit valamennyi magyarral betartassuk. Ennek fényében egyébként én most hosszan nem szeretnék róla beszélni, hiszen úgy van, ahogy mondom, komolyan gondolom az összefogás szükségességét. Hosszan nem reagálnék, csak annyit jegyeznék meg, hogy azért rossz volt azt látni, hogy még mindig nem maradnak ki például Jakab frakcióvezető-társam felszólalásaiból a személyeskedések, fogyásról, erről-arról. Nincs itt ennek a helye, képviselő úr. Nem tudom, észrevette-e, hogy mi történik az országban. Nincs itt ennek a helye most. Mint ahogy annak sincs itt a helye, hogy olyan bírálatokat tegyünk, amely bírálatot én azért alapvetően a sunyiság kategóriájába sorolok be. Tehát ahogy az arrogancia tilalma életben van, ezzel én egyetértek, úgy a sunyiságé is életben van. Sunyiságra sincs most mód. Tehát azt szeretném kérni, hogy a mértéktartást valóban, ha szükséges államtitkárra értelmezni, akkor arra értelmezzük, egyetértek, de a politikai kommunikációban a provokációra is, illetve ideértem a média munkatársait is, a mértéktartás rájuk is kötelező. Tehát egymás politikai alapú hergelése, provokációja, indokolatlan, túlzó kekeckedés nem megengedett; értelemszerűen az arra adott válasznak is higgadtnak és a helyzetnek megfelelőnek kell lennie. A hétpárti egyeztetésekről a továbbiakban nyilván fogjuk tájékoztatni a közvéleményt. Ugyanakkor egy dologra felfigyeltem, és a felszólalásokban kevésbé jelent meg, mint a korábbi kommunikációkban. Az országok közötti versengést, kérem, mellőzzük, nem lesz győztes a végén, tehát nem fognak győztest hirdetni. Nekünk egy feladatunk van, hogy Magyarország polgárai legnagyobb részét ettől távol tudjuk tartani, és meg tudjuk óvni. Nyilván minden nyugati és külföldi példára, vagy akik előttünk vannak a betegség elleni küzdelemben időben, azokra odafigyelés szükséges, de azt kérem, hogy ezt a típusú versenyt is a politikum mellőzze. Végezetül engedjenek meg egy rövid gondolatot, amire már kitértem, de a felszólalásom lényegének ezt tartanám, hogy az előttünk álló napokban nagyon sok múlik azon, nemcsak napokban, hetekben, de reméljük, hogy hónapokban nem, hogy mennyire tartjuk be a szabályokat és a hatóságok utasításait. Itt az ellenzéki pártoknak is óriási szerepe lesz, a kormánynak is és mindenkinek. Egyetlenegy közös célunk kell hogy legyen. Nincs itt most a hatalmaskodás ideje, nincs itt most a politikai viták ideje. Egyetlen célnak van itt az ideje, hogy annak megfeleljünk, az pedig a magyar állampolgárok egészségének a megóvása. Erre kérek mindenkit. Köszönöm szépen a figyelmet. [[Taps a kormánypárti padsorokban.]]
Köszönöm szépen, frakcióvezető úr. Tisztelt Országgyűlés! Viszonválaszra megadom a szót Orbán Viktor miniszterelnök úrnak. Parancsoljon, miniszterelnök úr!
Köszönöm szépen, elnök úr. Mintegy húsz megjegyzést szeretnék tenni az elhangzottakhoz. Először is szeretnék megköszönni minden pozitív észrevételt; másodsorban pedig szeretném kifejezni a csalódásomat, hogy még mindig vannak olyanok, akik nem értik a helyzetet, és nem képesek a pártpolitikai szempontjaik fölé emelkedni. Azt a szamárságot különösképpen határozottan kell minősítenem, miszerint Magyarországon a kormány felelős lenne azért, mert nem akadályozta meg, hogy betörjön a vírus Magyarországra. [[Derültség a kormánypárti sorokból.]] Szóval, ezeket a szamárságokat inkább hagyjuk abba, mert ilyen alapon nem lehet együttműködni, és nem lehet együtt dolgozni!Ami az egészségügyi védekezéshez szükséges forrásokat illeti, itt valami félreértés lehet. Kérem, olvassák el még egyszer az erről szóló rendelkezéseket: egy felülről nyitott, korlátlan költségvetési keret áll rendelkezésre. [[12.10]] Tehát nem szükséges tételenként nekem megneveznem, hogy mikor mennyi pénz kell a védekezésre, hanem megnyitottam egy költségvetési keretet, egy fölülről nyitott keretet, és ami szükséges a védekezéshez, ahhoz minden forrás rendelkezésre áll, illetve azt biztosítjuk. Ezt elmondtam a nyilvánosságban, most is megismétlem: a védekezéshez szükséges minden költségvetési forrás nemcsak rendelkezésre áll, hanem gyorsan és azonnal igénybe vehető módon áll rendelkezésre. Ami a védekezésben dolgozók számára juttatandó védőfelszereléseket illeti, őket az első helyre tettük, különösképpen azért, mert Kínában a védekezésben részt vevő egészségügyi dolgozók 4 százaléka, Olaszországban pedig a 10 százaléka fertőződött meg. Tehát nekünk föl kell készülnünk arra, hogy valamilyen mértékben ez itt is megtörténik; ha ők kiesnek az ellátásból, az ő munkájukat mással kell elvégeztetni. Tehát elemi érdekünk, hogy a védőeszközök elsősorban az egészségügyi ellátásban dolgozókhoz jussanak el. Ma reggel azt is elrendeltem, ezt az előbb nem is mondtam, hogy az egészségügyi felsőoktatásban dolgozókat is egészségügyi dolgozóknak minősítettük, ami azt jelenti, hogy úgy, mint az ország összes többi egészségügyi dolgozója, nem hagyhatják el az országot, behívhatók és vezényelhetők. Ezt a lépést már megtettük a rendőrök esetében is, tehát a tisztjelöltek most szolgálatba léptek. Ezt az egészségügyre is kiterjesztettük a mai napon. Arra a kérdésre, hogy hogyan tudnak tenni a munkavállalók a munkahelyük megőrzése érdekében, azt szeretném mondani, hogy minél hamarabb egyezzenek meg a munkaadóikkal, hogy milyen változásokat tudnak elfogadni. Tehát arra kérem Magyarország minden, megismétlem, minden munkaadóját és munkavállalóját, hogy tegyen személyes erőfeszítéseket ő is, hogy meg tudja őrizni a munkahelyét, állapodjanak meg, úgy, mint ahogy ilyen esetekben máshol is és korábban Magyarországon is megtörtént. Nem lesz rendkívüli helyzet számunkra, hogyha a munkanélküliség gyorsan nőni kezd, hiszen 2010-ben emlékeim szerint 12 százalékos munkanélküliség volt Magyarországon, és ma pedig kevesebb mint 3 százalék. De ennek az az oka, hogy pont az ellenkező irányba kell elindulni, mint amit önök javasolnak. Nem akarok itt vitát nyitni, mert hallottuk, hogy az én felelősségem a dolog, esetleg a vírusé is, de nem szeretnék gazdaságpolitikai vitákat folytatni önökkel, amikor minden felelősséget az én nyakamba tesznek. Csak jelezni szeretném, hogy a munkahelyvédelmi akciótervünknek a logikája pont az ellenkezője annak, mint amit önök itt elmondtak. Tehát a mi elképzelésünk szerint olyan intézkedéseket kell hozni, amelyek segítik az embereket munkában maradni. Azt kell támogatnunk, hogy a munkaadó meg tudja tartani a munkavállalóját. Tehát abban kell segítséget nyújtani, hogy ne essenek ki a munkából. Tehát nem az a cél, hogy pótoljuk a kieső jövedelmüket ilyenre is lehet majd szükség -, hanem olyan intézkedéseket kell hozni, hogy bent tudjanak maradni. Szeretném jelezni, hogy Magyarországon a 12 százalékos munkanélküliséget így szorítottuk le 3 százalékra, mert olyan munkahelyvédelmi akciótervet hirdettünk itt meg 2010-ben, talán valaki még emlékszik erre, ami kifejezetten járulékcsökkentéssel és más eszközökkel ahhoz segítette hozzá a munkaadókat, hogy meg tudjanak egyezni a munkavállalókkal, és munkában tudják tartani az embereket. Egyébként a németországi szabályozás is, a Kurzarbeit rendszere, amit éppen most vezetnek be, pontosan ugyanerre a logikára épül. Tehát ne azon gondolkodjunk, hogy hogyan kárpótoljuk azokat, akik kiesnek a munkából, hanem első helyen azon gondolkodjunk, hogy senki se essen ki a munkából. Én azon dolgozom, hogy mindenkinek legyen munkája. [[Taps a kormánypárti sorokból.]] Kétségkívül előállhat olyan helyzet, és biztosan elő is áll, hogy van olyan szülő, aki nem tudja a gyermekét felügyelet alatt tartani. Szeretném jelezni, hogy azért nem zártuk be az iskolákat, hanem egy új tanmódot, tanrendet, taneljárásrendet hirdettünk meg, hogy ilyen esetekben rendelkezésükre tudjunk állni. Ezért kellett ma reggel bemenni az igazgatóknak kivétel nélkül minden iskolába, és meg kellett szervezniük, hogy elkülönítve, kis csoportban azoknak a szülőknek a gyerekét be tudják fogadni, akik egyébként nem tudják hova tenni a gyerekeiket. Tehát gyerekmegőrzést az iskolákban továbbra is vállalunk. A centralizálásról most nem nyitok vitát, ha Tóth Bertalan képviselőtársam megengedi, de én nem bajnak, hanem inkább szerencsés dolognak látom, hogy ebben a pillanatban az egészségügyi meg az oktatási rendszer is centralizáltan működik Magyarországon, mert így szerintem könnyebben birkózunk meg a válsággal, mint ha ez decentralizált lenne. Nem véletlen, hogy minden válságkezelésben a világon mindenhol az első lépés, hogy a központi kormányzat hatékonyságát megnövelik a centralizáció eszközével. Ez nekünk rendelkezésünkre áll. Minden felelősség a kormányé, rendben van; a vírust se hagyjuk azért ki ebből, ez a kérésem. Ami a Magyar Orvosi Kamarát illeti, a javaslataikat ismerjük, befogadjuk, és amit abból meg tudunk valósítani, meg is valósítunk. Czunyinénak én is szeretnék köszönetet mondani, hiszen most állunk át a digitális oktatásra, bár egy évvel későbbre terveztük ezt, ezért lesznek döccenők, de át tudunk állni erre. Ez azért lehetséges, mert két éven keresztül ennek az előkészítését a képviselőtársunk kiválóan elvégezte. Köszönjük szépen. [[Taps a kormánypárti sorokból.]] Ami 2010 után az egészségügy szétverését illeti, ami egy állandóan visszatérő politikai téma, csak azt szeretném mondani, hogy furcsa formája a szétverésnek, hogyha minden évben 770 milliárd forinttal többet költünk az egészségügyre, mint a megelőző időszakban. Tehát aláhúzom és megismétlem: minden évben 770 milliárd forinttal többet költünk egészségügyre, mint bármikor a korábbi kormányzatok idején. Nem tudom elfogadni a Jobbiknak azt a javaslatát, hogy a folyamatban lévő beruházásokat állítsuk le. Azért kellett pénzt adni jó néhány folyamatban lévő beruházáshoz, hogy ne álljanak le. Pont a fordítottját akarom. Én nem megszorítást akarok. Ez a válság nem úgy kezelhető, hogy megszorítás. Azt értem, hogy önök mind megszorításokat javasoltak, tehát aki eddig itt megszólalt, az mind megszorítást javasolt. [[Szórványos taps a kormánypárti sorokból.]] Hiszen ha nem tartjuk munkában az embereket, hanem ki akarjuk fizetni a munkaadók helyett a jövedelmüket, az a végén megszorításhoz vezet. Jó, ha ezt mindenki tudja. Amit én javaslok, nem ez. Nem megszorítások lesznek, növekedéstámogatás lesz. Tehát pont az ellenkezőjét akarjuk csinálni. Élénkíteni fogunk, növekedés lesz, beruházásokat fogunk támogatni, munkában tartjuk az embereket, és nem megszorítunk. Ezt nem tudjuk elfogadni. [[Taps a kormánypárti sorokból.]] Ezért minden beruházásnál, ami folyamatban van, és pótlólagos költségvetési forrás kell hozzá, azt mind meg fogjuk adni a következő időszakban is. Szerintem inkább örüljünk annak, hogy az egészségügyi miniszter székében Kásler professzor úr ül, mert egy intézetigazgatóval van dolgunk, aki pontosan tudja, hogy hogyan történnek a dolgok egy kórházban, és milyen rendeletek és intézkedések szükségesek ahhoz, hogy a kórházakban a dolgok elfogadható módon történjenek meg. Ami az európai uniós pénzeket illeti, én is hallottam róla. Az a reményem, hogy nem elveszik tőlünk, hanem ideadják, de erről még semmi biztosat nem tudunk egyelőre. Az semmiképpen nem tűnik jó hírnek, hogy a kohéziós alap terhére történnek a pénzmozgások; lehet, hogy a javunkra, de mindenképpen az alap terhére. Úgyhogy kellő óvatossággal kell majd eljárnunk. Mérjünk többet, teszteljünk többet ezt tesszük. Nem akarok itt virológiai kiselőadást tartani, csak jelezni szeretném, hogy olyan a vírus természete, hogy nem tudjuk szűrni, tehát nem lehetséges kiszűrni. Egyetlen esetben van biztos tudásunk egy szűrés, egy vizsgálat után a fertőzöttségről: ha az a bizonyos antitest már megjelent a szervezetben. Amíg az nem jelenik meg, addig a mérés biztonsága a becslések eltérnek 50-70 százalék között van valahol. Tehát előfordulhat, hogy valakit tesztelünk, az nem mutat ki semmit, de már meg van fertőzve, a holnapi nap megteszteljük, még mindig nem, harmadik nap megint, és ott megjelenik. Tehát ezért a teszteléssel annyit tudunk elérni, hogy aki már meg volt fertőzve, már ő védett is, mert antitest van a szervezetében, az ő kontaktjait tudjuk lenyomozni, ebben segít bennünket, ezért mérünk. De azt az illúziót szeretném eloszlatni, hogy ha gyakrabban tesztelnénk az embereket, akkor meg tudnánk előzni a betegséget. Ez nem igaz. Csak a már bekövetkezetteket tudjuk gyorsabban regisztrálni. Ez nagyon fontos. Ezért egyetértek azzal, hogy a teszteket gyorsítani kell, de még egyszer mondom, sajnos megbízhatóságot nem eredményez. Ezért használjuk azt a kifejezést, hogy ennek a vírusnak az esetében a szűrés fizikailag nem lehetséges. Tehát ne kérjenek rajtunk számon szűrést, mert ez nem szűrhető ki a vírus sajátossága miatt. Tesztelni tudjuk, és bizonyos fokig már előrehaladott fertőzöttséget meg tudunk állapítani ezekkel a tesztekkel. De azt gondolom, hogy ez nem a miniszterelnök feladata. Azt kérem önöktől, hogy minden ilyen virológiai részletkérdéssel forduljanak az emberi erőforrások miniszteréhez, aki, mint említettem, szerencsére éppen egy kórházigazgató. Ami a kommunikációt illeti, szeretném jelezni, a kormány kommunikációja továbbra is az emberekre összpontosít majd. Ezért mindenkit arra kérek, hogy se nyíltan, se sunyi módon ne provokálják a védekezésben dolgozókat, ideértve a kormány tagjait is. Nehéz idők jönnek, sokkal nehezebbek, mint amik eddig voltak. Nincs sok tudásunk, de ami van, az inkább riasztó. [[12.20]] Ausztriában például a 30 esetszámról az 500 esetszámra való felemelkedés 8 nap alatt következett be, és úgy tudom, már 800 fölött voltak ma reggel. Tehát ahogyan terjed, annak a sebessége, az nem arányos, tehát nem úgy történik, mint ahogy eddig, hanem gyorsuló ütemben fog történni, ezért most jön a neheze, most jön az igazi terhelés, most kell majd helytállni. Most jönnek a nehéz idők. Láttam már néhány válságot. Azt tudom mondani önöknek, hogy ilyenkor érthető, ha az emberek idegesek, talán zavarodottak is, de mindenképpen bizonytalanok. Az ország vezetői részéről, persze különböző felelősséggel, mint hallhattuk, hiszen a képviselőknek más a felelőssége, mint a kormányé, de mindannyian azért valamilyen mértékig az ország vezetői vagyunk, és tudom tapasztalatból, hogy ilyenkor higgadtságra, nyugalomra és határozottságra van szükség. Minél nagyobb a baj, annál nagyobb higgadtságra, annál nagyobb nyugalomra és annál nagyobb határozottságra. Ezt várom el önöktől is. Köszönöm szépen. [[Taps a kormányzó pártok padsoraiból.]]
Megköszönöm miniszterelnök úr viszonválaszát. Tisztelt Országgyűlés! Most napirend előtti felszólalásokkal folytatjuk munkánkat. [[Számos képviselő hagyja el a termet. Zaj a teremben.]] Napirend előtti felszólalásra jelentkezett Tordai Bence képviselő úr, Párbeszéd-képviselőcsoport: „Aktuális kérdésekről” címmel. Mielőtt megadom a szót képviselő úrnak, arra kérem képviselőtársaimat, akik elhagyják az üléstermet, tegyék ezt csendben. Képviselő úr, öné a szó.
Köszönöm a szót, elnök úr. Tisztelt Országgyűlés! Kedves Polgártársak! A koronavírus-járvány okozta válság arra kényszerít minket, hogy az alapoktól újragondoljuk a társadalmi és gazdasági élet működését. Amit egy ennél lassabban, bár történelmi léptékben szintén nagyon gyorsan kibontakozó válság, a klíma- és ökológiai válság eddig nem volt képes, azt most, úgy tűnik, hogy a koronavírus elérte. Valósággá vált pár nap alatt, hogy teljesen átírjuk az eddig ismert életmódunkat, annak érdekében, hogy alkalmazkodjunk a megváltozott világhoz.Egy ilyen esetben a politikai vezetésnek is változtatnia kell a gondolkodásmódján. Ehhez képest, ahogy hallottuk, Orbán Viktor még mindig a növekedésről beszél [[Közbeszólás a kormányzó pártok padsoraiból: Ülj le!]] , miközben most a cél az alapvető társadalmi szolgáltatások és az alapvető gazdasági funkciók ellátása. Rövid távon magától értetődő, hogy mit kell tenni, erről itt már sok szó esett: valóban, lassítani a járvány terjedését, hiszen most aki időt nyer, az tényleg életet nyer. A késlekedés mindennap 40 százalékkal növeli az esetszámot és ennél sokkal magasabb arányban a halálozási rátát. Bővíteni kell az egészségügyi ellátórendszer kapacitásait, amiben, igaza volt ellenzéki képviselőtársaimnak, a kormány felelőssége óriási, hiszen tíz év visszafejlesztése az egészségügynek most fogja megbosszulni önmagát. [[Közbeszólások a kormányzó pártok padsoraiból.]] De kicsit távolabbra is előre kell tekinteni! Mi lesz a gazdasági-társadalmi hatása a következő években ennek a járványnak? Hogyan állunk annak a gazdasági válságnak elébe, ami most következik? A Párbeszéd évek óta azt mondja, hogy rossz a gazdaságpolitika irányvonala; az Orbán-Varga-Matolcsy trió egy olyan gazdasági növekedést valósított meg, ami torz szerkezetű, túlfűtött, rövid távú szempontokat követ, és nem az embereket, hanem a vállalati profitokat akarja szolgálni. [[Közbeszólások a kormányzó pártok padsoraiból.]] Így nem alakult ki egy jövőbiztos, válságálló és igazságos gazdaság. Domokos László, az Állami Számvevőszék önök által delegált elnöke, korábbi képviselőtársuk is azt mondta, hogy most anticiklikus gazdaságpolitikára lenne szükség, vagyis a visszaesésben fel kéne pörgetni az állami kiadásokat. Ehhez képest az Európai Bizottság friss országjelentése éppen azt mondja, hogy az elmúlt években a legnagyobb probléma, hogy prociklikus volt a gazdaságpolitika, vagyis a hét bő esztendőben elégették az összes forrást a növekedés további fűtésére, a haverok kibélelésére, a gazdaság fideszesítésére, ahelyett, hogy a jövőálló gazdaság megteremtését, az emberekbe való befektetést és a tartalékképzést, valamint az államadósság-csökkentés céljait követték volna. Mi, párbeszédesek azt mondtuk, hogy a hét bő esztendő alatt fel kell készülni a hét szűk esztendőre. A kormány nem hallgatott ránk, és most itt állunk egy gazdasági válság kezdetén egy sérülékeny gazdasággal és az emberek létbiztonsága, jövedelembiztonsága iránt teljesen érzéketlen kormánnyal. Orbán Viktor már múlt hét kedden kormányzati segítséget ígért a koronavírus miatt veszteségeket elszenvedő gazdasági szereplőknek. Most is erről beszélt, gazdaságvédelmi akciótervről, gazdaságélénkítési csomagokról, de nem beszélt a társadalomvédelmi akciótervről, miközben, ha máskor nem, most megérthetnénk, hogy a gazdaság nem öncél, nem a gazdaságot kell szolgálni, hanem azt, hogy a gazdaság ellássa az alapvető funkcióit: az emberek szükségleteinek kielégítését és az emberek jövedelmének az előállítását. Ezért a Párbeszéd azt kezdeményezi, hogy a gazdaságvédelmi akcióterv mellett, mert az is fontos, hogy a munkahelyeket megőrizzük, de hozzunk létre egy társadalomvédelmi akciótervet, hogy azok számára, akik már eddig is nehezen éltek, vagy azok számára, akik most veszítik el a munkájukat, vagy csökkennek legalábbis a jövedelmeik, jövedelembiztonságot tudjunk nyújtani, hogy a következő időszakban is tudják állni a kiadásaikat. Természetesen a kiadásokat is csökkenteni kell. Csökkenteni kell a kormányzati oldalon, és csökkenteni kell a háztartások oldalán, felfüggeszteni a törlesztőrészleteket és a rezsiköltségeket, de a legfontosabb az, hogy mindenkinek legyen egy stabil, kiszámítható jövedelme. Ez az a szemlélet, amit a Párbeszéd már öt éve képvisel az alapjövedelem propagálásával, és ez az, amit most, egy lehet, hogy minden korábbinál nagyobb válságban meg is kell teremtenünk mindenki számára. Meg kell teremtenünk a jövedelembiztonságot a munkájukat elveszítők számára; meg kell teremtenünk minden gyermek egyenlő támogatását, hiszen most a személyijövedelemadó-kedvezmények szintén a munkajövedelemhez kötik a gyerekek utáni támogatást. Tegyük ezt elérhetővé mindenki számára, ha úgy tetszik, akkor a családi pótlék megháromszorozásával vagy a gyerekek utáni alapjövedelem bevezetésével. Vagy ha úgy tetszik, figyeljünk külön a sérülékeny társadalmi csoportokra, az egyedülálló szülőkre, a nagycsaládosokra, az alacsony nyugdíjjal élőkre, azokra, akik prekariátus munkát végeznek, és nincs állandó, megbízható jövedelemforrásuk; és mindenkire, aki ebben a válságban a legnagyobb veszteségeket fogja elszenvedni. Ezt a társadalomvédelmi akciótervet a Párbeszéd határozott javaslatként is [[Az elnök a csengő megkocogtatásával jelzi az időkeret lejártát.]] benyújtja az Országgyűlésnek, és remélem, önök is támogatni fogják. Köszönöm szépen.
Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Tisztelt Képviselő Úr! Szeretném önt arról biztosítani, hogy a kormány az elkövetkezendő döntések meghozatalakor minden társadalmi csoportot és minden gazdasági következményt figyelembe fog venni, de azért azt vegye figyelembe, hogy ebben a szakaszban az elsődleges az emberi élet védelme, utána következhetnek a szükséges gazdasági döntések. Elöljáróban azért azt szeretném mondani, hogy alapvető körülmény az, hogy olyan újfajta vírussal állunk szemben, amelyről nem tudunk sokat. Apránként egyre többet, de ez még mindig nem túl sok. Így egy hosszú küzdelemre kell berendezkednünk, olyanra, amelyre az elmúlt évtizedekben nem volt példa, nemcsak nálunk, hanem más országokban sem. Gyakran beszélünk arról, hogy minden magyar felelős minden magyarért, és ez most új értelmet nyer. A kormánynak, az orvosoknak és a hatóságoknak is sok dolga, sok kötelessége van, de épp ennyire múlik a védekezés sikere azon, hogy minden magyar állampolgár felvállaljae a felelősséget, és betartjae a szabályokat. És most ez nem egy olyan dolog, ami másokat érint, és mi magunk egyénenként függetleníthetjük magunkat tőle. Mindenkinek meg kell hoznia a döntéseket a saját életében, és ezeknek a döntéseknek egy irányba kell mutatniuk: csökkenteni kell a találkozások és az érintkezések számát. Most ez egy nehéz dolog, azt tudjuk, egy nehéz döntés, mert az ember mégiscsak társas létre született, de ha sikerül ezt megtenni, akkor csökkenthetjük a terhelést az egészségügyi rendszeren, tehát nagyon sok múlik ezen. Ezért született az a döntés, hogy a rendezvények be lesznek tiltva, ami vonatkozik a mozikra, illetve a kulturális rendezvényekre is. Örülök, hogy már önök is fontosnak tartják egyébként a vírus elleni védekezést. Ezt csak azért mondom, mert pár nappal ezelőtt az önök pártja még olyan hirdetést jelentetett meg a közösségi médiában, ami a 2022-es választási összefogásról meg listákról szól. Én örülök annak, hogy ezen a hozzáálláson változtattak. Az igazsághoz hozzátartozik, hogy több javaslatuk volt az elmúlt napokban. Ellenőrzést javasoltak a repülőtéren, beszéltek a határellenőrzésről, az oktatási intézmények bezárásáról, és hogyha jól idézem fel, akkor az utóbbi ügyében még petíciót is indítottak. Szeretném önt arról tájékoztatni, hogy a határok lezárásáról döntés született: csak magyar állampolgárok léphetnek be az országba, nekik is karanténba kell vonulniuk. Az egyetemeken való oktatásról. Tilos az egyetemi intézmények látogatása, ez távoktatást jelent, a közoktatásban pedig digitális munkarendre történő átállást. Szeretném itt is hangsúlyozni, hogy ez nem szünet, hanem más módja az oktatásnak. [[12.30]] Szóval, vannak olyan javaslataik, amelyekkel egyet tudunk érteni, mi több, már meg is születtek a szükséges döntések. De van valami, tisztelt képviselő úr, ami nem fér bele, ez pedig az, hogy polgári engedetlenséget hirdetnek. Ezt ön az elmúlt napokban megtette. Tisztelt Képviselő Úr! Amikor a hatóságok, az orvosok, a döntéshozók is mindent megtesznek annak érdekében, hogy minél kisebbek legyenek a járvány negatív következményei, ön szerint mennyire felelősségteljes dolog polgári engedetlenséget hirdetni? Mi lesz a következménye annak, ha önök, az önök felhívására az állampolgárok nem tartják majd be a hatóságok utasításait és kéréseit? Tisztelt képviselő úr, felmérték ennek a következményeit? Most nem a szokásos napjait éljük a magyar politikának. Most a feltűnési kényszertől fűtött provokációknak sokkal súlyosabb következménye lehet. Így arra kérem önöket, hogy legalább ezekben a napokban vegyék fel a felelősség ruháját, és ne a kormány iránti egyoldalú ellenszenvből vezessék le a politikájukat. Ez a vírus most nem ismer pártokat, és teljesen közömbös a mi belpolitikai vitáinkkal kapcsolatosan. Lássák be, hogy most emberéletekről van szó! Bölcs belátást szeretnénk önöknek ehhez kívánni. Ilyen időkben dől el, hogy kinek mi a fontos. Egy dologról biztosítom: a kormány számára az ország és az emberélet védelme. Ha eljutnak oda, hogy önök számára is, ha önök is ezt vallják, akkor, azt gondolom, egy hajóban fogunk evezni. A döntés az önöké. Köszönöm, hogy meghallgatott. [[Taps a kormánypártok padsoraiból.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Csárdi Antal képviselő úr, LMP-képviselőcsoport: „Aktuális ügyekről” címmel. Öné a szó.
Köszönöm szépen a szót. Tisztelt Elnök Úr! Tisztelt Ház! A koronavírussal összefüggésben szeretnék én is beszélni, és a koronavírussal összefüggésben kialakult helyzetről kell beszélni. Engedjék meg, hogy ezt a választókerületemben megtörtént esettel mutassam be. Szeretném előrebocsátani, hogy ezt a napirend előtti felszólalást nem a klasszikus értelemben vett ellenzék-kormánypárt harcnak szánom, és kérem képviselőtársaimat, ne is így vegyék. Ugyanakkor azt gondolom, hogy felszólalásom alatt rá fogok mutatni olyan hibákra, amelyek, azt gondolom, nagyon súlyosan akadályozzák a védekezési feladatot, rombolják esetenként a közbizalmat, és amelyek esetleges javítása nagyban elősegítheti a védekezést és a védekezésben elért eredményeket is. Mint biztosan sokan ismerik, a Toldy Ferenc Gimnázium egy tanulója ez egy I. kerületi kiváló gimnázium úgy járt, hogy édesanyja megbetegedett, a koronavírus tüneteit mutatta, de sajnos mire a tesztet elvégezték rajta, tíz nap telt el. Addig az egészségügyi ellátórendszer úgy pingpongozott vele, hogy hol ide, hol oda küldték. Nem gondolom azt, hogy itt személyes felelősségről kellene beszélnünk, viszont biztos vagyok benne, hogy megoldást kell találni erre a problémára. Gyakorlatilag az történt, hogy egy tíznapos pingpongozást követően megállapították a koronavírus jelenlétét, és ezt követően kiderült, hogy egyik gyermeke is fertőzött a vírussal. Viszont ez rámutat egy rendkívül súlyos problémára, hiszen a kontaktvizsgálat és a kontaktvizsgálatot követő karanténelhelyezés nem történt meg. Illetve a karanténelhelyezés nem történt meg, így gyakorlatilag, amikor megállapították a családtagok, az édesanya és a testvér fertőzöttségét, a gyermek iskolában volt. Pontosan tudjuk és erről beszélt a miniszterelnök úr is -, hogy ennek a vírusnak az a sajátossága, hogy tünetek nélkül is terjedni képes. Tehát akkor is képes fertőzni, amikor még nem mutat tüneteket. Viszont ez rámutatott nagyon sok problémára. Rámutatott a kontaktvizsgálat elégtelenségére, és rámutatott arra is, hogy sajnos a tájékoztatás nem üti meg az elégséges szintet. Ezt most nem bántó szándékkal, hanem azért mondom, mert ezen változtatnunk kell, önöknek, nekünk közösen, teljesen mindegy, csak változzon meg. Azt gondolom, hogy nagyon beszédes, hogy amikor kiderült ez az eset, én telefonon, e-mailen kerestem az operatív törzzsel a kapcsolatot, és azóta eltelt öt nap, de nem kaptam tőlük választ. Telefonon elérhetetlenek, az iskola nem nyújthat semmilyen tájékoztatást senkinek, ugyanakkor a kockázatot látjuk, hiszen beteg emberek voltak egészségesek között. Azt gondolom, hogy ezt nem engedhetjük meg magunknak. Tisztelt Ház! Azt gondolom, hogy újra kellene gondolni azt a protokollt, amely a kontaktvizsgálatokat szabályozza. Jelen pillanatban az egészségügyi kormányzat csak a kórházi ellátásra szorulókat tekinti betegnek. Pontosan tudjuk, önök is tudják, és az operatív törzsben dolgozó orvosok is tudják, hogy ennél sokkal több beteg van, és ha a terjedést le akarjuk csökkenteni, akkor, azt gondolom, a kontaktvizsgálatnak és a kontaktált személyekkel kapcsolatos intézkedéseknek sokkal tágabb kört kell érintenie. Azt gondolom, hogy a közbizalom pedig a hatékonyság motorja lehetne. Ezzel szemben azt tapasztaltuk, hogy Kovács Zoltán arrogánsan ugrott neki újságíróknak, azt tapasztaltuk, hogy nincs egészségügyi szakember már négy vagy öt napja ezeken a sajtótájékoztatókon, amiket az operatív törzs tart, és döbbenetes azt látni, hogy Kásler miniszter úr is egyetlenegyszer jelent meg a nyilvánosság előtt. Ezért kérem nagy tisztelettel kormánypárti képviselőtársaimat, hogy a közbizalom helyreállítása érdekében mind a kommunikációjukon, mind a tájékoztatás színvonalán javítani szíveskedjenek. Köszönöm szépen. [[Dr. Keresztes László Lóránt tapsol.]]
Köszönöm, képviselő úr. Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, láttuk a mai napon is több frakcióvezető esetében, így az LMP-nél is, hogy más hangot ütött meg, mint a szokásos hétfői napirend előtti tónus. Azt hiszem, ennek mindnyájan örülhetünk, de legfőképp az emberek örülhetnek, hiszen szeretnének bízni a parlamentben, és szeretnének bízni a politikusaikban. Örülünk, hogy volt, aki ma meg tudta ugrani ezt a lécet.Az ön által felvetett konkrét esetben, tisztelt képviselő úr, amint az iskolaigazgatónak hivatalos tudomása volt az esetről, abban a pillanatban egy belső körlevelet írt az iskolán belül, de kifejezetten odaírta a körlevél végére, hogy ez nem a magyar sajtónak szól, hanem az iskolának szól, az iskola diákjainak, oktatóinak és a diákok szüleinek, hogy őket tájékoztassa nyugodtan, higgadtan arról, hogy mi történt, és milyen intézkedéseket hoztak. Ebben elmondta, hogy a járási, kerületi hivatal tisztiorvosi szolgálatával hogyan vették fel a kapcsolatot, hogyan léptek azonnal a gyanú felmerülése esetén, és milyen intézkedéseket hoztak a későbbiekben. Azt hiszem, hogy mind az igazgató, mind a kerületi hivatal járványügyi szakemberei, tisztiorvosi szakemberei végezték és gyorsan végezték a dolgukat annak érdekében, hogy ne legyen egyetlenegy diák sem egyetlenegy tanítási napon sem veszélyben, és megtették az ott, abban az iskolában aznap szükséges intézkedéseket. A későbbiekben, nem sokkal később pedig a kormány egy általános intézkedést is hozott, amellyel a mai naptól áttértünk egy digitális munkarendre, amely digitális munkarend keretében a pedagógusok nyilván tovább végzik a munkájukat, csak teljesen másként, mint korábban. Ön a protokollokról beszélt, tisztelt képviselő úr. Ön is nagyon jól tudja valószínűleg, hogy e protokollok jó részét a WHO ajánlásai alapján fogadják el a magyar szervezetek, elsősorban az NNK, a Nemzeti Népegészségügyi Központ és a tiszti főorvos asszony. Az is most már ismert, hogy a WHO is, ahogy országról országra terjed a fertőzés, ahogy országról országra nő az ismeret egyrészt a járvány egyes fázisairól először elszigetelten jelentkeznek fertőzések, aztán gócpontokban jelentkeznek fertőzések, majd utána sok esetben tömegjárvány alakult már ki azokban az országokban, ahol a fertőzés a korábbi hetekben-hónapokban felbukkant -, úgy maga a WHO is az egyes fázisokra, másrészt egyes tudásszint után is, miután egyre többet tud a vírusról, a megbetegedésről, ő maga is módosítja ezeket a protokollokat. [[12.40]] Tehát ami Magyarországon is érvényben van, ön azt mondta, hogy bizonyos irányba ön módosítaná, ezt azért a WHO tapasztalatai is megszabják, hogy valóban vannak módosítások, akkor, ha az ismeretünk bővül, vagy akkor, ha az egyik fázisból, mondjuk, az elszigetelt fázisból egy gócponti fázisba lép egy ország, vagy ne adj’ isten, egy gócponti fázisból egy tömeges megbetegedésbe. Nyilván mindegyikben más és más a protokoll, ezt igyekszünk a WHO ajánlásai alapján rögtön át is vezetni. Amikor a WHO egyébként első jelzését leadta, másnap Magyarországon is ugyanazokat az intézkedéseket megtettük, tehát nem késlekedtünk egy percig sem, hanem igyekeztünk segítséget nyújtani mindenkinek. Szeretném megköszönni a pedagógusoknak azt, hogy a hétvégén is igyekeztek felkészülni a hétfőtől életbe lépő új digitális oktatásra, ez egy nagyon gyors átállás, nyilvánvalóan sok mindent kell még a következőkben is, a következő órákban, napokban is kialakítani, de nagyon aktívak voltak a hétvégén, érdemben készültek a hétfői tanítási napra. Ha azt nézzük, hogy az Oktatási Hivatal honlapján hány látogatás volt, azt mondhatjuk, hogy a szombati napon 174 984 oldallátogatás történt, ami több egyébként, mint a pedagógusok száma Magyarországon; nyilván valaki többször is fölmehetett az oldalra, de ettől függetlenül ez egy nagyon-nagyon magas szám, csak egy nap alatt, csak szombaton, miután pénteken este a miniszterelnök úr kihirdette, hogy más munkarend lesz az iskolákban. A módszertani ajánlást, amelyet szintén föltöltöttünk, már több mint 57 ezer látogató töltötte le. A Kréta-rendszerben, ami a digitális oktatási rendszer, csak egy nap alatt, szombaton 52 ezer pedagógus nyitotta meg a különböző platformokat, hogy megnézze, hogy hogyan tud felkészülni a hétfői oktatásra; 52 ezer! És ha az Okosportált megnézzük, ahova korábban a különböző digitális tananyagokat feltöltöttük, a Nemzeti Köznevelési Portált, több mint 50 ezer látogatás volt csak a szombat esti órákban ezen a honlapon. Tehát nagyon köszönjük azoknak a pedagógusoknak, iskolaigazgatóknak, akik a hétvégén komolyan vették a feladatukat, nagyon sokan vannak, és megpróbáltak érdemben felkészülni a hétfői digitális oktatásra [[Az elnök a csengő megkocogtatásával jelzi az időkeret leteltét.]] annak érdekében, hogy a vírust, a megbetegedést ne terjesszük az iskolákban, de az ismeretek átadása folyamatos legyen. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! Napirend előtti felszólalásra jelentkezett Arató Gergely képviselő úr, Demokratikus Koalíció: „Ránk lehet számítani” címmel. Öné a szó.
Tisztelt Ház! Mint már az előző válaszomban is ezt jeleztem, ez most valóban nem az az időszak, amikor az éles belpolitikai csatározásoknak, küzdelmeknek van helye, hanem éppen egy olyan kihívással nézünk szembe, ahol minden erőnek, így minden politikai erőnek az együttműködésére is szükség lesz. Éppen ezért szeretném jelezni, hogy nem belpolitizálás, nem sunyiság, nem pánikkeltés csak hogy az önök által az elmúlt időszakban mondott jelzőket mondjam az, ha egy ellenzéki párt ilyen helyzetben arra törekszik, hogy felhívja a figyelmet a problémákra és javaslatokat tegyen. Ez a dolgunk. Hiszen a kormány kapott meg minden lehetőséget és minden felhatalmazást ahhoz, hogy kezelje a helyzetet, és kezelje a járványt, az ellenzék pedig azt tudja megtenni, hogy ott segítsen, ott tegyen javaslatokat, és ott hívja fel a figyelmet a megoldandó problémákra, ahol erre lehetősége van. Említettem már, a Demokratikus Koalíció az elmúlt hetekben 38 javaslatot tett, korábban azt mondtam, hogy ebből fél tucatot fogadtak meg, ha most a maiakat is beleszámolom, akkor már jóval többet, de még mindig van egy sor olyan javaslatunk, amelyre várjuk, hogy a kormány érdemben válaszoljon, hogy érdemben elbírálja ezeket, és főleg, hogy bevezesse őket, vagy találjon ki jobbat akár, ha képes. De persze az, hogy tisztában vagyunk a felelősségünkkel, nem jelenti azt, hogy vakok, süketek és némák vagyunk azzal kapcsolatban, ami az országban történik. Nem jelenti azt, hogy becsukjuk a szemünket, amikor a kormány védőfelszerelés, maszk és kesztyű nélkül küldi az orvosokat és ápolókat, az egészségügyi dolgozókat a koronavírus elleni harcba. Nem jelenti azt, hogy befogjuk a fülünket, amikor azt halljuk, hogy a kormány potenciális koronavírus-fertőzötteket, sőt kontaktszemélyeket sem hajlandó tesztelni. Nem jelenti azt, hogy befogjuk a szánkat, amikor azt látjuk, hogy hetek óta nem sikerül megoldani, hogy az embereknek legyen maszkja, legyen védőfelszerelése és legyen kézfertőtlenítője. Azt mondta a miniszterelnök úr, hogy az önkormányzatok gondoskodjanak arról, hogy az idős emberek ellátása megoldott legyen. Hozzáteszem: ugyanilyen fontos az is, hogy azoknak a gyerekeknek az ellátása megoldott legyen, akik eddig az iskolai étkezés során kaptak csak meleg ételt. De ehhez az kell, hogy legyen az önkormányzati dolgozóknak vagy azoknak az önkénteseknek, akik részt vesznek ebben a munkában szerintem nagyon sokan lennének ilyenek védőfelszerelése, mert egyébként ők maguk jelentenek fertőzésveszélyt. Azt értjük, hogy a kormány néha bemondja azt, hogy milyen nagyszámú maszk áll rendelkezésre, csak sajnos ebből nem jut el az emberekhez szinte semmi. Az a helyzet, hogy az persze rendben van, hogy a kormány számít ránk, arra, hogy támogatjuk az intézkedéseit, de mi felelősséggel tartozunk az orvosoknak, az ápolóknak, a kórházi dolgozóknak, a rendőröknek és katonáknak is, akiknek mi is köszönjük a munkáját, és hálásak vagyunk azért, amit tesznek. De éppen ezért az is a dolgunk, hogy felhívjuk a figyelmet a védelmükre; felhívjuk a figyelmet arra, hogy több támogatásra, több segítségre van szükségük; hogy felhívjuk a figyelmet arra, hogy ők jelentik az első védvonalat a vírus elleni küzdelemben, és ezért az ő védelmük fontos. És ez nemcsak azt jelenti, hogy védőfelszerelésük legyen azt is -, hanem azt is, hogy a kormány vegye végre komolyan a szervezeteiket, ne csak most legyenek fontosak az egészségügyi dolgozók vagy a rendőrök, hanem az érdekegyeztetésben vagy éppen a bértárgyalásokon is. Az is világos, hogy a járványt nem fogják egyedül a kórházak megállítani. Szükség van arra, hogy csökkentsük a társadalmi érintkezések számát, ezt szolgálja az iskolabezárás, ezt szolgálják a ma bejelentett intézkedések is. Ugyanakkor az kevés, ha a kormány ilyenkor azt mondja, hogy na, és akkor a családok oldják meg a gyerekeik felügyeletét. Ezt akkor tudják megtenni, és akkor nem a nagymamát vagy a nagyszülőket kell igénybe venniük, ha biztosított a megélhetésük; ha segítünk nekik abban, hogy nem veszítik el a munkájukat; ha segítünk nekik abban, hogy otthon maradhassanak nyugodtan. Ehhez a kormánynak garantálnia kell azt, hogy ne lehessen senkit kirúgni azért, mert a gyerekére vigyáz, és garantálnia kell azt, hogy ezek az emberek is megkapják a teljes jövedelmüket. Erre is tettünk javaslatokat. Azt várjuk, hogy ezeket támogassák itt a parlamentben is majd, és támogassa majd a kormány is. Tisztelt Ház! Ahogy szükség lesz a kórházainkra, egészségügyi dolgozóinkra, szükség lesz az emberek fegyelmezett viselkedésére, szükség lesz arra is, hogy mindannyian betartsuk ezeket a szabályokat. Ezért a Demokratikus Koalíció is azt kéri mindenkitől, hogy tartson be minden járványvédelmi előírást, minden tanácsot, mert ezen múlik a legtöbb, az emberek tehetik a legtöbbet. Nemcsak saját egészségünk múlik ezen, hanem szeretteink és honfitársaink egészsége is. Tegye tehát a kormány a dolgát, és mindannyian tegyünk meg mindent azért, hogy ezt a járványt vissza lehessen szorítani! Köszönöm szépen.
Köszönöm szépen, képviselő úr. Tisztelt Országgyűlés! A kormány nevében Dömötör Csaba államtitkár úr válaszol az elhangzottakra. Öné a szó, államtitkár úr.
Köszönöm a szót, elnök úr. Tisztelt Képviselő Úr! A felszólalása alapján az az érzésem támadt, hogy talán egyetért abban, hogy olyan heteket élünk, amikor összefogásra van szükség, és ez nemcsak a politikai erők, a hatóságok és az egészségügyi dolgozók megerősített együttműködését jelenti, hanem minden magyar állampolgárét, mert egy olyan járvánnyal állunk szemben, amellyel úgy vehetjük fel igazán a küzdelmet, ha mindannyian felelősséget vállalunk. Természetesen a döntéshozók, különösen a kormány vállán sokkal több van, sokkal több felelősség, a hatóságokén is, és az orvosok is megfeszített hetekre számíthatnak, de mindezeken túl minden magyar állampolgárnak fel kell tennie a kérdést, hogy a saját életében mit tehet a családtagjaiért és honfitársai biztonságáért. És ami a kormányzati lépéseket illeti: valóban sok olyan van az önök javaslatai között, amely átfedésben van az operatív törzs döntéseivel, például az is, hogy a kormány múlt héten veszélyhelyzetet hirdetett, ezzel rendkívüli jogrend lépett életbe. Ezt azért hangsúlyozom külön, mert ez a veszélyhelyzet teremti meg a jogi alapját a hatékony cselekvésnek. Amint itt az elmúlt egy órában elhangzott, döntés született a határok lezárásáról, illetve a rendezvények betiltásáról. Pénteken arról is született döntés, és ebben is széles körű egyetértés volt a pártok között, hogy az oktatási intézményekben digitális munkarend lépett életbe, illetve tilos az oktatási intézmények látogatása. Szeretném itt is hangsúlyozni, hogy ez nem tanítási szünetet jelent, hanem más módját az oktatásnak. Ez azt is jelenti, hogy miközben tilos az oktatási intézmények látogatása, a tanulóknak kerülniük kell a nagyobb csoportos találkozásokat, erre kérjük a diákokat, nagyon sok múlik rajta. Ugyanennyire fontos ez is elhangzott, de nem tudjuk elégszer elmondani -, hogy a gyermekek felügyeletét ne a nagyszülőkre bízzuk, mi is így teszünk a saját életünkben. Tudjuk, hogy ez már önmagában is nagyon nagy kihívást jelent, de azért érdemes meghozni ezt az áldozatot, mert az idősebb korosztály van leginkább kiszolgáltatva ennek a vírusnak. [[12.50]] Az egyes oktatási intézmények munkanapokon megszervezhetik a tanulók kiscsoportos felügyeletét azokban az esetekben, ahol ez máshogy nem megoldható. Szeretném azt is elmondani, hogy az Emberi Erőforrások Minisztériuma módszertani ajánlást tett közzé a távoktatásra. Tudjuk, hogy nem könnyű az átállás, adott esetben ez több napot is igénybe vesz majd, türelemre van szükség, de a célban, azt gondolom, egyetérthetünk: szeretnénk elkerülni, hogy az oktatás megakadjon. Szeretnék szólni az eszközökről is, ön beszélt erről. Szeretném önnek elmondani, hogy a laborkapacitás több ezer mintavételre elegendő, a teszteket a Nemzeti Népegészségügyi Központ a nemzetközi eljárásoknak és a protokolloknak megfelelően végzi. Az NNK kapacitásai egyelőre elegendőek, de a további 7 labor kijelölése már megtörtént, és folyamatban van a gyorstesztek hatósági bevizsgálása is. Rendelkezésre áll 22 millió pár kesztyű, 1,2 millió sebészmaszk, érkezik további 1 millió műtéti sebészmaszk, van továbbá 2-2 ezer lélegeztető- és altatógép. Azt is szeretném önnek elmondani, hogy ami a háziorvosokat illeti, az elmúlt hetekben 4 ezer doboz maszkot vehettek át a mentőállomásokon, további 1700 doboz maszk áll rendelkezésre. Ami a tájékoztatást illeti, az operatív törzs mindennap tart sajtótájékoztatót. Arra azért mindenkinek szeretném felhívni a figyelmét, hogy az operatív törzs munkatársai többórás értekezleten vesznek részt, utána többórás sajtótájékoztatón vesznek részt, ezek után kell visszamenniük a saját állomáshelyeikre, a saját intézményeikbe, kemény döntéseket hozni, ellenőrizni azok végrehajtását. Úgyhogy amikor kérdéseket intéznek hozzájuk, és ez vonatkozik a sajtó képviselőire, illetve vonatkozik az egyébként jogos érdeklődéssel megjelenő képviselőkre is, kérem, hogy vegyék mindezt figyelembe. Az operatív törzs munkatársainak a saját állomáshelyeiken is helyt kell állniuk. Az ellenzéki javaslatokat a kormány figyelembe veszi. Ha az elmúlt napokat nézzük, akkor azt látják, hogy számos olyan lépés történt, amiben, azt gondolom, hogy megvan az egyetértés. A konfliktusokkal terhelt magyar politikai életben, azt gondolom, ez önmagában is komoly fegyvertény. Halljuk a további javaslatokat is. Ezekkel kapcsolatban engedjék meg, hogy annyit mondjak, a további döntéseket minden esetben a járványügyi szakemberekkel, a szakorvosokkal és az operatív törzzsel egyeztetve lehet meghozni. És bár gazdasági szempontok is vannak, ezekről is szó esett az elmúlt egy órában, de az emberélet védelme most sokkal előrébb sorol, most ebből kell levezetni minden intézkedést. Köszönöm, hogy meghallgatott. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Tóth Bertalan frakcióvezető úr, MSZP-képviselőcsoport: „Aktuális ügyekről” címmel. Öné a szó, frakcióvezető úr.
Köszönöm a szót, elnök úr. Tisztelt Ház! Tisztelt Képviselőtársaim! Azt gondolom, hogy miniszterelnök úr napirend előtti felszólalását követően tisztáztuk a felelősségi viszonyokat, de szeretném még egyszer megerősíteni, hogy a kormány tud olyan döntéseket hozni, amelyek ennek a járványnak a kezelésében a leghatékonyabbak tudnak lenni, tehát a felelősség is leginkább a kormányé. De az ellenzéknek is van felelőssége, mégpedig abban, hogy az emberek védelme, egészsége és megélhetésének védelme és biztonsága is ugyanolyan fontos számunkra. Ezért az MSZP frakciója a mai napon egy ötpontos védelmi csomagot terjeszt a parlament elé határozati javaslat formájában, amit, nagyon bízom benne, hogy a különböző akciótervek kidolgozásánál a kormány is figyelembe fog venni.Az első ilyen a magyar emberek egészségének a védelméről szóló csomag, amelyben osztjuk a Magyar Orvosi Kamara szakmai véleményét, és nem osztjuk miniszterelnök úr véleményét, mert nem azt javasolta, hogy mindenkit le kell tesztelni, hanem azt javasolta, hogy ahol ez szükséges, ott meg kell tenni. És ha megnézzük a környező országok példáját, és csak Ausztria példáját is, sokkal több tesztet végeztek el, nyilván az esetszám ebből kifolyólag magasabb is, tehát nem tudjuk, hogy a mostani esetszám reálisabban tükrözie a vírusterjedés magyarországi adatait. Tehát több tesztre, védőfelszerelésre és sok minden másra szükség van. Bízom benne, hogy azok a döntések végrehajtásra kerülnek, amikről itt az előbb is szó esett. A másik a magyar dolgozó emberek, a munkavállalók, a kis- és középvállalkozások védelméről szóló csomag. Nem értek egyet miniszterelnök úrral, aki azt mondta, hogy majd a munkaadók és munkavállalók személyes egyeztetésén ezt meg fogják oldani. Egyedül hagyja a miniszterelnök és a kormány a magyar munkavállalókat és a magyar munkaadókat, az ő egyezségükre helyezi a hangsúlyt, de egy munkaadó hogyan ad adekvát választ a munkavállalójának, ha elfogy az árbevétele?! Hogyan védi meg az ő munkahelyét, ha semmiben nem számíthat a magyar kormányra, és semmiben nem számíthat bármilyen költségvetési könnyítésre?! Éppen ezért most itt kezdeményezzük, hogy legyen széles körű egyeztetés a szakszervezetekkel, a munkaadói szervezetekkel, és a kormány tegyen ajánlatot, hogy mivel gazdálkodhatnak a munkavállalók. Például a kormány függessze fel a szociális hozzájárulási adó és az egészségügyi hozzájárulás fizetési kötelezettségét, ezzel segítve a munkaadókat. Hozzon létre bérgarancia-alapot, amihez tudnak fordulni a munkaadók. Tiltsa meg a multinacionális cégeknél az elbocsátásokat, akik több ezermilliárd forint nyereséget hordtak ki az elmúlt években Magyarországról. És ha már úgy alakul, hogy valaki elveszíti a munkáját, mert a munkaadó nem tud neki állást adni, jelen pillanatban is százak veszítik el a munkájukat, képviselőtársaim! Aki képviselő, és kapja az értesítéseket, hogy kik, hogyan, a vendéglátásban, a turisztikában veszítik el az állásukat, nekik mit mond a munkaadó? Nem tud mondani semmit, mert nullára csökkent az árbevétele, miből tudja ezt biztosítani? És fontos, igen, hogy a munkanélküli-ellátásban is lépéseket tegyen a kormány, ha úgy alakul, hogy erre lesz szükség. A harmadik ilyen csomag az időseket, a nyugdíjasokat, a szociális ellátásban részesülőket védő csomagunk, hiszen olyan árrobbanásnak vagyunk tanúi az élelmiszerpiacon, amit a magyar nyugdíjasok jelentős része nem fog tudni bírni ezzel a nyugdíjjal. Igenis szükséges, hogy a nyugdíjprémiumot kifizessék, és ha lehet, mielőbb. Szükséges a valódi, reális nyugdíjemelés megvalósítása. És még egy dolgot, képviselőtársaim! 30 dollárba kerül az olaj, mindenhol leesett a gáz tőzsdei ára. Miért nem tudják már csökkenteni a gázárat, legalább erre az átmeneti időre?! Ott halmozódik a több tízmilliárd, százmilliárd forint a magyar állami cégeknél, miért nem adják azt oda a magyar családoknak?! A negyedik ilyen csomagunk a pedagógusokat, a diákokat, a köznevelésben dolgozókat védő csomag. Ne haragudjanak, nekem négy gyermekem háromféle iskolába jár. Az egyik iskola már pénteken tesztelte a digitális oktatás lehetőségét, pedig még be sem jelentette a miniszterelnök a döntést, csak a hétpárti egyeztetésről szóltak a hírek. A másik iskola már vasárnap küldte a javaslatokat, a harmadik iskola pedig még azt sem tudta eldönteni, hogy mikor menjenek be a cuccaikért a gyerekek. Nincs egységes megoldás. Tehát az, amit ön mond, az nem létezik, az nincs, ne haragudjon! És az ötödik ilyen csomag a szülőket védő intézkedések. Itt is meg kell nézni, hogy legalább valami rugalmas munkarendben az egyik szülő otthon tudjon maradni. Ott van a családi pótlék, csak meg kéne emelni erre az átmeneti időre, legalább erre az átmeneti időre, hogy a családok valamiből meg tudjanak élni. Na, ez az az ötpontos csomag, amit javasolunk megfontolásra a kormánynak és az Országgyűlésnek. Köszönöm szépen.
Köszönöm, frakcióvezető úr. Tisztelt Országgyűlés! A kormány nevében Orbán Balázs államtitkár úr kíván válaszolni. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Ház! Tisztelt Frakcióvezető Úr! Először is engedjék meg, hogy én is megköszönjem mindenkinek a közreműködését és a munkáját, az elköteleződését, aki a védekezésben részt vesz, és köszönöm azoknak a politikusoknak a megszólalásokat is, akik konstruktív módon, az egységet hangsúlyozva járultak hozzá a mai vitához. Itt, ha megengedi, frakcióvezető úr, azért még egyszer szeretném egyértelművé tenni, hogy a parlamenti képviselőkre is komoly feladat vár. Az Alaptörvény szabályai szerint az a veszélyhelyzet, amelyet a kormány el tudott rendelni az elmúlt napokban, és amelynek alapján az ilyen rendkívüli helyzeteket kezelni tudjuk, ezeknek a veszélyhelyzeti alakzatoknak a meghosszabbítása az Alaptörvény értelmében az Országgyűlés hatáskörébe tartozik. Úgyhogy itt és most szeretném egyértelművé tenni és kérni az önök támogatását abban, hogy az ezzel összefüggő vitát, ami nyilván egy jogalkotási vita is lesz, meg egy politikai vita is lesz, konstruktív keretek között tudjuk lefolytatni, és ebben számítunk minden ellenzéki párt és frakcióvezető személyes elköteleződésére is. Külön köszönöm, hogy frakcióvezető úr is hangsúlyozta az egyén felelősségét, a legtöbbet ugyanis a mostani ismereteink szerint, alapvetően természettudományos, de társadalomtudományos ismereteink szerint is -, legtöbbet az egyéni felelősség mentén tudunk tenni a vírus terjedésének csökkentéséért. [[13.00]] Kifejezetten fontos az, hogy az idősekre kiemelt figyelmet fordítsunk, és az idősekre való kiemelt figyelem elsősorban a fiatalabb generációk felől érkezhet. Nagyon szépen köszönöm, és szeretném még egyszer aláhúzni, fontos az, hogy mindenki a saját szavazóbázisát is meggyőzze a tekintetben, hogy a kormány által elfogadott, és így részben majd utólag az Országgyűlés által is megerősített járványvédelmi intézkedések mindannyiunk érdekét szolgálják, és a legfontosabb, hogy a hatósági rendelkezéseket mindenki maradéktalanul betartsa. Sőt, ahogy a miniszterelnök úr is utalt rá, a jogszabályi formába önthető, ezáltal hatóságinak minősíthető rendelkezéseken túlmenő önkorlátozásra és magatartási szabályokra is szükség van. Ebben is szeretnénk kérni minden ellenzéki frakció támogatását, és arra szeretnénk kérni önöket, hogy számukra, az önök számára rendelkezésre álló kommunikációs csatornákat is ezekbe az irányokba állítsák át. Végezetül szeretném azt is kérni, ha megengedi nekem, frakcióvezető úr, hogy a rendszeresen terjedő hoaxok, álhírek, tudatos félremagyarázások ne képezzék a politikusok kommunikációs terét, próbáljuk ezeket kiszorítani a nyilvánosságból. Hadd említsek önöknek egy példát. Tipikus ilyen példa volt, itt a napirend előtti felszólalásokkor is elhangzott, a rendelkezésre álló költségvetési források kérdése. Senki nem gondolja, nem gondolhatja komolyan azt, hogy a magyar kormány csupán 2 milliárd forintot csoportosít át a védekezés költségeire. Aki bármennyi költségvetési szakismerettel rendelkezik, az pontosan tudja, hogy itt egy felülről nyitott előirányzatról van szó, ezért arra szeretném kérni önöket, hogy mielőtt kommunikálnak ezekben a témákban, előtte próbáljanak tudakozódni, hogy az álhírek terjedését mi magunk se tudatosan, se tudattalanul ne segítsük elő. A vírussal elmondottakkal kapcsolatban azt szeretném megismételni, amit Rétvári államtitkár úr mondott: itt WHO-protokollok vannak, és ezeket a WHO-protokollokat követjük. Vannak talán sikeresebb és kevésbé sikeresebb országok a védekezésben, de ezzel a vírussal, ennek a vírusnak a tömegessé válásával végső soron mindenkinek meg kell küzdenie. Ez elkerülhetetlennek látszik, ezért azt szeretném kérni, hogy minden intézkedésünk és minden kommunikációnk az ellátórendszerbe vetett bizalmat emelje. És eddig voltam konstruktív. Ha megengedik, most 30 másodpercben én is destruktív lennék, ugyanis említette, hogy milyen költségvetési intézkedések állnak rendelkezésre, és milyen terveket fogad el majd a magyar kormány egy adott ponton, és hogy önök ehhez képest mit javasolnak. Ne haragudjon, frakcióvezető úr, de azt, hogy önök beszélnek a rezsi és a gáz árának a csökkentéséről, miközben az önök úgynevezett szakértői kormányzása alatt harmincszor emeltek gázárat, és az ország gazdasági értelemben összeomlott, én ezt nem tartom fairnek. Szerintem ennek most nincs itt a helye. A miniszterelnök úr mondatait ön félreértette, ugyanis arról volt szó, hogy minden olyan intézkedés, amely elsődlegesen a munkahelyek megtartását szolgálja, prioritást élvez, és azt követően tudunk arról beszélni, hogy az egyéb ágazatokban kialakult tarthatatlan helyzetet hogyan tudjuk kezelni. Ezekben szeretnénk kérni az önök közreműködését is. Köszönöm szépen a türelmet, elnök úr. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Szintén napirend előtti felszólalásra jelentkezett Lukács László György képviselő úr, Jobbik-képviselőcsoport: „Aktuális ügyekről” címmel. Öné a szó, képviselő úr.
Nagyon szépen köszönöm a szót. Tisztelt Elnök Úr! Tisztelt Képviselőtársaim! Engedjék meg, hogy a felszólalásom legelején köszönetet mondjak azoknak a rendvédelmi és egészségügyi dolgozóknak, sőt azoknak a dolgozóknak, akik valamilyen módon hozzájárulnak ahhoz, hogy az ország működőképessége megmaradjon, és a mindennapi életből a lehető legkevesebb veszteséget kelljen elszenvedni. Az ő munkájukra mindannyian büszkék lehetünk, és köszönjük szépen az áldozatos munkáját bármely magyar állampolgárnak, illetve olyannak, aki segít minket a vírus elleni védekezésben. Engedjék meg, hogy sajnálatomat fejezzem ki a tegnapi sajnálatos haláleset miatt is. A hozzátartozóknak vigasztalódást kívánunk a magunk nevében. Tisztelt Képviselőtársaim! Most vagyunk abban a helyzetben s talán a halálozás is erre mutat rá -, hogy megrázzuk magunkat, és mindenki a társadalomban, függetlenül attól, hogy eddig mennyire vette komolyan a helyzet súlyosságát, az egész társadalomnak komolyan kell vennie most már, hogy Magyarországon egy fenyegető helyzet van, amelyben mindannyiunknak közösen részünk kell legyen a védekezésben és a megelőzésben. A Jobbik kezdetektől fogva azt az álláspontot képviselte, hogy el kell kerülni a pánikot, sőt a törvényes rend pártján állva mindig is a legbiztonságosabb és legszigorúbb megoldás mellett kardoskodott, az elmúlt hetekben a javaslataink mindig ebbe az irányba mutattak. Először ajánlottuk fel segítségünket a kormánynak és együttműködésünket még a járvány kitörésének vagy az azt megelőző védekezési állapotnak a jelenlétekor. Ezt továbbra is tartjuk. Elsőként figyelmeztettük a kormányt és figyelmeztetjük most is arra, hogy a legfontosabb elem az egészségügyi rendszer működőképességének a megőrzése. Szintén mi javasoltuk elsőnek, és nagyon örülünk, hogy megfogadták ezt nemzetközi példák támasztották alá, s nyilván nem a Jobbik saját nagyságát, hanem a kollektív bölcsességet mutatja -, hogy az iskolákat, az óvodákat és a bölcsődéket mihamarabb be kellett zárni. Örülünk, hogy ezeknek a közösségi találkozópontoknak a korlátozásában a kormány is lépett. Lehet, hogy egy kicsivel gyorsabban kellett volna. A példák azt mutatják, hogy ez egy működőképes modell abban, hogy megakadályozzuk a vírus terjedését. Szigorú határellenőrzést és a határok zárását kértük. Ez lényegében egy közegészségügyi határzár volt. Ezt még az elmúlt héten kértük, és a mai nappal talán meg is valósul a miniszterelnök úr által bejelentett javaslatoknak, illetve rendeleti szabályozásnak köszönhetően. Nagyon szépen köszönjük, hogy voltak, amiket megfogadtak a javaslatainkból. Ezeket mind konstruktívan és azért tettük fel, hogy mindannyiunk javát, mindannyiunk védekezését és biztonságát szolgálja. De, tisztelt képviselőtársaim, van még, amit meg kell tenni, s azt is elmondanám önöknek, hogy mi mit látunk és mit tartunk indokoltnak. Ezek egyrészt régi elképzelésekből, másrészt új nemzetközi példákból táplálkoznak. Az első, amiről a miniszterelnök úr beszélt, a kereskedelmi egységek bezárása. Ezt a tegnapi napon felvetettük, úgy tűnik, hogy ez valamilyen formában, most egy időbeli korlátozással valósul meg. Az alapelmélet, az alapteória, amiben lépnünk kell, valamennyi olyan egység bezárása, amely nem a létfenntartást szolgálja, tehát az élelmiszerboltok, a patikák és adott esetben a benzinkutak kivételével minden olyan egységnek zárva kell lennie, ahol nagyobb számban fordulhatnak meg emberek, ahol több a találkozás, nagyobb a kontaktusok száma. A Jobbik azt is javasolja ahogy azt Z. Kárpát Dániel képviselőtársam a mai napon már bejelentette -, hogy egy olyan ötpontos akciótervvel védjék a munkavállalókat, a gazdaságot, ami képes lesz annak az ellensúlyozására, ami a munkavállalóknál jelentkező bevételkiesést vagy akár a vállalkozásoknál jelentkező bevételkiesést jelenti. Engedjék meg, hogy itt megemlítsem nem tudom, hogy jól értettem-e, de remélem, nem -, hogy Orbán Viktor lényegében azt javasolja a munkavállalóknak, hogy ők maguk egyezzenek meg majd a munkáltatóval, hogy milyen módon tudnak dolgozni és mire számíthatnak. Mi azt javasoljuk, hogy ebben egy teljesen világos munkajogi, tehát törvényi szabályozásra van szükség, amit a rendkívüli jogrendre tekintettel önök most be tudnak vezetni, és rendeleti úton tudnak szabályozni, pontosan azért, hogy a magyar munkások, a magyar dolgozók és a magyar emberek mindennapi megélhetése biztosított legyen. Amit még javasoltunk, és mindenképpen érdemes megfontolni, többször is elhangzott, az a sűrűbb tesztelés. Nem azt mondom, hogy az egyébként nagyon imponáló és nagyon jól látszó dél-koreai modellt vezessük be, ahol a tesztelések száma önmagában meghaladja az európai össztesztelés számát, de valamilyen módon ismeretet kell szereznünk arról, hogy jelenleg hol tart a társadalomban, mely helyekre és hová jutott el a vírus. A kommunikációs kitételeket a mai napon is megtettük, valóban, mindenkinek több higgadtságra, kevesebb arroganciára és nagyobb együttműködésre lesz majd szüksége. Zárásként engedjék meg, hogy elmondjam, hogy három célunk van: minél hamarabb megfékezni a vírus további terjedését; csökkenteni kell nyilván a fertőzésveszélyt, ezért a közösségi terek zárása mindenképpen indokolt; a lehető legtöbb gyermeket, szülőt és rajtuk keresztül nagyszülőt kell megvédeni; és alkalmassá kell tenni az egészségügyi ellátórendszert a legnagyobb terhelés elbírására. Tisztelt Képviselőtársaim! Ha a poklon mész keresztül, csak menj tovább mondta Winston Churchill. Nekünk sincs más teendőnk, mint hogy dolgozzunk tovább, haladjunk tovább. Köszönöm szépen. [[Taps a Jobbik soraiban.]]
Köszönöm, képviselő úr. Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, hogy ön, képviselő úr, a mai napon túltett a frakcióvezetőjén, mert tudott olyan hozzáállást tenni, amely valóban talán jobban mutatja a pillanatnyi helyzetet, hiszen a határozott fellépés az valóban nemzeti érdek, és nem pártpolitikai ügy. Önnek több javaslata volt, amelyeket mondott, hogy a Jobbik korábban is megfogalmazott, amiket már a kormány és az operatív törzs is eldöntött. Arra fogunk törekedni, hogy minden olyan intézkedést, amely az emberek biztonságát szolgálja, meg tudjunk hozni ebben a világjárványban, amelyet már a WHO is világjárványnak minősített, hiszen most már 169 ezer fertőzöttről, 77 ezer meggyógyult emberről és sajnálatosan több mint 6 ezer elhunytról beszélhetünk világszerte. [[13.10]] Így a világ minden országa ugyanúgy felveszi a harcot ezzel a vírussal, ezzel a fertőzéssel szemben, mint ahogy ezt Magyarország is teszi, és nyilván ahol az összefogás erősebb, ahol az embereknek a felelősségérzete, önfegyelme erősebb, és nyilvánvalóan ahol a tájékoztatás is szélesebb körű, hiszen nyilván senki sem tudja alapvetően azt, hogy különböző vírusoknak milyen a természete, ezt a szakembereknek és a kormányzatoknak és a politikusoknak a közreműködésével el kell az embereknek mondani, nos, ott a helyzet biztatóbb lehet. Éppen ezért nem lehet elégszer elmondani sem itt a parlamentben, sem kormánypárti, sem ellenzéki oldalról, hogy a legtöbbet tényleg mi magunk tehetünk a saját környezetünkben annak érdekében, hogy a vírus terjedését lassítsuk, hogy a fertőzöttek számát csökkentsük azáltal, hogy az emberek közötti kapcsolatokat minimalizáljuk. Ezért döntött úgy a kormány, hogy az oktatás átáll egy digitális munkarendre, ezért döntött úgy a kormány, hogy a nagyobb tömegrendezvényeket megtiltja, hogy nem engedélyez nagyobb beltéri vagy kültéri eseményeket, mert ez a legfontosabb, ez a legeslegfontosabb. Nem egy olyan helyzetben vagyunk, mint a hétköznapi betegségek esetében, amikor megvan az a rutinunk, hogy felhívjuk az orvost, aki felír egy gyógyszert, amit kiváltunk a patikában, amit utána beveszünk, és meggyógyulunk, vagy ha súlyosabb a helyzet, akkor a kórházban pontosan tudják, hogy mi a gyógymód egy-egy betegségre, hanem itt egy teljesen újfajta helyzettel állunk szemben. Azért is, mert ezt a vírust az orvosok sem ismerik, és éppen ezért nem is tudják meggyógyítani, mert nincs rá gyógyszer, másrészről pedig azért, mert itt nem egyéni megbetegedésről beszélhetünk már sok országban, Magyarországon a mai napon szerencsére még igen, de könnyen lehet, hogy továbblép sok ország, ahol jelen pillanatban is csak egyéni fertőzések, megbetegedések vannak, olyan helyzetbe, amikor gócpontok vannak, és onnantól kezdve egy teljesen más helyzet, egy járványügyi helyzet alakul ki, amely nem hasonlítható azokhoz a hétköznapokhoz, amit egyébként, amikor megbetegszünk, a mindennapjainkban megélünk. Épp ezért azokhoz a rutinokhoz, ahhoz a hozzáálláshoz képest, ami egy hétköznapi vagy korábban előforduló betegség kapcsán bennünk van, egy teljesen más helyzet a járványügyi helyzet, ahol korábban nem látott tömeges mértékben, és ráadásul itt egy olyan fertőzés esetében, olyan vírus esetében való járványról beszélünk, amelynek a gyógymódja a világ egyik országában sem ismert. Ezért fontos itt, hogy mindenki átalakítsa a saját életritmusát, a saját életmódját arra az időre, amíg járványügyi veszélyhelyzet van Magyarországon, a hatóságoknak az intézkedéseit, különböző közléseit pedig mindenki tartsa be. Az nem elfogadható, hogy valaki, akit házi karanténba rendelnek, utána elmegy, és az utcán sétál, és máshol találják meg, ahol esetleg másokat is megfertőzhet. Mindenkinek be kell tartania a hatóságok előírásait. Tisztelt Képviselő Úr! Január 24-én volt a WHO első jelzése, és január 25-én a tiszti főorvos és az egészségügyi szervek haladéktalanul elkezdték a felkészülést. Január 31-én 28 pontos akciótervet fogadott el az addigra már felállt operatív törzs. A Népegészségügyi Központ, a Tisztiorvosi Hivatal szintén akciótervet készített, a mentőszolgálat főigazgatói utasítást adott ki, és új eljárásrendet fogadott el, szintén a Dél-pesti Centrum Kórházban, a Szent László Kórházban leginkább egy új főigazgatói utasítás lépett hatályba, amely a megbetegedések kezelését tartalmazza. Azért, hogyha több megbetegedés jön létre, ezért a múlt héten a kormány teljes mértékben kiürítette, és alkalmassá tette a Kútvölgyi-tömböt is arra, hogy a fertőzés elleni harc jegyében ott is azokat a személyeket lássák el, akiknek a kórházi, egészségügyi intézményi felügyelete indokolt. Az egyetemeken, az iskolákban beszüntettük a személyes oktatást, az általános iskolákban digitális oktatásra tértünk át. A miniszterelnök úr a mai napon is beszélt a határforgalomnak a korlátozásáról és a csak magyar állampolgárok számára való lehetővé tételéről. Beszéltünk már a rendezvények beszüntetéséről. [[Az elnök csenget.]] Tíz olyan akciócsoport állt fel, amely a különböző részfeladatokra készít terveket. Azt hiszem, hogy igyekszünk mindent megtenni a magyar emberek egészségének védelme érdekében. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! Szintén napirend előtti felszólalásra jelentkezett Latorcai János képviselő úr, a KDNP képviselőcsoportja részérőll, az Országgyűlés alelnöke: „Egy nappal nemzeti ünnepünk után” címmel. Alelnök úr, öné a szó.
Köszönöm a szót. Tisztelt Elnök úr! Tisztelt Államtitkár Úr! Kedves Képviselőtársaim! Nemzeti ünnepünk után egy nappal és egy héttel a magyar-lengyel barátság napja előtt kötelességünk megemlékezni azokról a bátor lengyelekről, akik több mint 170 évvel ezelőtt hazájukat és szeretteiket hátrahagyva tömegével keltek át a Kárpátokon, hogy támogassák a magyar szabadság ügyét. De nemcsak a Kárpátokon túlról jöttek, a megszállt területekről, hanem önkéntesek is érkeztek hozzánk a világban szétszóródott lengyel emigránsok közül, hiszen ott is meghallották hívó szavunkat. Kossuth már 1848 őszén utasította a kormány párizsi megbízottját, gróf Teleki Lászlót, hogy az 1831-es lengyel felkelés Franciaországban élő egykori tábornokai közül többeknek ajánlja fel a szolgálat lehetőségét a honvédseregben. Hazánknak tisztek hiányában szüksége volt jól képzett, kellő tapasztalatokkal rendelkező, megbízható parancsnokokra, így érkezett hozzánk a lengyel-magyar barátság jegyében a nagy emigráció néhány vezető képviselője, mint Bem József, Dembinszky Henrik vagy Visoczki József is, hogy csak a legjelentősebbeket említsem. Az ő tudásuknak, szakértelmüknek, majd a hamarosan megszerveződő első és második lengyel légió tapasztalt katonáinak köszönhetően rövid idő alatt képesek voltunk felvenni a harcot a császári csapatokkal. A témát alaposan ismerő és feldolgozó Kovács István professzor úr legfrissebb munkájából tudjuk, hogy három tábornok, öt ezredes, 12 alezredes, valamint 18 őrnagy és több mint 1500 lengyel közkatona ontotta vérét, s ha kellett, áldozta életét a magyar függetlenségért. Ezek a bátor lengyelek a magyar függetlenség kivívását Lengyelország újraegyesítése, feltámadása zálogának tekintették. Sajnos, ahogy mi is elbuktunk, úgy a lengyel törekvések sem érhettek el sikert. Lengyelország függetlenségét csak az első világháború hozta meg, amelyet azonban nem sokkal később már az agresszív szovjet terjeszkedés fenyegetett. Nekünk, magyaroknak ekkor nyílt lehetőségünk arra, hogy barátságunk szellemében bajtársias tettekkel viszonozzuk a lengyelség addigi önzetlen támogatását. Joggal lehetünk büszkék, tisztelt képviselőtársaim, arra, hogy a trianoni diktátum terhe alatt is képesek voltunk támogatást nyújtani a szabadságukért küzdő lengyel hazafiaknak. A sorsdöntő ütközetben, a varsói csatában, vagy ahogy ők nevezik: a visztulai csatában létfontosságúnak bizonyult ugyanis a csepeli Weiss Manfréd-gyárból indított magyar lőszerszállítmány, lengyel testvéreink ugyanis ezzel voltak képesek megfordítani a csatát, így őrizve meg Lengyelország frissen visszanyert függetlenségét és szabadságát. Sajnos az idén mindezekre a koronavírus okozta világjárvány miatt csak lélekben tudunk emlékezni, de cselekedeteink mozgatórugója továbbra is csak a bizalomra, egymás kölcsönös tiszteletére és megértésére épülő politika lehet, mert csak ez biztosítja, hogy száz év múlva is nemzeti és keresztény identitását büszkén őrző, szuverén nemzetek polgáraiként köszönthessük egymást a magyar-lengyel barátság napján. Ebben a vészhelyzetben is, a nehézségek ellenére is Isten éltesse a magyar-lengyel barátságot! Köszönöm a figyelmüket.
Köszönöm szépen, alelnök úr. Tisztelt Országgyűlés! A kormány nevében Németh Szilárd államtitkár úr kíván válaszolni az elhangzottakra.
Köszönöm szépen, elnök úr. Tisztelt Országgyűlés! Tisztelt Alelnök Úr! Képviselőtársak! Köszönöm szépen Latorcai János képviselőtársamnak, professzor úrnak ezt a megemlékezést, és engedje meg, hogy az ön által idézett egyik csatáról, a visztulai csodáról, a varsói csatáról mondjak néhány gondolatot, és hadd erősítsem meg önt abban az üzenetben, hogy amikor a magyar katonai kapcsolatokról ’48-49-től indít, akkor elég egyértelmű mindannyiunk számára, hogy ugyan ezeréves barátságban vagyunk, ezeréves katonai kapcsolatban vagyunk, de mindig valamilyen birodalom ellen kellett közösen küzdenünk, és a birodalmak elleni harcban mindig számíthattunk egymásra. [[13.20]] Így volt ez az első világháborúban is, amikor egy teljesen kifosztott, belpolitikai válságban megcsonkított ország, Magyarország segített Lengyelországot megtámogatni abban, hogy az 1918. november 11-én, 123 év után visszanyert államát meg tudja védeni azokkal az országokkal szemben, akik ellenérdekeltek voltak az új államban, a második köztársaságban, amelynek vezetője a lengyel légió egykori parancsnoka, Józef Piłsudski marsall volt. A magyar nemzet a kezdetektől támogatta ennek a régi-új hazának a megvédésében a lengyeleket. Az első magyar hadianyag-szállítmány 1918 novemberében indult el Kassáról, a tartalékkészletből felszabadított gyalogsági töltények hozzájárultak Lemberg védelméhez. A Krakkó melletti Jordanówban, Cieszynben, Pokuciében önkéntesekből viszont egy magyar légió alakult. A századnyi erejű alakulatot elsősorban diverzánsakciókra szánták, végül a bolsevikok ellen vetették be őket is. Lengyelországnak 1919 februárjától a keleti határainál egy félelmetes új ellenféllel kellett szembenéznie, az egykori birodalmi területek visszaszerzésére és a kommunista terror exportjára törekvő Szovjet-Oroszországgal. Lengyelország hulláján keresztül vezetjük a világforradalom tüzét üvöltötte ekkor Trockij hadügyi népbiztos, és be is vonultak Lengyelország területére. Kezdetben azonban lengyel győzelmek születtek, és 1920 tavaszára a frontvonal Varsótól keletre már 500 kilométerre húzódott. Később nagyon megerősödött a Vörös Hadsereg, kényszerbevonultatással, kényszersorozással duzzasztották fel a hadsereg számát, és túlerőbe kerültek a lengyelekkel szemben, és ez az 500 kilométeres távolság 1920 nyarára 100 kilométerre csökkent le. Ráadásul a lengyelek teljes gyalogsági lőszerkészlete erre az időre elfogyott. Ezt egyébként a lengyel honvédelmi tanácsban is megállapították, és ezért fordultak Magyarországhoz, a csepeli Weiss Manfréd Művekhez, hogy szállítsanak lőszereket. A csepeli szállítmányokat az arcvonaltól körülbelül 60 kilométerre található Skierniewicében rakodták ki, és két nap alatt osztották ki a lengyel csapatoknak, úgyhogy Piłsudski marsall augusztus 15-én a híres varsói csatában, amit ők a visztulai csodának tartanak, abban nagyon fényes győzelmet tudott aratni. A kereken 100 évvel ezelőtti eseményekre emlékezés miatt sosem volt még ennyire fontos a magyar-lengyel barátság napja. Nemcsak a két nemzet ezeréves barátságára tekintünk vissza, hanem a magyar segítséggel megnyert lengyel-bolsevik háborúra is. A lengyelek számára gyártott hadiellátmány a csepeli nehéziparnak köszönhetően készült el, ezért külön kiemelkedőnek érezzük, hogy Csepelen is megemlékezzünk közös történelmünkről, ezért egy teljes hetet szántunk a megemlékezésre színes, kulturális programokkal, amelyre a két köztársasági elnököt, Áder Jánost és Andrzej Duda elnök urakat is meghívtuk. Ezt a megemlékezést sajnos most hátra kell hagynunk a koronavírus okozta fenyegetettség miatt, amely ellen ismét lengyel barátainkkal együtt indulunk harcba. Köszönöm szépen, elnök úr. [[Taps a kormánypártok padsoraiból.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Bánki Erik képviselő úr, Fidesz-képviselőcsoport: „Aktuális ügy” címmel. Képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! 2020-ban egy új szakasz kezdődött mindannyiunk számára. Nem olyan meglepő ez a dolog, hiszen 2010-ben már álltunk egy hasonló szituációban egy jó évtizeddel ezelőtt, amikor is egy nagyon súlyos pénzügyi válságból sikerült kijuttatni Magyarországot. A mostani, 2020-2030 közötti időszak azonban egy olyan világjárvánnyal érkezett hozzánk, amiben korábbi tapasztalatunk még nincs. Nyilvánvalóan azt szeretnénk, ha minél több embert tudnánk megóvni a vírustól, minél több emberéletet tudnánk biztosítani, és ezzel párhuzamosan a magyar gazdaságban olyan élénkítő lépéseket hozni, amely lehetőséget ad arra, hogy az elmúlt tíz év sikereit megőrizzük, és Magyarország továbbra is az Európai Unió átlaga fölött tudjon teljesíteni. Tudomásul kell vennünk, hogy ebben a szituációban különleges megoldásokra, különleges eszközökre lesz szükségünk ugyanúgy, ahogy az 2010 után is történt.A koronavírus a világ minden országának nemzetgazdaságát érzékenyen érinti, ez alól értelemszerűen Magyarország sem lehet kivétel. Éppen ezért a kormány, nagyon helyesen, tíz különböző akciócsoportot hozott létre, amelyek közül az egyik a koronavírus pénzügyi akciócsoport, melyet Varga Mihály pénzügyminiszter úr vezet, a másik pedig a gazdaság újraindításáért felelős akciócsoport, melyet Bártfai-Mager Andrea miniszter asszony vezet. Ez az a két akciócsoport, amelynek közvetlen ráhatása van, és közvetlenül az a feladata, hogy olyan intézkedéseket hozzon, amely a magyar gazdaság jelenlegi szituációban, a lehető legjobb állapotban történő tartását tudja segíteni. Sajnos fel kell készülnünk arra, hogy a járvány hónapokig fog tartani, ezért az intézkedéseket is úgy kell előkészíteni, hogy azok ne csak néhány hétre, néhány hónapra, hanem erre az évre nézve már olyan eredményeket hozzanak, amelyek érezhetőek lesznek a gazdasági szereplők számára is. A jövő évi, illetve az idei évi költségvetést is újra kell tervezni, sok milliárd eurónyi gazdaságélénkítő segítségnyújtásra lesz szükség, ami mindenkitől megfelelő hozzájárulást követel majd. Meg kell ugyanis oldani azt, hogy a gazdasági visszaesés ne a 2008-2009-es évekhez hasonló mértékű legyen, hanem legföljebb akkora, amellyel még mindig az európai uniós átlag dupláját tudja majd a magyar gazdaság teljesíteni. A kormány 2020-ra 3,5 százalék, illetve mínusz 0,3 százalék közötti növekedési forgatókönyvekkel számol, attól függően, hogy a koronavírus világgazdaságra kifejtett hatása, annak mélysége, illetve elhúzódása milyen lesz. [[Az elnöki széket dr. Latorcai János, az Országgyűlés alelnöke foglalja el.]] 2019 tavaszán, amikor a 2020. évi költségvetést terveztük, akkor még 4 százalékos gazdasági növekedéssel kalkuláltunk, amely mind a jegybank, mind a pénzügyi elemzők szerint egyébként egy reális tervezés volt. A költségvetésben 1 százalékos hiánnyal és 1 százalékos, nagyjából 490 milliárd forint nagyságrendű tartalékkal számoltunk. A tartalékból az elmúlt hetekben már költöttünk, de még így is van egy jelentős összeg, amely arra áll rendelkezésre, hogy akár a vis maior esetekben is segítséget tudjunk nyújtani. Ha azonban a válság nagyon mély, nagyon sok ágazatot érintő lesz, akkor elképzelhető, hogy még ez a tartalék is kevésnek bizonyul majd. Már láthatók a koronavírus-járvány gazdasági hatásai, hiszen a szállodaiparban 50 százalék fölötti visszaesés van, de emellett nagyon súlyosan érinti a vendéglátás és egyéb szolgáltatások körét is. Azokat a lépéseket kell mérlegelni, amelyek hozzá tudnak segíteni ahhoz, hogy a változó világban stabilizálni tudjuk a gazdasági növekedést. A cél az, hogy Magyarország 2030-ra az Európai Unió fejlettségének 85-90 százalékát el tudja érni. Tisztelt Képviselőtársaim! Végezetül pedig szeretném biztosítani önöket arról, hogy a Fidesz-frakció minden támogatást megad a kormánynak a következő hetekben, hónapokban annak érdekében, hogy a lehető legjobb gazdaságpolitikai lépéseket és intézkedéseket tudjuk meghozni, megvédjük azokat a gazdasági eredményeket, amelyeket közösen értünk el az elmúlt tíz év során. Arra is felkészültünk, hogy szükség esetén egyedi beavatkozással segítsük a gazdaság szereplőit. Azt szeretnénk, hogy az idén is a fogyasztás, a bérkiáramlás, valamint a tőkebeáramlás húzza a magyar gazdaságot. Tisztelt Képviselőtársaim! Mi készek vagyunk az együttműködésre. Ebben a nagyon nehéz helyzetben arra kell törekednünk, hogy politikai hovatartozástól és pártállástól függetlenül egy kérdés lebegjen a szemünk előtt: hogyan tudjuk megvédeni Magyarországot, hogyan tudjuk megvédeni a magyar embereket. Most valóban a lehető legszélesebb körű nemzeti együttműködésre van szükségünk. Köszönöm szépen a figyelmet. [[Taps a kormánypártok padsoraiból.]] [[13.30]]
Köszönöm szépen, képviselő úr. Szeretettel köszöntöm képviselőtársaimat innen is. A választ Tállai Andrástól fogjuk hallani a képviselő úr napirend előtti felszólalására. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Elöljáróban elmondom, hogy egyetértve önnel abban, hogy ebben a helyzetben, amiben van a világ, Európa és benne Magyarország, valóban a közös gondolkodásra, összefogásra és legfőképpen együttműködésre kell koncentrálnunk. Itt nem politikai céloknak kell megvalósulni. Annak kell megvalósulni, hogy az ország lakossága biztonságban maradjon, hogy minél kevesebb embert érintsen egészségügyi szempontból ez a világjárvány.Fontos kérdés az, hogy egy kormánynak látni kell, mi a feladata költségvetés és forrásteremtés szempontjából. A legfontosabb feladata most a kormánynak az, hogy megteremtse azokat a forrásokat, amelyek a védekezéshez szükségesek, megteremtse a forrásokat, és ahogy a miniszterelnök úr elmondta ezeket folyamatosan legyen képes biztosítani. Tehát a jelenleg rendelkezésre álló 8,8 milliárd forint egy jelenlegi állapot. Bármikor, amikor az operatív törzs úgy látja, hogy ezt tovább kell növelni, abban a pillanatban a forrás rendelkezésre áll. Ahogy ön is elmondta, ennek a forrása legfőképpen a GDP 1 százalékát kitevő költségvetési tartalék, de amennyiben szükséges, a kormány kész arra a Pénzügyminisztériummal karöltve, hogy más forrásokat is felszabadítson. Le kell szögeznünk, hogy a pénz nem lehet akadálya annak, hogy megvédjük az országot, megvédjük a magyar embereket a még nagyobb bajtól. Ahogy ön is elmondta, tisztelt képviselő úr, bizony ennek a vírusnak, a világjárványnak nagyon komoly egyéb hatásai is vannak és lesznek a gazdaságra, lesznek Európa gazdaságára és benne Magyarország gazdaságára. Nagyon fontos az, hogy a kormány ezt is látja, tudja, és fel van készülve arra, hogy milyen fontos lépéseket, intézkedéseket kell megtenni annak érdekében, hogy ez ne állítsa le a gazdaságot, és ne legyen költségvetési és egyéb gazdasági válság. Fontos az, amit a miniszterelnök úr elmondott, hogy az emberek munkahelyének a megtartása a legfontosabb cél. Olyan eszközöket kell megtalálni a munkaadóknak és a munkavállalóknak elsősorban közösen, majd azt követően Magyarország Kormányának, hogy minél kevesebb embernek vesszen el a munkahelye, hogy minél kevesebb embert érintsen, hogy nem tud bemenni dolgozni, hogy ne legyen jövedelme, hogy a családja biztonságát tudja biztosítani. Nagyon fontos az, hogy a 2010-es gazdasági állapothoz hasonlóan jelenleg is olyan nehézségek vannak, amelyek azokat az eszközöket, azokat a döntéseket fogják megkövetelni Magyarország Kormányától és Magyarország Országgyűlésétől várhatóan. Ilyen fontos eszköz a költségvetés módosítása. A költségvetés módosítása, változtatása érinteni fogja a 2020-as elfogadott költségvetést, de a tervben lévő 2021-es költségvetést is. Hogy ez konkrétan mit fog jelenteni, nyilvánvalóan meg kell előbb vizsgálni azokat a hatásokat, amelyeket a következő hetekben, hónapokban fogunk látni, és amelyek látnak napvilágot. Fontos, azon túl, hogy az egészségügyi ellátórendszer stabilizálása is fontos pénzügyi szempontból, emellett a gazdaság támogatása és forráshoz juttatása is fontos célkitűzés kell hogy legyen. Hallhattuk, hogy akár monetáris eszközökre is szükség lesz annak érdekében, hogy a magyar gazdaság stabilitása megmaradjon. Egyébként a magyar gazdaság erős. A magyar gazdaság megerősödött az elmúlt években annyira, hogy válsághelyzetben is talpon tud maradni, és válsághelyzetben is megmenti egyrészt önmagát, másrészt pedig a több millió munkavállalót. Ahogy ön is elmondta, erre akciócsoportot hoztunk létre, hogy ezt folyamatosan vizsgálja. A pénzügyi akciócsoport vezetője maga Varga Mihály pénzügyminiszter úr lett. Már meg is kezdtük a munkát a Pénzügyminisztériumban, és folyamatosan készülünk arra, hogy a kormány elé tárjuk a szükséges döntés-előkészítést. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, államtitkár úr. Tisztelt Képviselőtársaim! Ezzel a napirend előtti felszólalások végére értünk. A mai napon napirend utáni felszólalásra jelentkezett Keresztes László Lóránt frakcióvezető úr, az LMP képviselőcsoportjából; Simicskó István képviselőtársunk, az Országgyűlés jegyzője, a KDNP-képviselőcsoportból; Z. Kárpát Dániel képviselő úr, a Jobbikból; Varga-Damm Andrea képviselő asszony, ugyancsak a Jobbik-képviselőcsoportból; Varga László képviselő úr, az Országgyűlés jegyzője, az MSZP-képviselőcsoportból; és Steinmetz Ádám képviselő úr, a Jobbik képviselőcsoportjából. Most 13 óra 36 perc van, elkezdjük a kérdések tárgyalását. Tisztelt Ház! Brenner Koloman képviselő úr, a Jobbik képviselője, kérdést kíván feltenni az emberi erőforrások miniszterének: „Hogyan kívánja a kormány megoldani a távoktatást a felsőoktatásban?” címmel. Tisztelt Képviselő Úr! Tájékoztatom, hogy a kérdés megválaszolásával a miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős miniszter urat bízta meg, akinek a kérésére a választ Schanda Tamás államtitkár úr fogja önnek megadni. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Ház! A koronavírus-járvány elleni intézkedések komolyan érintik a magyar egyetemi világot is, hiszen mint az közismert, a mai naptól előrehozott tavaszi szünet van az egyetemek világában azért, hogy jobban fel lehessen készülni a távoktatásra, ezenkívül pedig a kollégiumokból a diákoknak haza kellett utazniuk a külföldi diákok és bizonyos méltányosságot igénylő esetek kivételével. Itt is szeretném mint volt egyetemi vezető kifejezni azt az elismerést és támogatást a rendkívül kreatív egyetemi oktatótársaimnak, akik ebben az időszakban tényleg igyekeznek erre a távoktatási rendszerre felkészülni. Azt gondolom, mindezekkel kapcsolatban azonban jogos néhány konkrét kérdést is feltennem államtitkár úrnak, hiszen a Jobbik számára az oktatás és a felsőoktatás kiemelt nemzetstratégiai ágazat.Először is az a kérdés, hogy vane az egyetemek számára konkrét olyan javaslata a felsőoktatásért felelős tárcának, amelynek alapján fel lehet készülni és támogatni lehet a távoktatást. Milyen anyagi és egyéb forrásokkal, technikai eszközökkel tervezi a minisztérium támogatni az egyetemi világot? Hiszen itt laptopra lesz szükség, virtuális tantermekre, digitális tananyagokra, applikációkra, és jó néhány, főleg az egyetemi hierarchia alacsonyabb fokán lévő egyetemi oktatótársunk nincs birtokában ilyen eszközöknek, hogy a szegényebb családból származó egyetemistákról már ne is beszéljünk. Mikor kerül tisztázásra a méltányosság alapján engedélyezhető kollégiumi tartózkodás? Pontosan mikor lesznek ezek a feltételek tisztázva, illetve a hallgatói ügyintézést ezekben az időszakokban hogyan kívánja a minisztérium segíteni az egyetemi világban? Nagy tisztelettel várom államtitkár úr válaszát. [[Taps a Jobbik padsoraiban.]]
Köszönöm szépen, képviselő úr. Schanda Tamás államtitkár úrnak adok szót. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az új koronavírus egész Európát jelentős kihívás elé állította, ebben a helyzetben pedig összefogásra van szükség, ehhez kérjük az ön hozzájárulását is. Én is igyekszem megválaszolni azokat a kérdéseket, amelyeket feltett.Ahogyan ön is fogalmazott, a vonatkozó rendelet értelmében a felsőoktatási intézmények hallgatók általi látogatása tilos. Éppen ezért különösen fontos azt hangsúlyozni, tisztelt képviselő úr, hogy a jogszabály kifejezetten a hallgatókra vonatkozó tiltást fogalmazott meg, hiszen mindannyian jól tudjuk, hogy Magyarországon sok tízezer külföldi hallgató tanul, és a járvány elsősorban a külföldiek által került be Magyarországra, és azt is mondhatjuk, hogy az első időszakban elsősorban az ő körükben terjedt. [[13.40]] A felsőoktatási adminisztrációban és az oktatásban részt vevők számára a folyamatos munkavégzés továbbra is szükséges és lehetséges is, ezt a rendeletek szintén lehetővé teszik. Folyamatos az egyeztetés ezekben az órákban is a felsőoktatási intézmények és az oktatási igazgatás között. A felsőoktatási intézmények március 12-ére és 13-ára rektori szünetet rendeltek el, a mostani hétre pedig előrehozták a tavaszi szünetet. Így valójában másfél hét áll rendelkezésre a távolléti oktatás megszervezésére. Tájékoztatom arról is, hogy a felsőoktatási intézmények túlnyomó többsége által használt tanulmányi rendszer alkalmas a fokozottabb terhelés elviselésére is, ugyanakkor szabadságot biztosítunk az intézmények számára, hogy a távoktatáshoz, a távképzéshez pontosan milyen technológiát szeretnének használni. Ez akár képzésenként és óránként is más-más lehet. Bekértük az intézkedési terveket, és amennyiben segítséget igényelnek, akkor ezt pedig meg is fogjuk adni az egyes intézmények számára. Az egyetemeknek ebben is szabadságot szeretnénk adni, ahogy abban is, hogy a rektorok gyakorolhassák a méltányosságot indokolt esetben a kollégiumban történő benntartózkodás során. Köszönöm szépen. [[Szórványos taps a kormánypárti sorokból.]]
Köszönöm szépen, államtitkár úr. Tisztelt Ház! Korózs Lajos képviselő úr, az MSZP képviselője, kérdést kíván feltenni az emberi erőforrások miniszterének: „Hogyan védi meg a kormány a koronavírus által leginkább veszélyeztetetteket, a betegeket és az időseket, a járványtól?” címmel. Parancsoljon! Rétvári Bence államtitkár úr fog válaszolni.
Köszönöm szépen. Tisztelt Ház! Tisztelt Államtitkár Úr! Elnök Úr! Azzal szeretném kezdeni, hogy az állam annak idején azért került kitalálásra, hogy ilyen magyartalanul fogalmazzak, hogy segítsen és intézkedjen. Éppen ebből adódóan kérdezem államtitkár urat, hogy nagyon sok olyan idős ember van, aki a szociális alapellátásban kerül ellátásra, és nagyon sokan vannak, akik tartós elhelyezést nyújtó intézményekben kerülnek elhelyezésre. Éppen ebből adódóan azt gondolom, hogy a szociális szféra az, amely egyébiránt az egészségügy és a rendészeti dolgozók mellett köszönetet érdemel ebben a válságos időszakban is a helytállásáért.Nagyon sokan, ahogy említettem, az alapellátásban szorulnak valamilyen segítségre, hiszen ismerjük nagyjából a számokat. Házi segítségnyújtásban mintegy 90 ezer ember vesz részt, a szociális étkeztetésben körülbelül 180 ezren, és azt is tudjuk, hogy a nappali ellátóintézményekben mintegy 50-52 ezer ember kerül ellátásra. Éppen ebből adódóan azt is kérdezem, hogy mit tesz a kormány annak érdekében, hogy ezek az emberek kifogástalan minőségben és időben megkapjanak minden olyan segítséget és ellátást, ami őket megilleti. Próbálnake bevonni, valamilyen humánerőforrás-lehetőséggel próbálnake élni annak érdekében, hogy az a szakmai személyzet, amely jelenleg ellátja ezeket az embereket, maradéktalanul eleget tudjon tenni a feladatainak? A másik terület a tartós bentlakási intézményben elhelyezettek problémája. Itt a legeslegfontosabb az, hogy a vírus ne kerüljön be ezekbe az intézményekbe. Itt is mintegy 90 ezer emberről beszélek. És nagyon sokan vannak, főleg a fogyatékosok körében, akik odahaza tartózkodnak. Az ő megsegítésükre milyen intézkedéseket foganatosítanak? Köszönöm szépen a lehetőséget.
Képviselő úr, mint említettem, Rétvári Bence államtitkár úr válaszol az elhangzottakra. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban, ahogy ön is mondta, az eddigi tapasztalatok azt mutatják, hogy a leginkább veszélyeztetettek az új koronavírus-járvánnyal kapcsolatban az idős emberek. Éppen ezért azok is, akik a saját otthonukban vannak, azok is, akik valamilyen állami segítségben részesülnek az otthonukban, és azok is, akik valamilyen intézményben vannak, fokozott odafigyelést igényelnek. Az erről való tájékoztatás különböző módokon az elmúlt napokban, hetekben megtörtént. Itt arra is ügyelni kell, hogy kerülni kell az olyat, hogy akár az intézmények dolgozóit vagy vezetőit pontosabban egy-egy tájékoztatóra elhívják, az is többlet-vírusátadási lehetőség. Tehát ezt a kockázatot is ki kell iktatni.Az egyik első intézkedés volt, amit az operatív törzs is meghozott, és a tiszti főorvos asszony is elrendelt, ez a látogatási tilalom. Nemcsak a kórházakban van látogatási tilalom Magyarországon általános jelleggel, hanem a szociális intézményekben is. Senki nem mehet be szociális intézményekbe kívülről, csak nyilvánvalóan az ott dolgozók. Egyetlen ok, hogy ha valaki haldoklik, akkor a családtagok bemehetnek, de ebben az esetben is egy külön előírást kell betartani, hogy az illetők bejutása esetén is kiküszöböljük teljes mértékben a fertőzés veszélyét, akik el akarnak búcsúzni esetleg utolsó órás hozzátartozójuktól. Úgyhogy ezért a veszélyhelyzet idején az ilyesfajta megelőzés a legfontosabb, mint ahogy ön is mondta, képviselő úr, ez a legfontosabb, hiszen ahogy láttuk főleg Olaszországban, az idős emberek nagyon ki vannak téve a fertőzés veszélyének. Ezért indítottuk el az eléggé szerteágazó kampányt is az elmúlt héten. Győrfi Pál, a mentőszolgálat szóvivője az, aki a legtöbb esetben pontosan arra hívja fel a figyelmet, hogy az idős emberek védelme érdekében is mire kell odafigyelni, akár a kézmosás kapcsán, akár a látogatás kapcsán, akár a mindennapi érintkezés kapcsán hogyan tudjuk az idős rokonainkat, szüleinket, nagyszüleinket megóvni attól, hogy fertőzésveszélynek legyen kitéve. Ezért a gyermekfelügyelet kapcsán is nincs iskola fokozottan kértük azt, hogy lehetőleg ne a nagyszülők legyenek azok, akik vigyáznak a gyermekekre. Köszönöm szépen. [[Szórványos taps a kormánypárti sorokból.]]
Köszönöm szépen, államtitkár úr. Tisztelt Országgyűlés! Varju László képviselő úr, a DK képviselője, kérdést kíván feltenni a pénzügyminiszternek: „Mit tesz az Orbán-kormány a koronavírus okozta gazdasági károk enyhítése érdekében?” címmel. Tisztelt Képviselő Úr! A választ Tállai András államtitkár úr fogja megadni. Parancsoljon, öné a szó.
Köszönöm szépen a lehetőséget. Tisztelt Elnök Úr! Elöljáróban szeretném rögzíteni a Költségvetési bizottság elnökeként, hogy a ma oly sokszor szóba került költségvetés módosítására vonatkozóan a Költségvetési bizottság tagjai készen állnak arra, hogy a módosítást és a szükséges feladatokat elvégezzék. Már csak azért is, mert mindannyiunknak az a fontos, hogy a magyar gazdaságot, a magyar embereket megkíméljük vagy lehetőleg minél jobban megkíméljük a hatásoktól, és a szükséges forrás pedig rendelkezésre álljon.De éppen ezért azt is látom, hogy önöknek feltűnt az, és itt a korábbi hozzászólásból is kitűnik, hogy 2008 nyarán ehhez hasonló helyzet volt, amikor egy 4 százalékos tavaszi, nyári növekedés után, ilyen számok után a Lehman Brothers csődje után az ország nagyon nehéz helyzetbe került. Igaz, hogy akkor a fideszes képviselőtársaim azzal foglalkoztak, hogy egyébként ezt a kormány nyakába varrják, de ezt most mi nem tesszük önökkel. Mi azt mondjuk, hogy ez egy olyan következmény, amivel külön foglalkozni kell. Nem boldogság mindez, mert sok gondot fog okozni most, ami vár ránk. De a történelem, a sors most visszafizet egyébként önöknek azért, amit elkövettek akkor, de a gazdasági erőfeszítéseiket egyébként támogatni akarjuk. Ilyen értelemben fontosnak tartom azt, hogy önök készüljenek fel arra, és válaszoljon államtitkár úr arra, hogy készüle a magyar kisvállalkozásokat támogató, állami garanciákat tartalmazó banki hitelprogram. Mi lesz azokkal, akik kiesnek a munkából? Kapnake táppénzt? Mi lesz azokkal, akik fizetés nélküli szabadságra tudnak menni például, hogy otthon maradjanak a gyerekekkel? Vane forgatókönyv arra, hogy valamilyen multinacionális vállalat, akár, hogyha leállítja a termelést, mit fognak tenni, ahelyett, hogy Orbán Viktor könyörgőre fogja a munkáltatók és a munkavállalók felé? Itt most cselekedni kell. Köszönöm szépen. [[Taps a DK, az MSZP és a Párbeszéd padsoraiból.]]
Köszönöm szépen, képviselő úr. Tállai András államtitkár úr következik. Parancsoljon, államtitkár úr!
Köszönöm, elnök úr. Tisztelt Országgyűlés! Tisztelt Képviselő Úr! Örülök, hogy azzal kezdte, hogy fölajánlja a segítségét mint a Költségvetési bizottság elnöke. Azt viszont már sajnálom, hogy csak 25 másodpercig beszélt erről, és a hátralévő időben egész másról. 2008-at hozta ide. Azért én két dolgot figyelmébe ajánlanék, ami különbség van a 2008-as és a 2020-as helyzet között. 2008-ban Magyarország akkori miniszterelnöke, Gyurcsány Ferenc, aki most is a főnöke meg akkor is a főnöke volt önnek, onnan tudta meg, hogy az ország válságban van, hogy szóltak neki egy este, így mondta el ő maga, hogy Feri, az ország fizetésképtelen. Innen tudta meg, hogy válság van. [[13.50]] Azért ez a helyzet nem az. Magyarország miniszterelnöke itt, a parlament előtt elmondta, hogy baj van, hogy a koronavírus nemcsak az emberek egészségére, hanem a magyar gazdaságra is kihatással van. Készülünk rá. Ön konkrétan kérdezi a hitelprogramot, a munkavállalók helyzetét. Azt gondolom, hogy minden előkészületet megtett a kormány annak érdekében, hogy ezekre a kérdésekre megfelelő módon választ adjunk. Akciócsoportot hozott létre, amelynek Varga Mihály pénzügyminiszter a vezetője, aki folyamatosan elemzi a gazdaság állapotát, helyzetét, a munkavállalók helyzetét, a kisvállalkozások likviditási helyzetét, és ezt követően fog előterjesztést készíteni arra vonatkozóan, hogy milyen lépéseket, milyen döntéseket kell hozni. Egy biztos, hogy a kormány hallhattuk ezt tudja, látja, erre készül. Készül arra, hogy a költségvetést át kell szabni, át kell rendezni, és készül arra, hogy meg kell adni a segítséget majd azoknak a munkáltatóknak, munkavállalóknak, akiket a koronavírus majd ilyen értelemben is sajnos utolér. Köszönöm szépen. [[Taps a kormányzó pártok padsoraiból.]]
Köszönöm szépen, államtitkár úr. Tisztelt Képviselőtársaim! Csárdi Antal képviselő úr, az LMP képviselője, kérdést kíván feltenni az innovációért és technológiáért felelős miniszternek: „A tervezett elavulást támogatja a kormány, akár a Momentum?” címmel. Tájékoztatom képviselő urat, hogy a választ Schanda Tamás államtitkár úr fogja megadni. Csárdi Antal képviselő úré a szó, parancsoljon!
Tisztelt Elnök Úr! Köszönöm szépen a szót. Tisztelt Ház! Tisztelt Államtitkár Úr! A Momentum a Fidesz képviselőivel egyetértésben szavazott az Európai Parlamentben az új bizottsági elnök, Ursula von der Leyen által benyújtott javaslatnál, melynek célja egységes és hosszú távú terv készítése a klímaváltozás mérséklésére uniós szinten.Az ehhez a csomaghoz benyújtott kiegészítések, módosítások a környezetszennyező beruházások megtiltásától kezdve a szennyező cégek büntetésének emeléséig, a szabadkereskedelmi egyezmények újratervezéséig és a tervezett elavulással gyártott elektronikai termékek tiltásáig tartalmaztak javaslatokat. Ezeket a valóban hasznos módosításokat, melyek komoly ajánlások az Európai Bizottság felé, szavazta le a Momentum és a Fidesz kettőse. A Momentum döntése még csak-csak érthető, hiszen ők az európai pártcsaládjuk multinacionális cégeket védő szempontjait veszik figyelembe, de a Fidesz képviselői ezek szerint nem hallották meg a magyar kormányfő szavait a klímavédelmi akciótervről, és a jelek szerint tovább folytatják a multinacionális cégek kritikátlan támogatási gyakorlatát. Én most a tervezett elavulással foglalkoznék részletesebben, és kérdezem a kormányt, hogy mi az álláspontja az ügyben. A tervezett elavulásnál a gyártó célja, hogy a termék élettartamának csökkentésével a vásárlót új eszköz megvásárlására ösztönözze. Ezzel becsapják a vásárlókat, és óriási kárt okoznak a környezetnek az elektronikai hulladék gyakori újratermelődésével. A Magyar Természetvédők Szövetsége is kiemelten foglalkozik, illetve foglalkozott a problémával, de az LMP is nyújtott be az előző ciklusban ezzel kapcsolatos javaslatot, amit persze a Fidesz-KDNP-többség leszavazott. Új kihívások és új időszak vár ránk, ahol a globális negatív hatások kikerülése érdekében a lokalitás és a tartós használati eszközök gyártása felé kell fordulni. Tisztelt Miniszter Úr! Tisztelt Államtitkár Úr! Felismertee a kormány a problémát, kíváne bármit is tenni a tervezett elavulás gyakorlata ellen? Vagy a kormány a Momentummal és a neoliberális lobbival ért egyet? Várom megtisztelő válaszát. Köszönöm szépen.
Köszönöm szépen, képviselő úr. Mint említettem, a választ Schanda Tamás államtitkár úr fogja megadni. Parancsoljon, államtitkár úr!
Tisztelt Elnök Úr! Tisztelt Országgyűlés! Tisztelt Képviselő Úr! Aki figyelemmel kíséri a magyar kormány munkáját, az tisztán láthatja, hogy a neoliberális elvek olyan távol vannak tőle, mint ég a földtől. [[Közbeszólás az ellenzéki pártok padsoraiból: Jaj!]] Minden intézkedésünk, a Fidesz-KDNP politikája a keresztény szabadság, a nemzet és a család, a magyar közösségek érdekeit és értékeit tükrözi. [[Varju László: Tízparancsolat…]] Épp ezért is támadnak minket oly sokat azok közül, akik a globális érdekek kiszolgálói, és önök éppen ezekkel a pártokkal borultak össze. [[Derültség a Párbeszéd padsoraiból.]] Tisztelt Képviselő Úr! Figyelmébe ajánlom, hogy az Európai Parlament és a Tanács 2018 tavaszán fogadta el a körforgásos gazdaság irányelvcsomagot, amely az életciklus-központúság felé történő elmozdulással próbálja biztosítani a körforgás megteremtését, így érvényesítve mind a környezetvédelmi, mind pedig a gazdasági szempontokat. A körforgásos gazdaság elősegítését támogató intézkedések kiterjednek az értéklánc minden szakaszára, a termeléstől a fogyasztásig, az újrafelhasználásra, a javításra és az újrafeldolgozásra. A tagállamoknak intézkedéseket kell hozniuk a hulladékok lehető leghatékonyabb újrafeldolgozásának a biztosítására, emellett pedig az erőforrás-hatékonyság biztosítása céljából elő kell segíteniük olyan technológiák megvalósítását, amelyek a hulladékképződés megelőzését, illetve a hulladékká vált kritikus nyersanyagforrások újrafeldolgozását célozzák. Tisztelt Képviselő Úr! Az irányelv-átültetés szakmai előkészítése már zajlik a tárcánknál, és már korábban megfogalmazódott az a szakmai javaslat, amely egyszerre szolgálja a körforgásos gazdaságra történő átállást és a fogyasztók érdekeit, ráadásul jóval tágabb körben, mint az ön által említett tervezett elavulás kérdése. A fogyasztóvédelemről szóló törvény tervezett módosítását követően a fogyasztói jogok szélesebbé válnak [[Az elnök a csengő megkocogtatásával jelzi az időkeret lejártát.]] összhangban a körforgásos gazdaság követelményrendszerével. Köszönöm megtisztelő figyelmüket. [[Taps a kormányzó pártok padsoraiból.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Tordai Bence képviselő úr, a Párbeszéd képviselője, kérdést kíván feltenni az emberi erőforrások miniszterének: „A kormány és az Országgyűlés mint munkáltató miért nem tesz semmit a koronavírus terjedése ellen?” címmel. Tisztelettel tájékoztatom önt, tisztelt képviselő úr, hogy a kérdés megválaszolásával a miniszterelnök úr a téma szerint feladat- és hatáskörrel rendelkező Gulyás Gergely Miniszterelnökséget vezető miniszter urat bízta meg, akinek a felkérésére az elhangzó kérdésre Orbán Balázs államtitkár úr fog válaszolni. Parancsoljon, képviselő úr, öné a szó.
Köszönöm, elnök úr. Tisztelt Államtitkár Úr! A koronavírus miatt kihirdetett vészhelyzet következményeként a legtöbb munkahelyen távmunkát, az intézményekben gyakoribb takarítást és fertőtlenítést rendeltek el, és a megfelelő higiéniás körülményekre, többek között a helyes kézmosásra felhívó tájékoztató táblákat helyeztek el. Így tett a párbeszédes Karácsony Gergely vezette Fővárosi Önkormányzat is.Ugyanakkor az Országházban, az Országgyűlés Hivatalában, a minisztériumokban, a kormányhivatalokban szinte semmi nem történt. Rendben, pénteken kitiltották az Országházból a turistákat, de sikerült az újságírókat is ugyanazzal a lendülettel kitiltani. Mi pedig, képviselők, még mindig itt ülünk kétszázan egymás hegyén-hátán ahelyett, hogy a kétszer ekkora Felsőházi teremben kihagyhatnánk egy-egy széket. Sőt, birtokunkba került egy dokumentum, mely szerint a minisztériumokban egyenesen megtiltották, hogy távmunkát rendeljenek el. Tisztelt Államtitkár Úr! Ha már maga a kormány is minden egyes magyartól komolyabb odafigyelést kér, akkor a kormány és az Országgyűlés miért nem jár elöl jó példával? Az állami intézményekben dolgozók miért nem kapnak megfelelő védelmet? Miért nincs tájékoztatás, miért nincsenek fertőtlenítőszerek, a mosdókban miért nincsenek tájékoztató táblák? Nem tartja ezt a helyzetet veszélyesnek a minisztérium? Miért nem kötelezi ezen intézmények vezetőit a szükséges, elsősorban higiéniai intézkedések meghozatalára? Várom válaszát.
Köszönöm szépen, képviselő úr. Orbán Balázs államtitkár úrnak adok szót a válaszra. Parancsoljon, államtitkár úr!
Tisztelt Ház! Tisztelt Képviselő Úr! Remélem, megbocsát nekem, hogy tekintettel arra, hogy a kormányt képviselem, csak a kormányra vonatkozó kérdésrészre szeretnék válaszolni. A veszélyhelyzet nem vészhelyzet, veszélyhelyzet kihirdetését követően arra is sor került, hogy a stratégiai ágazatokban dolgozók fokozott védelméről döntsön a kormány. Többek között ezért kerül sor az egészségügyi dolgozók, a hivatásos szerződéses állományú katonák, a tényleges katonai szolgálatot teljesítő önkéntes tartalékosok, a honvédelmi alkalmazottak, a rendvédelmi dolgozók, az adóhatóság alkalmazottjai és a kormánytisztviselők külföldre utazása tilalmának elrendelésére. Ezek azok a stratégiai ágazatok, amelyek veszélyhelyzetben sem függeszthetik fel a munkát. Ez esetben, és kifejezetten a minisztériumi állomány tekintetében, ezt követően azonnal elrendeltük az irodák, közösségi terek eddiginél is gondosabb takarítását, fertőtlenítését; a bejáratoknál érintésmentes kézfertőtlenítők kihelyezéséről gondoskodtunk; a liftekben és a mosdóhelyiségekben tájékoztató anyagokat helyeztünk el. Ez a mi épületünkben is egyébként olvasható. Egyébként a kormányzati igazgatásról szóló törvény eddig is lehetőséget teremtett a rugalmas munkavégzés különböző formátumaira. Ami még fontos, az az, hogy a kormányablakok jelen pillanatban évente nagyjából 15 milliós ügyszámot bonyolítanak le. Naponta több mint 58 ezer ügyfél-hatóság találkozásról van szó. [[14.00]] Ezért ebben az esetben a fertőtlenítés és a higiénés szabályok betartása kifejezetten kulcsfontosságú. Ezért rendeltük el a lejáró okmányok hatályának meghosszabbítását, ezért terelünk mindenkit, akit lehet, az online ügyintézés irányába, ezért az elkészült okmányokat ezentúl nem személyesen, hanem postai úton kell átvenni, és ezért adunk könnyítéseket az online adóbevallás elkészítéséhez is. Azt reméljük, azon túl természetesen, hogy a fertőtlenítés hasonló menetrendben ezen intézményeknél is lezajlódott, hogy ezek az intézkedések együttesen szolgálni fogják a járvánnyal szembeni védekezés célját. [[Tordai Bence: A minisztériumokban?]] Köszönöm szépen a türelmet. [[Taps a kormánypártok padsoraiból.]] Nem lehet bezárni az államot!
Köszönöm szépen, államtitkár úr. Tisztelt Képviselőtársaim! Gyopáros Alpár képviselő úr, a Fidesz képviselője, kérdést kíván feltenni az agrárminiszternek: „A méhészeti támogatások hazánkban kompenzáljáke a jövedelmezőség csökkenését? Elegendőe a támogatás mértéke a méhtartási kedv fenntartásához? A Méhészeti Nemzeti Program mellett igényelhetőe egyéb támogatás a magyar méhgazdák számára?” címmel. Gyopáros Alpár képviselő úré a szó. Parancsoljon!
Köszönöm a szót, elnök úr. Mindenekelőtt szeretném minden tiszteletemet kifejezni azok előtt, akik ma helytállnak a frontokon, az egészségügyben, a rendvédelemben, kereskedelemben, kiskereskedelemben, de minden termelő szektorban, így az agráriumban dolgozók előtt is, hogy az élelmiszer-ellátás biztonságos maradhasson.Nos, tisztelt miniszter úr, a klímaváltozás az éghajlati rendszer összetett, egymásra épülő folyamatainak és kölcsönhatásainak átalakulását jelenti, éppen ezért tesz meg Magyarország Kormánya annak érdekében, hogy a Jóisten által adott természetet óvjuk és védjük. Fontos, hogy ne csak beszéljünk róla, hanem cselekszünk is, nemcsak a meghirdetett zöldprogrammal, hanem mellette más apró dolgokkal is, ami nemcsak a természetet védi, de jelen példa által a méhészgazdáknak is segítséget nyújtunk. Nem túlzás kijelenteni, hogy a méhek nélkül nincs élet. Földünk globális tápláléklánca alapvetően a méhek és egyéb beporzók tevékenységén alapul, mind az állatvilág, mind mi, emberek képtelenek lennénk túlélni a méhek nélküli világot. A jelenlegi méhállományt fenn kell tartanunk, támogatási rendszerrel ösztönözni a méhtartási kedvet. Jelenleg 20 ezer méhész dolgozik az országban, a fogyasztással ellentétben a termelésben mi, magyarok nagyhatalom vagyunk, az Unió méztermelésének 10 százalékát mi adjuk. Az úgynevezett méhsűrűség nálunk a legmagasabb nemcsak az Unióhoz viszonyítva, hanem a világon is, az országos átlag 13 méhcsalád négyzetkilométerenként, de az ország egyes részeiben, így Zala és Somogy megyében, 20 feletti ez a szám. Magyarország számára a téma azért is fontos, mert a harmadik legnagyobb méztermelő ország vagyunk az Európai Unióban, az ágazat jelentőségét az is mutatja, hogy a méhek porozzák be a növények 84 százalékát, és a beporzás teszi lehetővé az élelmiszerek 76 százalékának előállítását. A mézpiac anomáliái miatt a méhtartási kedv csökkenése tapasztalható némely EU-s tagállamban, elsősorban az Unióba áramló, többször kétes minőségű kínai méz okoz sok gondot a méhészeknek. A fentiekre tekintettel kérdezem miniszter urat, a méhészeti támogatások hazánkban kompenzáljáke a jövedelmezőség csökkenését, elegendőe a támogatás mértéke a méhtartási kedv fenntartásához, a méhészeti nemzeti program mellett igényelhetőe egyéb támogatás a magyar méhgazdák számára. [[Taps a kormánypártok padsoraiból.]]
Köszönöm szépen, képviselő úr. A válaszra Nagy István miniszter úrnak adok szót. Parancsoljon, miniszter úr!
Tisztelt Elnök Úr! Tisztelt Ház! Kedves Képviselőtársam! Köszönöm szépen, hogy így, tavasz beköszöntével, a méhek ébredésekor felhívjuk a figyelmet arra, hogy a méhészet egy jelentős, az agrárium számára stratégiai ágazat. Való igaz, hogy beporzás nélkül nincs élet, nincs jövő. Minden hatodik élelmiszer eltűnne a polcokról, ha a méhek nem végeznék a munkájukat.Ugyanakkor azt látjuk, hogy tisztán gazdasági szempontokat alapul véve a jelenlegi gazdasági helyzet nem tudja eltartani a méhészeti tevékenységet. Ezért egy elöregedő méhészeti társadalom komoly veszélyeket rejt magába, a fiatalok számára, az utána következő generáció számára nem lesz vonzó tevékenység a méhészeti tevékenység. Milyen ösztönzőrendszert tudunk bevezetni ahhoz, hogy a fiataloknak és a következő generációnak is kedvet adjunk ehhez a csodálatos tevékenységhez? Az első dolog az, hogy a magyar méhészeti nemzeti program hároméves ciklusát mintegy 24 százalékos többlettámogatással megemeljük. Így ehhez 9 360 905 euró európai uniós forrásból származó összeget és ugyanolyan tükörben a magyar forrásokat hozzátesszük. Ehhez kell kalkulálni egy százmillió forintos keretösszegig a méhészeti járművek megnövekedett üzemeltetési költségeinek kompenzációját. Bevezettük a beporzásért járó támogatást, ami azt jelentette, hogy a tavalyi esztendőben 500 forintot fizettünk méhcsaládonként, az idei esztendőtől már 1000 forintot fizetünk méhcsaládonként. Ahhoz, hogy ráirányítsuk a méhészeti tevékenység fontosságára a figyelmet, és kiemeljük a méhészeket a dolgozók közül, ezért 245 év után újra először Magyarországon adómentessé tettük a méhészeti bevételekből származó jövedelmet. Ezzel azt kívánjuk elérni, hogy mindazt a gazdasági környezetet, azt a tevékenységet, amelyben a méhészek élnek, kiemeltté tegyük, rá összpontosítsunk, és mindezt vonzóvá tegyük a gazdák számára. Azt remélem, hogy mindez nem megoldja, de mérsékli azt a gazdasági hatást, negatívumot, amelyet a negatív európai mézpiac hoz magával. Köszönöm a kérdését. [[Taps a kormánypártok padsoraiból.]]
Köszönöm szépen, miniszter úr. Tisztelt Ház! Farkas Gergely képviselő úr, a Jobbik képviselője, kérdést kíván feltenni az innovációért és technológiáért felelős miniszternek: „Vajon tényleg minden diplomás munkakör betöltéséhez szükséges legalább egy középfokú nyelvvizsga?” címmel. Tájékoztatom önt, tisztelt képviselő úr, hogy Schanda Tamás államtitkár úr fog válaszolni. Parancsoljon, képviselő úr! Farkas Gergely képviselő úré a szó.
Köszönöm a szót. Tisztelt Ház! Tisztelt Államtitkár Úr! A Jobbik számára mindig kiemelt szerepet töltött be a nyelvoktatás területe, számos javaslatot is tettünk az elmúlt években a nyelvoktatás korszerűsítése érdekében. Örülök neki, hogy például az első nyelvvizsga ingyenessé tételét a kormány átvette tőlünk, és ez megvalósult. Vagy épp annak, hogy belátta a kormány, hogy a felsőoktatásba való felvételhez a nyelvvizsga kötelezővé tétele mekkora károkat okozott volna most még, így nem vezette be azt.Azért tettük mindezeket a javaslatokat, mert a magyar köznevelés nyelvoktatása komoly problémákkal küzd. Hiány van jól felkészült pedagógusokból és korszerű nyelvoktatási programokból is. Ez régóta húzódó probléma, amelynek egyik látlelete az is, hogy több mint 93 ezer úgynevezett beragadt diploma van ma Magyarországon, azaz olyan, ahol a szükséges nyelvvizsga hiánya miatt nem kapta meg az illető a diplomáját. Azt fontos leszögezni, hogy a Jobbik kiemelten fontosnak tartja a nyelvtudást, és tudjuk, hogy a XXI. században a legtöbb diplomás munkakör esetén elengedhetetlen a megfelelő nyelvtudás. Ugyanakkor a 93 ezres számot figyelembe véve fel kell vetni azt a kérdést, hogy vajon tényleg minden egyes felsőoktatási szakhoz szükségese követelményként a megszabott, legalább középfokú nyelvvizsga. Nem venném a bátorságot, hogy jómagam alkossak véleményt arról, hogy a több száz diplomás szak közül melyek azok, amelyeknél a mindennapi munka nem igényli a megfelelő nyelvtudást, de azért ez a kérdés felmerülhet például az óvodapedagógusok személyében, a szociális munkások vagy éppen a gyógypedagógus szakok esetén. Már csak azért is ezeket említettem, mert ezek olyan területek, amelyek hiányszakmának számítanak. Tisztelt Államtitkár Úr! Négyezer tanár hiányzik az iskolákból, 93 ezer beragadt diploma van, és az is jogos kérdésként merül fel sokakban, hogy tényleg minden diplomás szakhoz szükségese legalább középfokú nyelvvizsga. Ezekből adódik a kérdés is, hogy tényleg minden diplomás munkakör betöltéséhez szükségese legalább egy középfokú nyelvvizsga, vagy gondolkodike a kormány azon, hogy a jelenleginél jobban differenciáljon az egyes szakok között. Várom érdemi válaszát. [[Taps a Jobbik padsoraiból.]]
Köszönöm szépen, képviselő úr. Mint említettem, Schanda Tamás államtitkár úr fog válaszolni. Parancsoljon, államtitkár úr!
Köszönöm. Tisztelt Elnök Úr! Tisztelt Országgyűlés! Tisztelt Képviselő Úr! Mi azt szeretnénk, hogy a magyar fiatalok a jövő nyertesei legyenek, és mindannyian, azt gondolom, abban is egyetérthetünk, hogy a felsőoktatásban oklevelet szerzők számára az egyre jobban globalizálódó gazdaság és kultúra, valamint az élet valamennyi terét átszövő információs technológiai környezet elengedhetetlenné teszi az idegen nyelvek és kultúrák ismeretét. Ma a fiataloknak nélkülözhetetlen valamely idegen nyelvnek az ismerete, a nyelvtudás a közösségi élet egy kulturális alapjává vált, azt hiszem, erről felesleges vitát nyitni.Tisztelt Képviselő Úr! A felsőoktatásban 2003-tól törvényi szinten szabályozott, hogy az oklevél megszerzésének nyelvi előfeltétele minimum középfokú, általános B2-es szintű komplex nyelvvizsga megszerzése legalább egy idegen nyelvből. Engedje meg, hogy arról is tájékoztassam, hogy a Fidesz-KDNP-kormány több intézkedéssel is támogatja a felsőoktatásban tanuló fiatalok nyelvvizsgához jutását. Ebből van olyan, amit ön is említett, de engedje meg, hogy megemlítsem a nyelvtanulási hallgatói hitellehetőséget is, amelyet idegen nyelv tanulása és nyelvvizsgabizonyítvány-szerzés céljából az aktív hallgatói jogviszonnyal rendelkező vagy a hallgatói jogviszonyát szüneteltető, valamint a felsőoktatási intézményben záróvizsgát tett, de nyelvvizsga hiányában oklevéllel nem rendelkező fiatalok vehetnek igénybe. [[14.10]] A nyelvtanulási hallgatói hitel legmagasabb összege 500 ezer forint, ami akár egy összegben is felvehető, és ebből akár egy középfokú nyelvvizsgához szükséges felkészülés is finanszírozható. A kormány pedig idén is biztosítja a 35 év alatti fiatalok nyelvvizsgadíjához szükséges támogatást, ebben az évben már 40 250 forintot igényelhetnek vissza azok a fiatalok, akik sikeresen tették le az első középfokú vagy felsőfokú komplex nyelvvizsgájukat. Tisztelt Képviselő Úr! Tehát mi azt gondoljuk [[Az elnök a csengő megkocogtatásával jelzi az időkeret leteltét.]] , hogy szükség van nyelvismeretre ebben a világban, amiben élünk, és erre biztatjuk a fiatalokat is. Köszönöm a megtisztelő figyelmét.
Köszönöm szépen, államtitkár úr. Tisztelt Ház! Bangóné Borbély Ildikó képviselő asszony, az MSZP képviselője, kérdést kíván feltenni az emberi erőforrások miniszterének: „Miként biztosítják, hogy legyen minden bölcsődében, óvodában, iskolában, szociális intézményben kézfertőtlenítő?” címmel. Parancsoljon, képviselő asszony, öné a szó.
Köszönöm szépen, elnök úr. El fogok térni a kérdésemtől, mert a beadott írásbeli kérdésem a koronavírus helyzetével kapcsolatban napról napra változik. Múlt héten kiadtak egy 18 pontos ajánlást, amikor az iskolák bezárásáról még a kormányzat nem hozott döntést, de engedjék meg, hogy kritikát fogalmazzak meg, mivel a miniszterelnök úr elmondta, hogy most nagyon jó, hogy centralizáltan működnek az iskolák meg az egészségügyi intézmények. Szerintem most is centralizáltan kellett volna döntést hoznia a kormánynak az óvodákkal és bölcsődékkel kapcsolatban. Igen, lehet azt mondani, hogy az óvodák és bölcsődék fenntartói az önkormányzatok is, de látjuk, hogy a legnagyobb problémát ennek a korosztálynak az elhelyezése okozza, mivel ezek a gyerekek nem maradhatnak otthon felügyelet nélkül, és látszik, hogy a kormányzat most úgy döntött, hogy ennek a felelősségét ráterheli az önkormányzatokra. Az önkormányzatok többsége nagyon gyorsan reagált erre, és sorban jelentették be, hogy igenis ők is úgy döntenek, hogy saját hatáskörben az óvodákat, bölcsődéket bezárják, vagy csökkentett létszámmal működtetik. De egy problémáról mégiscsak beszélni kell: hogy az óvodákban, bölcsődékben jellemzően a szülők biztosítják a tisztítószert a gyermekek számára, és óriási terhet ró azokra az óvodákra és bölcsődékre, akik a következő időszakban mégiscsak úgy döntenek, hogy nem zárnak be, ha az államtitkár úrék, a kormány nem hoz egy olyan döntést, hogy vállalva a felelősséget, ők mondják ki, hogy mégiscsak be kell zárni ezeket az intézményeket. Mai hír, hogy egy gyártótól ma Magyarországon 500 milliliteres kézfertőtlenítőt 3600 forintos beszerzési áron lehet megvenni. Hiány van a kézfertőtlenítőből, nem lehet kapni, vagy ilyen brutális áron lehet beszerezni. Államtitkár úr, már többször megkérdeztem, hogy mikor fog a kormány beavatkozni, és nem csak kommunikálni azt, hogy ezeknek az árrobbanását megakadályozza, mert nagyon nagy szükség lenne arra, hogy továbbra is beszerezhetőek legyenek ezek a termékek, ha már ezek az intézmények nyitva maradnak, és olyan áron legyenek beszerezhetőek a szülők számára, hogy ők ezeket meg is tudják venni. Várom a megtisztelő válaszát.
Köszönöm szépen, képviselő asszony. Tájékoztatom a képviselő asszonyt, az államtitkár urat és a tisztelt Házat, hogy mivel a képviselő asszony eltért az írásban beadott kérdésétől, a házszabály értelmében az államtitkár nem köteles válaszolni, ezért önt meg kell most kérdeznem, hogy óhajte válaszolni az elhangzottakra. [[Dr. Rétvári Bence jelzésére:]] Köszönöm szépen. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Az ön előtt felszólalók jó része igyekezett konstruktívan viszonyulni ehhez a helyzethez, önnek ez részben sikerült, részben nem a mai napon. Az előző hetekben és hónapokban, tisztelt képviselő asszony, azért önök voltak azok, akik a leghangosabban azt mondták, hogy az óvodák milyen jó helyen vannak az önkormányzatoknál, ezzel a kormányzat is egyetértett, és mindenféle kitalált tervek ellen tiltakoztak az óvodák fenntartóváltása miatt; most pedig ön azt a szóhasználatot használta, hogy a kormány ráterheli az önkormányzatokra az óvodákkal kapcsolatos ilyenkor esetleges többletdöntéseket vagy többletfeladatokat. Tisztelt Képviselő Asszony! Eddig ön azt mondta, hogy ez nem teher, most pedig ilyen szóhasználatot használ; legalább lehetne következetes, hogy akkor milyen állásponton van. A mi álláspontunk változatlan, korábban is úgy gondoltuk, hogy az a legjobb, ha az óvodák, bölcsődék az önkormányzatok fenntartásában vannak, az elmúlt években [[Bangóné Borbély Ildikó közbeszól.]] nagyon nagy mértékben növeltük az óvodákra és a bölcsődékre mind a kialakításra, mind a bővítésre, mind a fenntartásra fordítható összegeket, a béremeléshez is nyilván alapot jelentett ez a többlettámogatás, amely a bölcsődékben és az óvodákban megvalósult, sőt az óvodában dolgozó pedagógusvégzettségűek számára egy többletemelés is várható az idei év második felében a korábban bejelentettek alapján. Tisztelt Képviselő Asszony! Az önkormányzatok dönthetnek arról, hogy nyitva tartják vagy zárva tartják az óvodákat, bölcsődéket. Én is úgy látom, hogy a többségük a bezárás mellett döntött, emellett az állam az iskolákban is megszervezi napközben a gyermekfelügyeletet azoknak, akik számára ez fontos, a munkavégzés okán nyilvánvalóan; kisebb csoportokban igyekszünk a gyermekfelügyeletről az iskolákban gondoskodni. Azt pedig nem győzzük elégszer hangsúlyozni [[Az elnök a csengő megkocogtatásával jelzi az időkeret leteltét.]] és ön is számtalan helyen láthatta, hogy a kézmosás fontosságáról, a helyes kézmosás módjáról naponta a tévében is hallhat, az interneten sem tud [[Bangóné Borbély Ildikó közbeszól.]] szerintem úgy böngészni vagy a Facebookon úgy oldalakat látogatni, hogy ne látná, hogy a kormány folyamatosan ezekre hívja fel mindenkinek a figyelmét, ami óvodában, bölcsődében, munkahelyen és mindenhol máshol is ugyanolyan fontos. Köszönöm szépen.
Köszönöm szépen, államtitkár úr. Tisztelt Országgyűlés! Bősz Anett képviselő asszony, a DK képviselője, kérdést kíván feltenni az emberi erőforrások miniszterének: „MIÉRT BÍZNÁNK ABBAN, HOGY A KORMÁNY MEGBIRKÓZIK A KORONAVÍRUS - FERTŐZÉSSEL?” címmel. Bősz Anett képviselő asszonyé a szó, Rétvári Bence államtitkár úr fog válaszolni. Parancsoljon!
Köszönöm a szót, elnök úr. Tisztelt Államtitkár Úr! Bizonyára egyetértünk abban, hogy az emberélet nem játék, és amennyiben baj van, menteni kell, úgy nincs fontosabb annál, hogy az embereknek álle bizalma a mindenkori kormányzatban, jelenleg az önök kormányában. Ennek a bizalomnak most javarészt híján van ez az ország. A miniszterelnök úr szavai szerint a járvány elleni védekezéshez mind a személyi, mind a tárgyi, mind a jogi feltételrendszer rendelkezésre áll. A jogi feltételrendszerben nincs okunk kételkedni, hiszen láttuk, hogy a kétharmad nagyon gyorsan tud jogszabályi környezetet módosítani, ezt most is megtette. Hogyan lehetne viszont elhinni, hogy megvannak a személyi feltételek, amikor tudjuk, hogy a betegágyak mellől a szakértők szerint már egy évvel ezelőtt is 26 ezer szakdolgozó hiányzott; amikor egyre több egészségügyi dolgozó fog karanténba kerülni; amikor az ő pótlásukra mind több nyugdíjast hívnak vissza úgy, hogy tudjuk, hogy a nyugdíjas korosztály a leginkább veszélyeztetett korosztály a vírus következményei szempontjából? Önök azt állítják, tisztelt államtitkár úr, hogy a tárgyi feltételek adottak a védekezéshez, de éppen ezek hiánya miatt emel szót az Orvosi Kamara. Alig végeznek itthon vírustesztet. Nagyon kevés a védőfelszerelés. Elmondta a Magyar Orvosi Kamara több vezetője is, hogy a teljes védőfelszerelés nagyon kevés egészségügyi intézményben áll rendelkezésre, ha egyáltalán. Egy nemrégiben Olaszországból visszatért férfi kifejezetten kérte, hogy végezzenek el rajta tesztet, majd amikor ezt megtagadták tőle, később megfertőzte az itthon élő idős szülőket. A vírus okozta tüdőgyulladás kivédésére és kezelésére nagyon fontos lenne, hogy mihamarabb elegendő számú lélegeztetőgép álljon rendelkezésre. Tisztelettel kérdezem az államtitkár urat, hogy ezen tényezők fennállása mellett hogyan higgyenek a magyar polgárok abban, hogy a kormány képes megfelelő módon fékezni a vírust. Köszönöm szépen.
Köszönöm szépen, képviselő asszony. Válaszadásra Rétvári Bence államtitkár úrnak adok szót. Parancsoljon, államtitkár úr!
Köszönöm a szót, elnök úr. Tisztelt Ház! Tisztelt Képviselő Asszony! Ha ön körbenéz nemcsak a környező országokban, hanem a teljes világban, az Amerikai Egyesült Államoktól Olaszországig, Svédországtól Franciaországig, Németországtól Spanyolországig, Kínáig, akkor azt láthatja, hogy minden ország esetében egy teljesen újfajta védekezés az, amit megkövetel ez a koronavírus-járvány, és vannak olyan országok, amelyek tudják ezt lassítani, vannak, amelyek kevésbé. Látjuk, hogy Olaszországban sokan arra számítottak, hogy ennyi nap után már csökkenni fog a fertőzötteknek és a betegeknek a száma, és tovább emelkedik; tehát olyan helyzetben vagyunk, amelyben a világ legerősebb és leggazdagabb országai, a nálunk erősebb és gazdagabb országok sem tudják úgy megfékezni ennek a vírusnak a terjedését, mint ahogy azt mindnyájan szeretnénk. Minden ország a világban védőfelszerelést szeretne venni, maszkokat szeretne venni. Mivel ezeknek a jelenlegi kínálata erősen korlátos, és minden más egészségügyi berendezésnek is, ezért döntött úgy a kormány, hogy itthon a büntetés-végrehajtást állítja át arra, hogy napról napra húszezer új védőmaszkot tudjon előállítani a meglévő 1,1 milliós készletek mellé. [[14.20]] Azért, hogy minden orvosnak, a háziorvosoknak is rendelkezésére álljanak a megfelelő védőfelszerelések, ezért az állami készletekből juttatjuk őket hozzá, jóllehet magához a működési feltételekhez is szükség lenne bizonyos védőfelszerelésekre. Már elvittek a múlt hétvégi állások szerint 3900 doboznyi maszkot a háziorvosok, de még mindig a megyei mentőállomás-központokon 1700 maszk továbbra is elvihető. Ha több orvos összefog, és meghatalmazzák az egyik kollégát, akkor egy kolléga elviheti a többiek maszkjait is. Mától kezdve, második körben 3 darab speciális maszkot vihetnek el, szintén ingyenesen, szintén a mentőállomások megyei központjaiból a háziorvosok, hogy ők is rendelkezzenek kellő számú védőfelszereléssel, hiszen amúgy is a protokollok azt indítványozzák, hogy minél kevesebb orvos-beteg találkozás legyen, de ha mégis előfordul egy ilyen, legyen védőfelszerelés, azért, pontosan, amire ön is utalt, hogy ne betegedjenek meg az orvosok, az egészségügyi dolgozók. Az egész világon ezek óriási és új feladatok, igyekszünk a lehető legjobban megfelelni ennek. Köszönöm szépen. [[Taps a kormánypártok soraiban.]] Elnök úr, köszönöm a türelmét.
Köszönöm szépen, államtitkár úr. Ezek a témák, tudom, rendkívül fontosak, és nagyon nehéz a kétperces időkeretet betartani, de tisztelettel arra kérem államtitkár urat is, hogy próbálja ezt szem elől nem téveszteni. [[Dr. Rétvári Bence: Köszönöm szépen.]] Köszönöm szépen.Ungár Péter képviselő úr, az LMP képviselője, kérdést kíván feltenni az emberi erőforrások miniszterének: „Milyen intézkedésekkel erősíti a szociális területen dolgozók munkakörülményeit a kormányzat?” címmel. Tisztelt képviselő úr, Rétvári Bence államtitkár úr fog önnek válaszolni. Parancsoljon, öné a szó.
Köszönöm szépen a lehetőséget. Tisztelt Elnök Úr! Tisztelt Államtitkár Úr! Szerintem fontos ismét azzal kezdeni ezt a felszólalást, hogy megköszönjük a szociális dolgozóknak azt a munkát, akik jelenleg is emberfeletti küzdelmet folytatnak azért, hogy a bentlakásos intézmények nyitva tudjanak tartani, és el tudják látni az ott lévő embereket. Ezek a kérdések, amiket államtitkár úrnak föltennék, ezek azok a kérdések, amelyeket a két érintett szakszervezet megfogalmazott az EMMI-nek. Tudom, hogy Simon helyettes államtitkár úr éppen most egyeztet az EMMI-vel ez ügyben, de szerintem fontos, hogy az Országgyűlés nyilvánossága előtt is elhangozzanak erre a válaszok.Az első az lenne, hogy aggódnak a szociális szektorban dolgozók azon, hogy az ő személyes járványügyi biztonságukért mit tesz a kormány mint munkáltató. Ezek az emberek ugyanúgy igénylik, hogy különböző maszk és egyéb védőfelszerelés legyen náluk, ráadásul ők azok itt főleg az idős- és demenciaspecifikus otthonokra gondolok -, akik a legveszélyeztetettebb csoporttal dolgoznak. Tehát az, hogy nekik a járványügyi biztonságuk megfelelő legyen, az alapvető fontosságú a jelenlegi helyzetben. Továbbmegyek, nagyon fontos az, hogy ezeknek az embereknek… Ezek olyan emberek, nagy részük nő, 90 százalék fölött van a nők száma ebben a szektorban, és jelentős részük kisgyermekes anya, az ő gyermekelhelyezésük nagyon-nagyon nagy probléma jelenleg. Nagyon sok aggódó levelet kaptam ez ügyben. Illetve nagyon fontos még arról beszélni, hogy azoknál az eseteknél, amikor nem lehet az ügyeleti rendszert tartani, egyszerűen amiatt, mert nincsenek elegen, milyen módon lehet további pótlékot, milyen módon lehet továbbá legalább anyagilag megbecsülni azokat, akik jelenleg amúgy sokszor szabályokat megszegve, több műszakot vállalnak egyszerre, úgy, hogy ezeket nem lehet tudni, hogy pontosan hogy fogják kifizetni. Tehát arra szeretném kérni, hogy ezekre a kérdésekre válaszoljon, illetve amennyiben sikeres volt az egyeztetés a szakszervezettel helyettes államtitkár úrnak, akkor erről tájékoztassák a jelenleg a szociális szektorban hősies munkát végzőket. Köszönöm szépen.
Köszönöm szépen, képviselő úr. Rétvári Bence államtitkár úrnak adok szót. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban, mind az egészségügyi intézményekben, főleg a Szent László Kórházban vagy a Kútvölgyi-tömbben dolgozók esetében, sok háziorvos esetében és a szociális szférában dolgozók esetében is valóban fokozott a terhelés, amiért nagyon nagy elismerés illeti őket. Azért is fontos az ő támogatásuk, hiszen ha látjuk más országokban a görbéjét, a lefolyását, a menetét ennek a fertőzésnek, akkor azt láthatjuk, hogy még sok feladat és kihívás állhat előttünk. Éppen ezért a legfontosabb a megelőzés, mindenkinek a személyes megelőzés, és az is, hogy ki-ki maga is, ha otthon marad, igyekszik a minimumra csökkenteni annak a veszélyét, hogy akár önmaga vagy a gyerekek megfertőzzék az idős embereket, és ahogy ön is mondta, ahol egy bentlakásos intézményben sokan élnek, ott pedig a vírus bejutásának a megakadályozása rendkívül fontos, hiszen sokkal súlyosabb következményei lehetnek, mint máshol. Ezért döntött úgy az operatív törzs és a tisztiorvos, hogy nemcsak a kórházakban, de a bentlakásos szociális intézményekben is elrendeli a látogatási tilalmat. Tehát senki nem mehet oda be, csak az ott lakók és az ott dolgozók, és nem is vesznek föl új ellátottat, hogy senki ne hozza be a fertőzéseket. A Nemzeti Népegészségügyi Központ 18 pontban összegyűjtötte azt az ajánlássorát, ami a szociális intézményben lakók számára is fontos és biztonságnövelő. Ebben nyilván benne vannak a személyi higiénére vonatkozó előírások, akár a gyakori szappanos kézmosás, akár más, a felületfertőtlenítéssel kapcsolatos különböző eljárások. Ezért is fontos, hogy az idei költségvetési törvényben már 40 milliárd forinttal magasabb összeg szerepel a szociális intézményi soron. Ha állami, egyházi és más önkormányzati intézményeket összesítek, ennyi az idei többletlehetőség. Ezért fontos a bejelentett 14 százalékos béremelés [[Az elnök a csengő megkocogtatásával jelzi az időkeret leteltét.]] , és ezért fontos, hogy a tisztiorvosi ajánlás pontosan tartalmazza, hogy milyen esetben milyen lépéseket kell megtenni. Köszönöm szépen.
Köszönöm szépen, államtitkár úr. Tisztelt Országgyűlés! Kocsis-Cake Olivio képviselő úr, a Párbeszéd képviselője, kérdést kíván feltenni az agrárminiszternek: „Fontosabbe az oligarchák gazdagodása, mint a természet védelme?” címmel. Kocsis-Cake Olivio urat illeti a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tiszakóródon egy árapasztó tárolót építenek, amit Mészáros Lőrinc cége nyert meg. Ha Mészáros Lőrincről van szó, és fejlesztéseiről van szó, akkor az komoly aggodalommal tölt el minket. Láthatjuk, hogy mit csinál a Balatonnál, amikor luxusapartmanokat, luxusszállodákat, luxuskempingeket épít, akkor ott nádirtás van, fakivágás van, és a zöldfelületek csökkentése történik. Láthattuk Mészáros Lőrinc cégeit is, hogy hogyan viszonyulnak a környezetvédelemhez. A Mátrai Erőműnél a Viresol Kft. tavaly nyáron teleszennyezte a Tarna és a Bene patakot, a halak is kipusztultak, majd ősszel szúrós szagú gázt engedett ki a levegőbe, ami több településen is rosszullétet, betegséget okozott, s erre kapott egy nagyon kemény, 5 millió forintos bírságot. Most Tiszakóródnál épít árapasztó tárolót. Ez idáig még rendben is lenne, bár fura, hogy mindig mindent Mészáros Lőrinc cége nyer, az is fura, hogy a becsült 20 milliárd helyett 26 milliárdból építheti, de ennek ellenére Mészáros úr még több profitot akar, ezért a számos környező bánya helyett ott kíván bányát nyitni, közvetlenül a természetvédelmi terület mellett. Tisztelt államtitkár úr, vagy aki majd válaszol, itt található a túri bukó, más néven szatmári Niagara, ahogy a helyiek nevezik. Ez egy közkedvelt kikapcsolódási hely. A bányát pár száz méterre onnan akarják megnyitni. Ez az a hely, amit nagy költőnk, Petőfi Sándor is megírt a Tisza című versében. Ebből idézek: „Nyári napnak alkonyúlatánál / Megállék a kanyargó Tiszánál / Ott, hol a kis Túr siet beléje, / Mint a gyermek anyja kebelére.” Tisztelt Államtitkár Úr! Fognake lépni a környezetrombolás ellen és a tiszakóródi homokbánya megnyitása ügyében? Várom válaszát.
Köszönöm szépen, képviselő úr. Képviselő úr, azért nem értettem itt néhány megszólítását, mert ön az agrárminiszternek tette föl a kérdést, és a miniszter úr itt ül. Én nem mondtam, hogy más fog válaszolni, ebből következően ő válaszol, tehát meg is adom a szót Nagy István miniszter úrnak.
Köszönöm, elnök úr, igen. Tisztelt Ház! Kedves Képviselőtársam! A kérdésére a válaszom, hogy fontosabbe az oligarchák gazdagodása, mint a természet védelme, azt kell mondjam, hogy nem, egyáltalán nem. Sőt, azt kell mondjam, hogy mint ahogy az élet egyedi és megismételhetetlen, olyan a természet is, és az, hogy azt védenünk kell, az mindnyájunk egyéni, egyetemes kötelezettsége, hiszen ha felelősséggel tartozunk a jövő iránt, akkor azt a gazdai mondást kell mindig szem előtt tartanunk, hogy úgy kell bánnunk ezekkel a javainkkal, hogy kölcsönkaptuk az unokáinktól, hogy jobb állapotban tudjuk az ő számukra visszaadni, és ha megnézi a minisztérium tevékenységét, akkor ez irányban megyünk végig, hiszen csak egy nagyon egyszerű példát hadd említsek önnek. Most 40 milliárdért több mint 100 ezer hektárnyi természeti terület védettségi szintjét állítjuk helyre, és javítjuk meg a természeti állapotát. Tehát olyan beruházásokat végzünk, amely felelősségteljesen a környezetünk állapotának megóvását szolgálja. És azt kell mondjam önnek, hogy Magyarországon körülbelül 9 százalék a védett természeti terület, a Natura 2000 területek aránya pedig az ország 21 százaléka. [[14.30]] Az Európai Bizottság 2011-ben lezárta ennek a kijelölésnek a folyamatát, mert a területekről a hazai adatszolgáltatás és a kijelölés mértékét elsőként a tagországok közül megfelelőnek ítélte. Ebből is látszik, hogy Magyarország fontosnak tartja ezt, betartja az összes ilyen intézkedést, és tudom önnek garantálni, hogy semmilyen olyan bányanyitás nem történik olyan területen, amely védett és értéket képvisel a jövő számára. Köszönöm szépen a kérdését. [[Taps a kormánypártok soraiban.]]
Köszönöm szépen, miniszter úr. Tisztelt Képviselőtársaim! Tisztelt Országgyűlés! Nagy Csaba képviselő úr, a Fidesz képviselője, kérdést kíván feltenni a Miniszterelnökséget vezető miniszternek: „Milyen eszközökkel kívánja a Kormány folytatni a kistelepülések támogatását?” címmel. Tájékoztatom képviselő urat, hogy Orbán Balázs államtitkár úr fog válaszolni. Parancsoljon, képviselő úr, öné a szó.
Köszönöm, elnök úr. Tisztelt Ház! Tisztelt Államtitkár Úr! A kormány elhivatott a magyar települések fejlődése, különösen a kistelepülések fejlesztése iránt. 2010 óta ennek okán számos támogatási rendszer került kidolgozásra és megvalósításra, akár a vidékfejlesztési programokra, akár a terület- és településfejlesztési operatív programokra gondolva. A kistelepülések fejlesztése érdekében 2019-ben a kormány megindította a „Magyar falu” programot, amely hazánk egyik legfontosabb intézkedéscsomagjaként többek között társadalompolitikai, fejlesztéspolitikai, nemzetpolitikai és demográfiai célokat határoz meg. A „Magyar falu” program azért is példa nélküli, mert a rendszerváltozás óta az első olyan lényeges, a vidéki Magyarország felemeléséért indított program, amely teljes egészében magyar forrásból valósul meg. A „Magyar falu” program elsődleges célja a kistelepülések népességmegtartó erejének, a vidéki, falusi élet előnyeinek erősítése, kihangsúlyozása, elősegítve a gyermekvállalási hajlandóság növekedését is. Egyéni választókerületem, Baranya megye 4. számú választókerülete az ország legnagyobb választókerülete, mely 174 önkormányzatot foglal magába. Ebből 171 megfelel a „Magyar falu” program legtöbb pályázati kiírási feltételeinek, tehát elmondható, hogy a körzet településeinek 98 százaléka tudja magát fejleszteni ebből a programból. 2019-ben 159 sikeres pályázatot hirdettek ki a szigetvári központú választókerület települései vonatkozásában, a valamelyik alapprogramban pályázó önkormányzatok mindösszesen közel 1,6 milliárd forintot költhettek tavaly a településeik fejlesztésére. Mindezek fényében kiemelten fontos, hogy idén is tudjuk folytatni a „Magyar falu” programot, ezzel is fejlesztve a településeinket, hogy a vidéki élet ne életminőség közötti választás legyen, hanem életstílus közötti választás. 2020-ban ez idáig öt programelem jelent meg. A fentiekre tekintettel kérdezem tisztelt államtitkár urat, hogy milyen eszközökkel kívánja a kormány folytatni a kistelepülések támogatását. Köszönöm szépen.
Köszönöm szépen, képviselő úr. Orbán Balázs államtitkár úr következik válaszra. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Ahogy ön is említette, a kormány eltökélt a magyar falvakban élők életminőségének javítása és ezzel összefüggésben a kistelepülések fejlesztése iránt. Ezen célkitűzések elérése érdekében hívtuk életre 2019-ben a „Magyar falu” programot, mely Magyarország lakosságának egyharmadát érinti közvetlenül. Ahogy szintén említette, a legfontosabb célkitűzés az 5 ezer fő lélekszám alatti településeken élők életminőségének javítása, a vidéki lakhatási feltételek erősítése. Mi azt gondoljuk, hogy ez egy egyedülálló kormányzati kezdeményezés, ugyanis célzott támogatást biztosít a legkisebb településeken élőknek. A „Magyar falu” program pályázati köre a 2020-as évben három fő pilléren nyugszik, az egyik a szolgáltatásfejlesztés, a másik az infrastrukturális és eszközfejlesztés, míg a harmadik az identitástudat erősítése. Az intézkedések a mi megítélésünk szerint szoros kapcsolatban állnak egymással, komplexitásukban tudják azt a célt szolgálni, amit kitűztünk magunk elé. A támogatások formája minden esetben vissza nem térítendő, százszázalékos hazai támogatás, százszázalékos előleg formájában. Az idei évben is szakaszosan hirdetjük meg az egyes úgynevezett alprogramokat, melyek közül eddig öt program került meghirdetésre: szolgálati lakás, orvosi rendelők fejlesztése, orvosi eszközök beszerzése, önkormányzati tulajdonban lévő út-, hídfelújítás, hídépítés és önkormányzati járdaépítés, járdafelújítás anyagtámogatása. Úgy gondoljuk, hogy a mostani veszélyhelyzettel összefüggésben e programelemek némelyike kifejezett fontosságú. Eddig összesen 17 milliárd forintnyi pályázati összeg nyílt meg, és összesen útfelújításra 50 milliárd forintot tervezünk az idei évben. Azt reméljük, hogy az ön által is képviselt választókerület is az idei évben komoly támogatásokat remélhet ezen program keretei között, és köszönjük az eddigi támogatást, amit a programhoz nyújtottak. Köszönöm a szót, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Tisztelt Országgyűlés! Steinmetz Ádám képviselő úr, a Jobbik képviselője, kérdést kíván feltenni az emberi erőforrások miniszterének: „Miért nincs több CT a kórházainkban?” címmel. Tisztelt képviselő úr, Rétvári Bence államtitkár úr fog önnek válaszolni, és most öné a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! Magyarországon az Eurostat adatai szerint tízből nyolc 75 év alatti honfitársunk olyan betegségben hal meg, amely elkerülhető lehetett volna egy hatékony egészségügyi ellátással, többek között a komputertomográf által felállított helyes diagnózissal. Megdöbbentő ezért, hogy Magyarországon 1 millió lakosra néhány évvel ezelőtt csupán kilenc CT-készülék jutott, arányaiban a legkevesebb az Európai Unióban. S mint azt államtitkár úr is már pontosan tudja, a marcali kórházban sincs CT, pedig Móring József Attila fideszes képviselő már 2014-ben megígérte, hogy a marcali kórházból sürgősségi centrum lesz, megépül a mentőhelikopter-leszálló, és egy új CT-berendezés fogja segíteni a betegek gyógyítását. Nos, kedves képviselőtársaim, nem kell egészségügyi szakembernek lenni ahhoz, hogy világosan lássuk, ezek az ígéretek a mai napig nem valósultak meg, a Fidesz-kormány becsapott minket. S mindeközben Nagyatádon, egy Marcalinál kisebb lélekszámú településen vettek CT-készüléket. Ott nem ígérték meg, mégis megvették. Tisztelt Államtitkár Úr! Remélem, egyetértünk abban, hogy a CT-berendezés segíti a betegek gyógyítását, ezért tisztelettel kérdezem, miért nincs több CT a kórházainkban. Ahol pedig van, ott miért nem biztosítanak finanszírozást, mint például Nagyatádon, a járóbeteg-ellátásban kezelt betegek részére? A nagyatádi kórház CT-beszerzésére mennyi közpénzt fordítottak összegszerűen? Végezetül, immár sokadjára kérdezem önt, mert szeretnénk tudni a választ: mi az oka annak, hogy Móring József Attila korábbi ígéretei, a kórházfejlesztések és a CT-beszerzés egész egyszerűen nem valósulhatnak meg Marcaliban? Tisztelettel várjuk válaszát, és kérjük, hogy ezekre a feltett kérdésekre válaszoljon. [[Taps a Jobbik soraiban.]]
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban fontos, hogy a kórházak, egészségügyi intézmények minél inkább jó állapotúak és jól felszereltek legyenek. Ezért döntött úgy a kormány, hogy erre a lehető legtöbb forrást biztosítja, ezért sikerült 91 vidéki kórházat részben vagy egészben felújítani, 54 rendelőintézetet korszerűsíteni és 107 mentőállomást szintén felújítani. A CT-ellátás finanszírozása Magyarországon 30 milliárd forintból NEAK-finanszírozással történik meg. Ez az összeg már jóval nagyobb mértékben biztosítja a magyar betegek vagy a magyar kivizsgáltak számára a CT-hez való hozzájutást. Míg 2010-ben egy teljes évben 762 ezer CT-vizsgálatot végeztek, addig 2018-ban már 1252-t, ami azt jelenti, hogy ezer lakosra 2010-ben 76 vizsgálat jutott, míg 2018-ban 128 vizsgálat. Tehát 76 helyett 128 vizsgálat jut ezer lakosra. Tehát jóval több vizsgálatot végzünk el. Ennek egyik oka a finanszírozás emelkedése, mert jóval magasabb, nagyobb keretből lehet CT-vizsgálatokat végezni, a másik pedig az, hogy az elmúlt években számtalan CT beszerzésére került sor. Ha az állami kórházakat nézem, az elmúlt időszakban 55 CT és 25 MR beszerzésére került sor, de ha csak az elmúlt fél évet nézi, tisztelt képviselő úr, akkor Budapesten is 1 milliárd forint értékben több kórház is akár a Gottsegen György Országos Kardiológiai Intézet, akár a Dél-pesti Centrum Kórház, akár a Szent Imre Kórház újabb és újabb új, korszerű készülékekkel lett gazdagabb. [[14.40]] Akik a marcali kórház ellátási területén élnek, az ő számukra a Somogy megyei Kaposi Mór Oktató Kórházban van lehetőség CT-ellátás igénybevételére, illetve ön is célzott arra [[Az elnök csenget.]] hogy a nagyatádi kórházban is beszerzésre került, ez 95 millió forint támogatásból valósult meg, és egy 16 szeletes CT áll így a betegek rendelkezésére, akik fekvőbeteg-ellátásban részesülnek. Köszönöm szépen. [[Taps a kormánypártok soraiban.]]
Köszönöm szépen, képviselő úr. Tisztelt Ház! Tisztelt Képviselőtársaim! Oláh Lajos képviselő úr, a DK képviselője, kérdést kíván feltenni az emberi erőforrások miniszterének: „Az Orbán-kormány lemond az idősekről, vagy legalább a koronavírus idején támogatja a nyugdíjasokat?” címmel. Oláh Lajos képviselő úré a szó, Rétvári Bence államtitkár úr fog válaszolni. Parancsoljon!
Köszönöm a szót, elnök úr. Tisztelt Államtitkár Úr! Tisztelt Képviselőtársaim! A Demokratikus Koalíció az elmúlt napokban több mint harminc javaslatot nyújtott be a kormánynak, a törzsnek azzal kapcsolatosan, hogy milyen lépéseket lenne értelmes megcsinálni itt a járvány idején, ezek között volt olyan, amelyről az egyik államtitkár-kollégája az előző héten elmondta, hogy befogadták és megcsinálták, ez volt az, hogy önök egyfajta látogatási tilalmat rendeltek el a nyugdíjasotthonokban, és egy fontos lépés volt, hogy önök ezt befogadták és megtették. További javaslataink is voltak a nyugdíjaskorú, szépkorú állampolgártársainkkal kapcsolatosan, és engedje meg, hogy ezekre felhívjam az ön figyelmét.Az egyik az, hogy a kormány biztosítson külön forrást az önkormányzatoknak annak érdekében, hogy azokat a nyugdíjasokat, akik nem tudnak vagy nem akarnak kimozdulni járvány idején, tehát nem tudnak elmenni a gyógyszertárba vagy bevásárolni a boltba, jobban el lehessen látni; azt szeretnénk kérni, hogy ezeket a forrásokat tegyék elérhetővé. A másik, hogy a szociális szféra dolgozói nélkül az idősek ellátása nem megoldható, ezért azt kérjük, hogy azonnal biztosítsanak megfelelő védelmet a szociális szféra dolgozóinak. A munkájukat csak elismerés, hála övezi ebben a nehéz időszakban, önök pedig biztosítsák azt, hogy védve is legyenek! A következő, hogy azt kértük önöktől, hogy a sárga csekkek befizetésénél ne kelljen a nyugdíjasoknak sorban állniuk ezen időszakban, oldják meg azt, egyeztetve a szolgáltatókkal is, hogy ne essenek késedelembe azok, akik ezeket a sárga csekkeket nem fizetik be időben. Nagyon szeretnénk önöktől azt kérni, hogy végre tegyék már elérhetővé azt, hogy minden nyugdíjas hatósági áron vásárolhasson magának maszkot, mert a mostani áron az megfizethetetlen, hisz még akkor is, hogy ha otthon maradnának, nem mennek el gyógyszertárba vagy boltba, akkor is lehet olyan körülmény [[Az elnök csenget.]] hogy el kell menniük orvoshoz. Biztosítsák ezeket a maszkokat; a nyugdíjasoknak, a gyógyszertári dolgozóknak, az élelmiszerboltokban dolgozóknak, a közérdekű, közüzemi működést fenntartóknak hatósági áras maszk legyen elérhető! Köszönöm szépen, és elnézést!
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, ha a DK nevében szólalt fel, és idősekről beszélt a koronavírus kapcsán, akkor talán a legtöbben azt várták volna, hogy elnézést kér amiatt, ahogyan Vágó István, az ön politikustársa az idősek kapcsán és a koronavírus kapcsán [[Oláh Lajos: Mert kérte, hogy legyen több teszt, igen? Az elnök csenget.]] megnyilvánult a [[Oláh Lajos: Szégyelld magad! Arató Gergely: Ezt tudod válaszolni a nyugdíjasok védelmében, hogy DK? Bravó! Bravó!]] Facebookon, és ön ezek szerint most sem ez irányú mondatokat mondott itt el. Ami az idősek és a nyugdíjasok védelmét illeti, tisztelt képviselő úr, a bennlakásos intézményben lévők védelme érdekében a tisztiorvos a lehető leggyorsabban elrendelte a teljes látogatási tilalmat [[Oláh Lajos közbeszól.]] , sem…
[[Oláh Lajosnak:]] Képviselő úr! [[Oláh Lajos: Muszáj kijavítani, hogyha nem…]] Képviselő úr, nagyon szépen kérem, hogy ne kiabáljon be. Olvassa el az új országgyűlési törvényt és házszabályt [[Oláh Lajos: Vezessen ki!]] és ne kényszerítsen engem arra, hogy megfelelően reagáljak maradjunk ennyiben! [[Dr. Rétvári Bencének:]] Parancsoljon!
Köszönöm szépen, elnök úr. Tehát azért rendeltük el a látogatási tilalmat és az új betegek felvételének tilalmát, hogy ne vigyék be lehetőség szerint semelyik szociális intézménybe az új fertőzést, ezért adott ki a tisztiorvos is többpontos ajánlást a szociális intézmények számára is, hogy hogyan védekezzenek ők is elsősorban kézfertőtlenítéssel, rendszeres kézmosással a vírusfertőzés terjedésével szemben. Az önkormányzatok számára is számtalan feladat van akkor, amikor a korábbi szociális élelmezésben részt vevőknek az ellátásáról van szó, ezt önkormányzati szinten kell rendezni, hiszen a szociális étkeztetés önkormányzati feladat. A kormány 29 milliárd forintról 79 milliárd forintra emelte az anyagi forrásokat, ebből a többletből kell az önkormányzatoknak ezt a feladatot megoldaniuk, és bízunk benne, hogy ebből a többletből meg tudják oldani ezt a feladatot minden magyar településen. Pontosan azért, amit ön is mondott, hogy az orvosi rendelőben se legyen fertőzésveszély, ezért vezettük be, és a múlt héten, emlékeim szerint péntek délután jött ki a Közlönyben is az a rendelet, amely lehetővé teszi, hogy telefonon tudják felhívni a háziorvost a betegek, elsősorban a nyugdíjas, időskorú betegek, akiknek így digitálisan írják fel a vényt, tehát a vényt sem és a felírási igazolást sem kell átadni, ami további fertőzésforrás lehet, azt pedig az illető beteg tajszámának az ismeretében a saját személyazonosító adataival bárki kiválthatja. [[Az elnök csenget.]] Tehát az időseknek sem az orvoshoz, sem a patikába nem kell elmenniük, hanem egy ismerős, illetve egy telefonhívás segítségével megoldhatják ezt, ezzel is védjük az időseket, és csökkentjük a fertőzés kockázatát. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Keresztes László Lóránt frakcióvezető úr és Ungár Péter képviselő úr, az LMP képviselői, kérdést kívánnak feltenni az innovációért és technológiáért felelős miniszternek: „Hogyan kezeli a kormány a Volánbusz Zrt-nél fennálló munkaerőhiányt?” címmel. Tisztelt frakcióvezető úr, a kérdés megválaszolásával a miniszterelnök úr a téma szerint feladat- és hatáskörrel rendelkező Bártfai-Mager Andrea tárca nélküli miniszter asszonyt bízta meg, és az ő felkérésére a választ Fónagy János államtitkár úrtól fogja hallani. Parancsoljon, öné a szó.
Köszönöm szépen a szót, elnök úr. Tisztelt Országgyűlés! Tisztelt Államtitkár Úr! A kormány nagyon sokat beszél arról, hogy milyen fontos számára a vidéki térségek fejlesztése, az pedig teljesen egyértelmű, hogy nemcsak a fejlesztéshez, hanem egyáltalán a vidéki térségek működtetéséhez alapvető és a legfontosabb, egyik legfontosabb infrastruktúra az autóbusz-közlekedés, azt viszont tudjuk és ez nem egy új keletű probléma -, hogy a Volánbusz és egyáltalán az egész ágazat rendkívül nehéz helyzetben van. A legfrissebb adatok alapján tudjuk azt, hogy 300 és 400 fő közé teszik a munkaerőhiányt a Volánbusznál, tehát ennyi szakképzett sofőr hiányzik, és ennek megfelelően óriási a meglévő sofőrök munkaterhelése. Az is teljesen egyértelmű, hogy ezt a folyamatot, a munkavállalók elvándorlását nem sikerült megállítani, és ennek egyik oka az, hogy rendkívül alacsony, megalázó bérekért kénytelenek dolgozni ezek az emberek ilyen nehéz körülmények között is, és a munkakörülmények tekintetében sem történt az elmúlt időszakban változás. Szintén nagyon komoly és nagyon régóta fennálló probléma, hogy rendkívül rossz és egyre rosszabb állapotú a járműállomány, és tudjuk azt, hogy itt egy nagyon komoly kihívással, a helyközi autóbusz-közlekedés piacnyitásával is szembe kell nézni. Sokat beszélt a kormány a nemzeti buszgyártásról, de ez csak nyomokban valósult meg, és összességében sok ezer buszt kellene még ahhoz lecserélni, hogy egyáltalán minimálisan megfelelőnek legyen tekinthető ez az ellátás, de itt nyilván óriási előrelépésre lenne szükség. Az lenne a kérdésem az államtitkár úrhoz, hogy milyen módon és milyen ütemezéssel fogja tudni a kormány orvosolni egyrészt a munkaerőhiányt, és milyen módon, milyen kifutással várható az eddig már elindított járműbeszerzések mellett egyáltalán a teljes, sok-sok ezer buszból álló járműállománynak a kezelése. Nyilván itt az aktuális fejlemények, a járványhelyzet kapcsán nem kerülhetjük meg azt a kérdést, hogy milyen megnyugtató megoldást tudnak adni, és milyen megnyugtató garanciákat tudnak mind az utazóközönségnek, mind a járművezetőknek nyújtani ahhoz, hogy minden olyan lehetőséget, eszközt és eljárást biztosítani tudjanak, ami a járvány továbbterjedését megakadályozhatja vagy lassíthatja. Előre is köszönöm szépen az államtitkár úr válaszát.
Köszönöm szépen, frakcióvezető úr. A válaszra Fónagy János államtitkár úrnak megadom a szót. Parancsoljon, államtitkár úr!
Köszönöm, elnök úr. Tisztelt Ház! Tisztelt Képviselő Úr! Köszönöm, hogy kérdésével lehetőséget ad számomra, hogy elmondjam, hogy a helyzet messze nem olyan, mint ahogy ön azt kérdésében vizionálta. Kezdjük a munkakörülményekkel! A Volánbusz a hazai és az európai uniós szabályok szigorú betartásával foglalkoztatja dolgozóit, köztük a gépkocsivezetőket, hiszen a gépkocsivezetők munkaidejére és pihenőidejére vonatkozóan az általános szabályokon túlmenően számos, a szokottnál szigorúbb szabály vonatkozik, ezeket a Volán természetszerűen betartja. Egyébként ami az autóbuszok állapotát illeti, 2019 és ’22 között közel 4 ezer darabot szerez be a Volán mintegy 20 milliárd forintért, ebből az első 352 darab tavaly ősszel megérkezett, és most, ezekben a napokban, hetekben is folyamatosan érkeznek a különböző térségekbe az új, korszerű autóbuszok. [[14.50]] Örömmel tájékoztatom önt arról, hogy megszületett az idei évre vonatkozó bérmegállapodás, ezt az érdekképviseletekkel március 13-án a munkáltató megkötötte, melynek eredményeképpen átlagosan 10 százalékos bérfejlesztést hajtottak végre. Ezzel együtt megvalósul az autóbusz-vezetőknek az egységes bérezése, hiszen a két összevont cégnél ezt is végre kellett hajtani. Hogy ez mit jelent? Ez gyakorlatilag azt jelenti, hogy 1460 forint bruttó alapórabérük van, ami a pótlékkal együtt elérheti a 2300 forintot. Ez április 1-jétől hatályos, és az első három hónapra pedig a cég a béremelésre jogosultaknak 100 ezer forint egyszeri juttatást biztosít. Köszönöm, elnök úr. [[Taps a kormánypártok padsoraiból.]]
Köszönöm szépen. Tisztelt Országgyűlés! Balczó Zoltán képviselő úr, a Jobbik képviselője, kérdést kíván feltenni a pénzügyminiszternek: „Milyen gazdasági intézkedéseket tervez a Kormány az elnéptelenedő régiók további leszakadásának megelőzése érdekében?” címmel. Tisztelt képviselő úr úgy is, mint volt alelnöktársam -, a választ Tállai András államtitkár úr fogja megadni. Parancsoljon!
Elnök Úr! Köszönöm a szót. Tisztelt Országgyűlés! Tisztelt Államtitkár Úr! A Magyarországon napjainkban tapasztalható elvándorlási hullám egyre nagyobb kihívást jelent. A nagy számban külföldre költöző munkavállaló mellett az országon belüli elvándorlás is problémát okoz. Nemcsak falvak elnéptelenedéséről beszélhetünk sajnos, hanem egyes városok, régiók lakossága is látványosan csökken. 2018-ban a 346 városi ranggal rendelkező település közül 194 település lakossága csökkent. Egyébként az nem meglepő, hogy ez a jelenség a munkaerőpiaci problémákkal amúgy is sújtott Borsod-Abaúj-Zemplén megyére, Hajdú-Bihar megyére és Szabolcs-Szatmár-Bereg megyére jellemző elsősorban. A folyamatok hátterében több tényező is áll, azonban kétségtelenül az is ront a helyzeten, hogy Magyarország Budapest-központú. Hazánk sokkal inkább fővárosközpontú, mint szomszédjaink. Így a hazánkban letelepedő és munkalehetőséget biztosító nemzetközi vállalatok így érthető okok miatt központjuk helyének megválasztásakor a fővárost és a közvetlen régióját helyezik előtérbe. Tegyük hozzá egyébként, hogy ha az elnéptelenedést meg akarjuk akadályozni, akkor nyilvánvalóan a munkahelyteremtés az elsődleges szempont, és itt egy statisztikát azért jó figyelembe venni, hogy a munkahelyek kétharmadát a kis- és középvállalkozások biztosítják. Mindezek tükrében azt kérdezem államtitkár úrtól, hogy milyen gazdasági intézkedéseket tervez a kormány az elnéptelenedő régiók további leszakadásának a megelőzése érdekében. Várom érdemi válaszát. [[Taps a Jobbik soraiból.]]
Köszönöm szépen, képviselő úr. A válaszra Tállai András államtitkár úrnak adok szót. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Ha megengedi, néhány megtett intézkedésről és annak hatásairól, eredményeiről szeretnék beszélni. A magyar kormány legfontosabb gazdaságpolitikai célja, hogy hosszú távon is fenntartsa a gazdasági növekedést. Jelenleg az Európai Unió egyik legversenyképesebb térsége vagyunk, ebből a szempontból a határozott célunk az, hogy a 2 százalékkal magasabb európai uniós gazdasági növekedési átlagot meghaladjuk. A GDP növekedési üteme elérte 2019-ben a 4,9 százalékot. Az egy lakosra vetített vásárlóerőt tekintve pedig, hogyha összehasonlítjuk a 2009-es adatot, amikor még az EU-átlag 70 százalékát érte el, és 2019-ben ez 64 százalék, a 2000-es években pedig 52 százalék volt, tehát itt is jelentős növekedést tapasztalhattunk. De ugyanez igaz a foglalkoztatást illetően is, amit ön is említett, hiszen több mint 4,5 millióan dolgoznak a 2019-es szeptember-októberi adatok alapján, ez 800 ezer fővel több, mint 2010-ben. A munkanélküliség akkor 10 százalék feletti volt, most pedig 3 százalék körüli. Tisztelt Képviselő Úr! Az európai uniós források is ezen régiók fejlesztését, fejlődését szolgálják. Tíz operatív program 60 százalékát gazdaságfejlesztésre fordítjuk. Ami pedig a két említett megyét illeti, Borsod-Abaúj-Zemplén megyében ugyanebben az időszakban 18,3 százalékponttal, Hajdú-Biharban pedig 15 százalékponttal javult a foglalkoztatási ráta a 2010-es évekhez viszonyítva. Tisztelt Képviselő Úr! Ugyanezen az úton, gazdaságpolitikai célkitűzés alapján teszi meg a kormány a döntéseket az ön által feltett kérdés javítása érdekében. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Bangóné Borbély Ildikó képviselő asszony, az MSZP képviselője, kérdést kíván feltenni az innovációért és technológiáért felelős miniszternek: „Öntsünk tiszta vizet a pohárba! Milyen konkrét intézkedéseket tesz a MÁV a vasúttal közlekedők és a saját munkavállalói egészségének a védelme érdekében?” Tisztelt Képviselő Asszony! A kérdés megválaszolásával a miniszterelnök úr a témában feladat- és hatáskörrel rendelkező Bártfai-Mager Andrea tárca nélküli miniszter asszonyt bízta meg, akinek a felkérésére Fónagy János államtitkár úr fog válaszolni. Tisztelt Képviselő Asszony! Öné a szó, parancsoljon!
Köszönöm szépen, elnök úr. Néhány héttel ezelőtt tettem fel pontosan államtitkár úrnak ezt a kérdést, hogy sajtótájékoztatón az operatív törzs bejelentette, hogy fokozottan fognak takarításokat eszközölni a MÁV és a Volán járatain, és különböző megelőző intézkedéseket fognak tenni annak érdekében, hogy a tömegközlekedési eszközökön a koronavírus ne terjedhessen.Államtitkár úr elmondta akkor válaszában, hogy közel száz darab testhőmérséklet-mérő eszközt helyeznek ki a vasútállomásokon, és igen, ezt a takarítást fokozatosan el fogják végezni. Államtitkár úr, továbbra sem derül ki számunkra, hogy mik ezek az eszközök, amiket önök kihelyeztek. Hova helyezték ki? És nagyobb vasútállomásokon, mondjuk, a Keleti és a Nyugati pályaudvaron, ahol több kijáraton és bejáraton megközelíthetők a menetrend szerinti kocsik, hova helyezték ki? Én nem találkoztam az elmúlt egy hónapban ilyen eszközökkel; biztos én járok, államtitkár úr, rossz helyen. A másik nagyon fontos kérdés, hogy tegnap bejelentette a MÁV-nak a vezetője, hogy most már tényleg takarítani fogják, kiemelt takarítást fognak eszközölni a vasúti kocsikon. Államtitkár úr, körülbelül egy hónapja beszélnek erről. Továbbra is jön a nénike meg a bácsika a kis koszos vödrével, a koszos rongyocskájával, a kiürült dobozzal, letörli a kilincset, ennyi a takarítás, államtitkár úr. Semmiféle kiemelt takarítás nem zajlott a vasúti kocsikon az elmúlt időszakban. Hozzáteszem, ezzel a személyzethiánnyal, alkalmazotthiánnyal nem is lehet ezt megvalósítani. Kérdésem, államtitkár úr: hol vannak elhelyezve ezek a testhőmérséklet-mérő eszközök, kik végzik, és milyen takarításra gondolnak most már, amikor most már egy hónap után újra bejelentették, hogy fokozatosan fogják végezni ezt a vasúttársaságok? Milyen takarításra számíthatunk a következő időszakban, mikor miniszterelnök úr elmondta a mai napon is, hogy most már a járvány itt van a nyakunkon? Ténylegesen elvégzike ezeket a feladatokat? Fontos számunkra, hogy végre lássunk tisztán. Köszönöm szépen, elnök úr.
Köszönöm szépen, képviselő asszony. A válaszra Fónagy János államtitkár úrnak adok szót. Parancsoljon, államtitkár úr!
Köszönöm a szót, elnök úr. Tisztelt Képviselő Asszony! Attól felmentést kérek, hogy mind a száz állomást felsoroljam. [[Felmutat egy lapot.]] Szívesen odaadom. Általában a személyszállítási ügyeletesnél, személyi pénztárnál, illetve a szolgálatban lévő ügyfélszolgálatosnál vannak az ön által kérdezett eszközök. Egyébként, ami a teljes fertőtlenítést illeti, a vasúttársaságok kézipermetezővel, nagy nyomású kézipermetezővel ma már teljes fertőtlenítést, tehát nem sima tisztítást, hanem teljes fertőtlenítést végeztek a vasúti és HÉV-szerelvényeken. Ez úgynevezett zárófertőtlenítést jelent, amely teljes baktérium-, vírus- és gombaellenes fertőtlenítést jelent. Ezek hatására minden kórokozó elpusztul a járműveken. Hétfőtől, tehát mától a legnagyobb forgalmú, vagyis elsősorban a budapesti elővárosi közlekedés járművein kezdjük ezt a teljes fertőtlenítést, de ez kiterjed a HÉV-ekre és fokozatosan az alacsonyabb forgalmú vonalak járműveire is. Az intézkedés több száz járművet érint, ezért jövő hét végére ígérem azt, hogy folyamatos lesz az ilyen jellegű fertőtlenítés. [[15.00]] Hétfőtől a legnagyobb forgalmú budapesti és vidéki pályaudvarokon, megállóhelyeken az utazóközönségnek is biztosít a MÁV kézfertőtlenítő lehetőséget. A vasúttársaság a pályaudvarokat, szerelvényeket, üzemi területeket vírusellenes takarítószerekkel takarítja. A társaság és itt megismétlem 77 darab érintésmentes lázmérőt biztosít a nemzetközi jegyvizsgálók részére, tehát nem csak a pályaudvarokon. Ezek a legforgalmasabb, az 1-es, 20-as, 30-as, 60-as, 70-es, 80-as, 100-as, 120-as, 150-es vasútvonalon teljesítenek. [[Az elnök a csengő megkocogtatásával jelzi az idő leteltét.]] Egy mondatot kérek még, tisztelettel, elnök úr. A MÁV kiosztotta a dolgozóinak az egységcsomagokat. Ebben orvosi szájmaszkot, kézfertőtlenítőt, gumikesztyűt, mintegy 1600 egységcsomagot adtunk ki. Intézkedési terve van a MÁV-nak a részletes végrehajtásra. Köszönöm, elnök úr, a türelmét. [[Taps a kormánypárti padsorokban.]]
Köszönöm szépen, képviselő úr, tisztelt államtitkár úr. Tisztelt Országgyűlés! Sebián-Petrovszki László képviselő úr, a DK képviselője, kérdést kíván feltenni az emberi erőforrások miniszterének: „A kormány miért az orvosokat támadja ahelyett, hogy segítené a munkájukat?” címmel. Tisztelt Ház! Mivel a képviselő úr nincs az ülésteremben, a kérdését a házszabály vonatkozó szakaszának bekezdése értelmében, a 122. § (5) bekezdése értelmében visszavontnak kell tekinteni.Tisztelt Országgyűlés! Schmuck Erzsébet képviselő asszony és Ungár Péter képviselő úr, az LMP képviselői, kérdést kívánnak feltenni az emberi erőforrások miniszterének: „Mire elég a nyugdíjemelés?” címmel. A kérdést feltevő képviselők nevében Ungár Péter képviselő úr fogja ismertetni a kérdésüket. Parancsoljon, képviselő úr, öné a szó, és Rétvári Bence válaszol.
Köszönöm a szót. Tisztelt Államtitkár Úr! Magyarországon egyre több nyugdíjaskorú ember él, és ez így lesz a következő időszakban, ezért fel kell készülni arra a következő költségvetésekben, hogy ezeknek az embereknek a lehető legtöbb forrást és legnagyobb megbecsülést adjuk. Ezzel szemben az a helyzet, hogy az önök tíz éve alatt 2,8 százalékkal emelkedett a nyugdíj az idei évben úgy, hogy 4,4 százalék az infláció, és 7 százalékkal nőttek az élelmiszerárak, a gyógyszerárak nagy része ezt a 7 százalékot is meghaladóan nőtt. Az a helyzet, hogy a kormány hiába kommunikál különböző számokkal a nyugdíjakkal kapcsolatban, nem kommunikál a legfontosabb számmal, amely a nyugdíjak vásárlóértéke. Azért nem használják ezt a számot, ugyanis a nyugdíjak vásárlóértéke nem olyan erős, hogy önök ezt ki tudják rakni különböző plakátokra. Az a helyzet, hogy a nyugdíjak vásárlóértéke az elmúlt három évben csökkent.Az LMP több javaslatot is benyújtott azért, hogy a nyugdíjasok megbecsülést kapjanak, többek között azt, hogy a minimálnyugdíjat 2,5-szeresére, 71 250 forintra emeljék, a Fidesz eddig ezt háromszor leszavazta. Az a helyzet, hogy erre önmagában nem válasz az, hogy mi volt a nyugdíjak állapota tíz évvel ezelőtt. Önök már tíz éve kormányoznak. Ez azt jelenti, hogy önök tartoznak felelősséggel azért, hogy a nyugdíjasok mennyi pénzt kapnak, és ebből a pénzből mit tudnak maguknak vásárolni, nem pedig az ezt megelőző kormányok. Köszönöm szépen.
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Soha nem kerültük el a válaszadást, tisztelt képviselő úr, annak kapcsán, hogy mennyivel nőtt a nyugdíjak vásárlóértéke. Ha ön visszanézi itt a parlamenti jegyzőkönyveket, itt is, tőlem is szerintem több tucatszor meg fogja találni. Ha megnézi, 2010 óta a mai napig, az elmúlt 9-10 évben 10,3 százalékkal nőtt úgy a nyugdíjak vásárlóértéke, hogy az nem a nyugdíjemelkedést jelenti, mert az 33 százaléknál is magasabb, ez a vásárlóérték, tehát a boltokban a nyugdíjaskosárhoz viszonyított értéke a nyugdíjaknak.Tisztelt Képviselő Úr! Azt így március 16-án senki sem fogja tudni megmondani, hogy december 31-éig az infláció mekkora mértékű Magyarországon, de a nyugdíjasok mindig is számíthattak a kormányra. Ha a tervezettnél az infláció alacsonyabb volt, akkor a kettő közötti különbözet beépült a nyugdíjukba, és nemcsak abban az évben, hanem a következő években is megkapták. Ha pedig az infláció volt magasabb, akkor novemberben visszamenőlegesen megkapták az egész évre a különbözetet, és ez a különbözet beépült a következő évi nyugdíjba. Ezen túlmenően nyugdíjprémiummal, Erzsébet-utalvánnyal, rezsiutalvánnyal, egyszeri juttatással is igyekeztünk a nyugdíjasok számára a bevételeiket növelni. Ez összességében körülbelül 270 milliárd forint érték, amit az elmúlt években ilyen többletjuttatásokként a nyugdíjasok számára adtunk. Az pedig, hogy miért releváns, tisztelt képviselő úr, hogy mi történt 2010 előtt, azért, mert önök mindnyájan, akik ellenzékben vannak, egy politikai tömbbe tömörültek, és annak a politikai tömbnek a vezetője az a Gyurcsány Ferenc, aki 2010 előtt olyan gazdaságpolitikát vitt, és olyan döntéseket hozott [[Derültség a Párbeszéd soraiból.]] most nevethetnek ezen, de a nyugdíjasok nem nevettek, amikor elvettek tőlük egyhavi nyugdíjat. Mindenki láthatja, hogy van egy olyan politika, amely a nyugdíjak értékét tudja növelni, többletjuttatásokat tud adni a nyugdíjasoknak, és van az egységbe tömörült ellenzék, aki vezetőjeként ott áll Gyurcsány Ferenc, aki viszont a rendszerváltás óta egyetlen kormányfőként a Gyurcsány-Bajnai-időszakban csökkentette Magyarországon a nyugdíjakat, ezért van valóban annak igencsak súlyos következménye, hogy ki vezeti ezt az országot. Köszönöm szépen. [[Dr. Fónagy János: Így van! Taps a kormánypárti padsorokból.]]
Köszönöm szépen, államtitkár úr. Tisztelt Képviselőtársaim! Ezzel a kérdések végére értünk. Most áttérünk az azonnali kérdések órájára. Tisztelt Országgyűlés! Jakab Péter frakcióvezető úr és Potocskáné Kőrösi Anita képviselő asszony, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről Miniszterelnök Úr?” címmel. A miniszterelnök úr a távolléte miatt válaszadásra Nagy István miniszter urat jogosította fel. Tisztelettel kérdezem frakcióvezető urat, hogy elfogadjae a válaszadó személyét, vagy a miniszterelnök úrtól kéri személyesen a választ.
Megvárom miniszterelnök urat. Köszönöm szépen.
Köszönöm szépen, frakcióvezető úr. A miniszterelnök úrnak a második soron következő azonnali kérdések órájában kell válaszolnia.Tisztelt Országgyűlés! Z. Kárpát Dániel képviselő úr, a Jobbik képviselője, azonnali kérdést kíván feltenni a miniszterelnök úrnak: „Mit gondol erről Miniszterelnök Úr?” címmel. A miniszterelnök úr a távolléte miatt válaszadásra Nagy István miniszter urat jogosította fel. Tisztelettel kérdezem képviselő urat, hogy elfogadjae a válaszadó személyét. [[Jelzésre:]] A képviselő úr jelzi, hogy elfogadja. Z. Kárpát Dániel képviselő úré a szó. Parancsoljon!
Tisztelt Elnök Úr! Tisztelt Ház! Igyekszem megragadni a lehetőséget, hogy egyfajta kegyelmi pillanat irányába próbáljam eltolni a parlament munkáját, hiszen kritikus órákat élünk, és vallom, őszintén hiszem is, hogy olyan összpolitikai megoldásokra van szükségünk, amelyek mellett minden politikai közösség ki tud állni, és amelynek értelmében minden politikai közösség a saját szimpatizánsait arra tudja kapacitálni, hogy ezeket a közös nemzetmentő utakat kövessék. Éppen ezért hallgattam nagy érdeklődéssel azt, hogy a miniszterelnök úr mit válaszol azon honfitársaink helyzetét érintő kérdésre, akik a mai napon nem tudják, hogy az ő fizetésüket hogyan és milyen formában kapják meg, akik nem tudják azt, hogy szolgáltatóként vagy vállalkozóként bármiféle bevételre tarthatnake számot a következő hetekben, hónapokban. Gondolom, miniszter úrhoz, államtitkár urakhoz, képviselőtársaimhoz is érkeznek a vészjelzések. Nem állna tőlem távol békeidőben miniszterelnök úr azon gondolata, miszerint próbáljuk megőrizni az álláshelyeket, és ne arra rendezkedjünk be, hogy a magyar állam helytálljon minden tekintetben. Viszont, ha úgy tetszik, idézőjelben, „háborús” órákat élünk, amikor a legfontosabb az, hogy honfitársaink irányába biztonságot, a körülményekhez képest azért nyugalmat próbáljunk sugározni a tekintetben, hogy van, amin nem tudunk változtatni, és ez nem elvárás a kormány irányában sem. De amin tudunk, azt együttes erővel igenis tegyük meg. Ezért javasol a Jobbik egy magyar munkahelyvédelmi alapot, ahova a költségvetés befizetésével, illetve a legnagyobb gazdasági szereplőink, jelesül a multicégek arányos befizetéseivel 3-6 hónapos időtartamra helyt tudnánk állni mind a nehezen kigazdálkodható fizetéseket illetően, mind pedig azon vállalkozók is reménnyel fordulhatnának ide, akik vagy a saját bevételüket nem tudják kitermelni ebben a drámai helyzetben, vagy éppen a munkavállalóik munkabérét. Éppen ezért adódik a kérdés: a miniszter úr, államtitkár urak nyitottak ez irányban, hogy legalább ezt a biztonságot szavatolni tudjuk honfitársaink számára, ha már ennyire drámai, ennyire kritikus órákat élünk? Köszönöm. [[Taps a Jobbik padsoraiban.]] [[15.10]]
Köszönöm szépen, képviselő úr. Válaszra Nagy István miniszter úrnak adok szót. Parancsoljon, miniszter úr!
Köszönöm a szót, elnök úr. Tisztelt Ház! Kedves Képviselőtársam! Köszönöm szépen azt a hangnemet, ahogy ezt a kérdést föltette, mert valóban, ilyen időkben összefogásra van szükség, és arra van szükség, hogy hogyan tudunk együtt gondolkodni, és együtt megteremteni annak a lehetőségét, hogy arra a kihívásra, amit a vírus intéz az emberek egészsége és élete ellen, illetve ennek következtében aztán a magyar gazdaság ellen, milyen helyes válaszokat kell adni.Nem volt hasonlóra példa. Olyan úton megyünk, amelyen nap mint nap minden egyes órában új és új helyzet elé állunk. A szándékot tudom önnek elmondani. Az első az emberi élet védelme. Miniszterelnök úr is bejelentette, felülről nyitott alap áll rendelkezésre. Anyagi oka annak nem lehet, hogy az emberi életet megvédjük, és elősegítsük annak a megóvását, és azt, hogy minél kevesebben tudjanak vírusfertőzéssel szembesülni. A másik dolog, hogy mindez után, amikor ez a betegség most még csak az egyéni jellegéből, a fertőzéséből majd a csoportos szintre lép, akkor mit okoz a gazdaságnak, és hogyan tudjuk ezt kezelni. Jelenleg az látszik a kormány szándékában, azon az úton próbálunk haladni előre, hogyan tudunk olyan gazdaságélénkítő támogatásokat nyújtani, amelyek megóvják a munkahelyeket, hiszen itt nem csak a máról, holnapról, két hétről kell gondoskodni, mert most jelenleg előttünk… Képviselőtársam is ezt feszegeti, hogy mi lesz azzal a két héttel, de nekünk azt kell mondani, hogy mi lesz az előttünk álló évvel, évekkel, hosszú távon. Azt kell önnek mondjam, hogy pontosan ezért lett megbízva a gazdaság újraindításával felelős akciócsoport, pont ezért kell pénzügyminiszter úrnak is újratervezni akár a költségvetést, és javaslatot tenni arra, hogy honnan tudunk forrásokat átcsoportosítani annak érdekében, hogy a magyar gazdaságot arra a pályára tudjuk állítani, amely megfelelő választ tud adni ezekre a kihívásokra. [[Szórványos taps a kormánypárti sorokból.]]
Köszönöm szépen, miniszter úr. Egyperces viszonválaszra Z. Kárpát Dániel képviselő úré a szó. Parancsoljon!
Tisztelt Miniszter Úr! Én a jó szándékát nem vitatom, és ezt szögezzük le. De mondok egy életszerű példát önnek. Szállodában vállalkozási formában takarító magyar dolgozó. A következő hónapokban százezer százalék, hogy neki fizetése, bevétele nem lesz. A legjobb esetben megmarad a munkahelye, de fizetést nem kap. Ugyanakkor lakbért neki sok esetben fizetnie kell, mert albérletben lakik valahol. A gyermekeit neki nemcsak őrizni kell, hanem adott esetben el is látni, eltartani. Azt látjuk tehát, hogy vannak tipikus élethelyzetek, ahol a megnyugtatás nem várhat. Éppen ezért látható, számos esetben a Jobbik proaktivitását, együttműködését mutatta, akár a határzár tekintetében, akár az utóbbi napok döntései tekintetében az iskolabezárásokra gondolok -, itt még egy olyan adódik, ahol egy magyar munkahelyvédelmi alappal ezt az idézőjeles piaci szegmenst százmilliárdokkal kell megnyugtatni, és azzal, hogy kiállunk, és elmondjuk nekik, hogy az ő megélhetésük garantált, az ő gyermekeik nem éhezhetnek Magyarországon, őket nem lakoltathatják ki Magyarországon. Ezt kutya kötelességünk szavatolni, ettől pedig nekem sem áll módomban tágítani.
Köszönöm szépen, képviselő úr. Egyperces viszonválasz illeti meg miniszter urat is. Parancsoljon!
Igaza van képviselő úrnak, és ebből is látszik, a példájából, és ha egyenként felállnánk, mindnyájan tudnánk ilyen példákat hozni. És hogyha holnap állnánk föl, holnap újabb példákat tudnánk hozni.Én azt tudom mondani önnek, a kormány ereje teljes birtokában azon dolgozik, hogy hogyan találja meg ezekre a kérdésekre a választ, hiszen az is egy válasz, hogy hogy tudjuk átcsoportosítani ezeket a munkaerőket. Hiszen azzal szembesülnünk kell, hogy az ön által fölhozott példa, az idegenforgalom beomlik, hiszen olyan mértékű visszaesés van az utazások korlátozásával, hogy ezzel a szektorral kiemelten foglalkozni kell, és napokon belül az idegenforgalom újraindításával kapcsolatban, talpra állításával kapcsolatosan a kormány megjelenik egy programmal. Kérem, bízzon a kormányban, dolgozik a megoldáson az ön által felvetett kérdésekben is. Köszönöm szépen.
Köszönöm szépen, miniszter úr. Tisztelt Képviselőtársaim! Kunhalmi Ágnes képviselő asszony, az MSZP képviselője, azonnali kérdést kíván feltenni a miniszterelnök úrnak: „Mi lesz most?” címmel. Miniszterelnök úr a távolléte miatt válaszadásra Nagy István miniszter urat jelölte ki. Nem kell tovább föltennem a kérdést, képviselő asszony jelzi, hogy elfogadja a válaszadó személyét. Parancsoljon, öné a szó.
Nagyon szépen köszönöm, elnök úr. Tisztelt Miniszter Úr! Két, az egyéni választókörzetemet, a XVIII. kerületet érintő kérdésben szeretnék kérdéseket feltenni önnek. A tegnapi napon kiderült, hogy XVIII. kerületi volt sajnos az a beteg, aki Magyarországon elsőként elhunyt regisztrált koronavírusos megbetegedettként, ilyen halálesetként regisztrálták. Kérdezem öntől, igaz-e, hogy a Jahn Ferenc Kórházban feküdt napokig tüdőgyulladással ez a beteg. Második kérdésem: miért nem végezték el korábban, miért csak szombat este végeztek koronavírustesztet ezen a betegen, miért késlekedtek ennyit? A harmadik kérdésem: mivel kiderült, hogy fertőzött volt, kiderítettéke már, hogy kikkel érintkezett, hányan vannak a kontaktszemélyek, mi van most azokkal az emberekkel, akikkel érintkezett, és hol vannak ezek a kontaktszemélyek pontosan? Akikkel érintkezett, orvosokkal, nővérekkel, tesztelike már őket, elvégeztéke már a koronavírustesztet? És végezetül ebben a témakörben azt szeretném öntől kérdezni, ha a 400 ezer ember ellátásáért felelős Dél-pesti Jahn Ferenc Kórház kiesik esetlegesen véletlenül az ellátásból, ami nagyon nagy baj lenne, akkor mely intézmény fogja átvenni sok százezer ember ellátását, XVIII. kerületinek is és dél-pesti embernek is. A második terület a reptér. Azt szeretném kérdezni, hogy miért lehetséges az, hogy Európa legfertőzöttebb országaiból Franciaország, Németország, Svájc, Spanyolország zavartalanul, tegnap is 39 ilyen járat érkezett, ma 52 járat érkezik. Ellenőrzés és a legalapvetőbb vizsgálatok nélkül hagyhatják el az utasok a Liszt Ferenc repteret. Fel van készülve a Budapest Airport, ugyanis elmondásuk szerint 100 millió forint értékben rendelkeznek védőfelszerelésekkel, hőkamerákkal, testhőmérsékletet mérő eszközökkel, a szigorúbb ellenőrzések elvégzésére viszont elmondásuk szerint nem érkezett felkérés az operatív törzs részéről. Az operatív törzs erre miért nem adott utasítást a Budapest Airportnak? Az egyes járatok utasainak és személyzetének ellenőrzését a hatóságok rendelik el, erről a reptér saját hatáskörben nem dönthet. Miért késlekedik az operatív törzs ennek kiadásával? Köszönöm szépen a választ.
Köszönöm szépen, képviselő asszony. A választ Nagy István miniszter úr fogja megadni. Parancsoljon, miniszter úr!
Köszönöm szépen a kérdését. Igen tisztelt Elnök Úr! Tisztelt Ház! Kedves Képviselőtársam! Először is őszinte részvét annak a családnak, aki gyászolja az elhunytát, hiszen az első halott ennek a járványnak a kitörésekor mindenképpen tragédia és tragikus, és kellő intő jel számunkra arra, hogy minden embernek mindazokat a védőintézkedéseket, megelőző intézkedéseket szükséges meghozni, legyen intő jel ez a haláleset azért, hogy ezeket a dolgokat komolyan kell venni mindnyájunknak. Akkor, amikor önkéntes otthonmaradási karanténról beszélünk, akkor, amikor a különböző szabályok betartásáról beszélünk, akkor azt igenis mindnyájunknak a saját érdekünkben és az egymás iránt érzett felelősségünk érdekében nagyon komolyan kell venni.Azt kell mondjam önnek, hogy igen, ott feküdt ez a beteg, és most dolgoznak azon a protokoll szerint; a WHO-protokoll szerint zajlik minden egyes intézkedése a magyar egészségügynek. Ezt szigorú szabályok kötik. Tehát nem is lehetne máshogy akkreditálni az egész kérdést, és hitelességi problémát is fölvetne, ha nem úgy zajlana, úgyhogy minden a WHO-protokoll szerint zajlik. Keresik a kontaktszemélyeket természetesen, és minden olyan intézkedést meghoznak, amit ez a WHO-protokoll előír ilyenkor. A reptérrel kapcsolatosan felvetett kérdésére pedig azt tudom mondani, hogy erre most megkaphatta éppen miniszterelnök úr napirend előtti felszólalásában a választ, hogy lezárt Magyarország éjféltől, tehát nem lehet belépnie ide idegeneknek. [[Kunhalmi Ágnes: Ez a reptérre is vonatkozik?]] Ez természetszerűleg a reptérre is vonatkozik, hiszen az is az ország területe, és nem lehet az ország területére beérkezni innentől kezdve, ma éjféltől lezár Magyarország, Ferihegy is és a határ is teljes egészében. Tehát nem lehet. [[Dr. Harangozó Tamás: Ez még nem hangzott így el.]] Ezért a válasz az ön kérdésére megvan. Köszönöm szépen.
Köszönöm szépen, miniszter úr. Egyperces viszonválasz illeti meg Kunhalmi Ágnes képviselő asszonyt. Parancsoljon!
Pontosítsuk, ön azt állítja, hogy miniszterelnök úr azt mondta ma a nyitóbeszédében, hogy le fog zárni éjféltől, nemcsak az országhatárokat zárják le, hanem a repteret is le fogják zárni teljes mértékben, és ezt megerősítette. És lényegében a reptéren keresztül is csak magyar állampolgárok jöhetnek haza, más nem utazhat már légi közlekedésen sem? [[Dr. Nagy István: Az is határ. Menczer Tamás: A nemzetközi személyszállítás minden tekintetben lezárt.]] Rendben, akkor ezt tisztáztuk.Akkor viszont a másik kérdésemre vonatkozólag, hogy miért nem végezték el időben ezen az úron a tesztet, erre nem kaptam sajnos választ. Hadd tegyek hozzá valamit. Én azt szeretném kérni, hogy mindenkin el kell végezni a tesztet Magyarországon, aki betegnek érzi magát, és kérjük nyomatékosan, hogy legalább 100 ezer új tesztet rendeljen be Magyarország, mert ez szerintem nagyon veszélyes. [[15.20]] Ugyanis nem azért kell a teszteket elvégezni, amit a miniszterelnök mondott, hogy megelőzzék a betegséget, hanem azért, hogy lelassítsuk a terjedését. Hiszen most nem kellene ennyi kontaktszemélyt felkutatni, ha a Jahn Ferenc Kórházban időben elvégzik adott esetben a tesztet [[Az elnök a csengő megkocogtatásával jelzi az időkeret lejártát.]] , ráadásul egy tüdőbajos emberről van szó. Végezetül, ne haragudjanak, ne csak egy akkreditált labor legyen, hanem több is Magyarországon, ahol teszteket végeznek el. Elnök úr, megtisztelt a türelmével. Köszönöm.
Köszönöm szépen. Öröm volt, hogy megtisztelhettem. [[Derültség.]] Köszönöm szépen. Egyperces viszonválaszra Nagy István miniszter úrnak adok szót.
Köszönöm szépen a lehetőséget, elnök úr. Kedves Képviselőtársam! Ahogy a felszólalása közbeni beszélgetésből is nyilvánvalóvá vált, egyértelműen a nemzetközi utasforgalom elől Magyarország lezárta a határait, és ez természetesen a ferihegyi reptérre is érvényes. A második észrevételére pedig, amit feltett, azt kell mondjam önnek, hogy az operatív törzsben lévő szakemberek erejüket megfeszítve dolgoznak. Percről percre új kihívások, új információk birtokába kerülnek, és ezen új információk birtokában hozzák a döntéseiket. Nem véletlenül napról napra, óráról órára zajlanak a sajtótájékoztatók, hogy a közvéleményt megnyugtassuk, a közvéleményt kellő hiteles információval tudjuk ellátni. Bocsásson meg nekem, ha én nem fogok tudni egészen pontosan az ön kérdésére választ adni, hiszen azt maximum a kórház igazgatója vagy az operatív törzs tudja megtenni. Szerintem minden további nélkül meg is fogja kapni ezeket a válaszokat, tőlem pedig [[Az elnök a csengő megkocogtatásával jelzi az időkeret lejártát.]] a reptérre vonatkozókat és ezeket az információkat fogadja el. Köszönöm szépen. [[Taps a kormányzó pártok padsoraiból. Kunhalmi Ágnes: Én itt tehetek csak fel kérdéseket. Köszönöm.]]
Köszönöm szépen, miniszter úr. Tisztelt Országgyűlés! Arató Gergely képviselő úr és Vadai Ágnes képviselő asszony, a DK képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök Úr?” címmel. Tisztelt Arató Gergely Képviselő Úr! Ön fogja elmondani, amennyiben erre lehetőséget ad nekem, az azonnali kérdést. A miniszterelnök úr a távolléte miatt válaszadásra Nagy István miniszter urat jogosította föl. Tisztelettel kérdezem önt, hogy elfogadjáke a válaszadó személyét, vagy a miniszterelnök úrtól személyesen várják a választ.
Nem.
Köszönöm szépen. Tehát képviselő úr jelezte, hogy miniszterelnök úrtól személyesen várják a választ. Miniszterelnök úrnak, tisztelt képviselő úr, a második soron következő azonnali kérdések órájában kell válaszolnia. A képviselő úr azért maradt állva, mert tudja, hogy ő a soron következő újabb azonnali kérdés feltevője. Tisztelt Ház! Arató Gergely képviselő úr, a DK képviselője, azonnali kérdést kíván feltenni a miniszterelnök úrnak: „Vállaljae a felelősséget azért, hogy nem végeztek elég vizsgálatot a koronavírus-járvány megelőzésére?” címmel. Miniszterelnök úr a távolléte miatt válaszadásra Nagy István miniszter urat jogosította fel. Tisztelettel kérdezem önt, hogy elfogadjae a válaszadó személyét.
Igen.
Köszönöm szépen. Képviselő úr jelzi, hogy elfogadja. Arató Gergely képviselő urat illeti a szó, parancsoljon!
Köszönöm szépen, elnök úr. Tisztelt Ház! Számos olyan esettel találkozhattunk az elmúlt időszakban, amikor külföldről hazaérkező magyar állampolgárok, akik észlelték magukon a koronavírus-tüneteket, jelentkeztek a Szent László Kórházban, de elküldték őket, mert az az ország akkor még éppen nem szerepelt a kormánynak azon a listáján, ahonnan a betegeknek nem volt szabad jönniük. Volt olyan eset is, amikor például az iráni diák csoporttársai jelentkeztek vizsgálatra. Nem vizsgálták meg őket, majd egy nap múlva mentőautóval vitték be őket ugyanarra a vizsgálatra, és folytathatnám tovább. Talán a legsúlyosabb ezek közül az az eset, ami most a napokban történt, amikor a János Kórházban koronavírussal diagnosztizált beteg esetében sem végezték el először az orvosi személyzeten és az ápolónőkön a szükséges koronavírus-vizsgálatot, mondván, hogy még nem mutatják a tüneteket. Természetesen értem, felfogtam, hogy ez a miatt a protokoll miatt van, amit önök kiadtak, de az a helyzet, hogy ahogy a járvány halad előre a világban, mindenütt korszerűsítik ezeket a protokollokat. A WHO kezdeti protokolljáról kiderült, hogy ez nem vált be. Azok az országok, amelyek követték ezt a protokollt, például Olaszország, ott rendkívül gyors volt a járvány terjedése; azok az országok, ahol nem követték a protokollt, hanem jóval szigorúbban, jóval szélesebb körben végezték el a teszteket, mint Dél-Korea, ott viszonylag gyorsan sikerült megfékezni a járványt, és sokkal kevesebb volt a halálesetek száma is. Azért beszélek elsősorban az egészségügyi dolgozókról, mert mindannyian tudjuk, hogy az, hogy ők meddig tudják végezni a munkájukat, megbetegszenek-e, az nemcsak az ő személyes sorsuk szempontjából fontos, hanem az egész ellátórendszer biztonsága szempontjából is. Ezért azt szeretném kérdezni, tudom, hogy megváltoztatták a protokollt, de ez a protokoll most már előírjae a betegekkel kapcsolatba került egészségügyi személyzet szűrését is. És ki vállalja a felelősséget azért, hogy egy hónapig nem végeztek el megfelelő mennyiségű tesztet? Köszönöm szépen. [[Taps a DK padsoraiból.]]
Köszönöm szépen, képviselő úr. Most a válaszra megadom a szót Nagy István miniszter úrnak, parancsoljon!
Köszönöm szépen a lehetőséget. Tisztelt Elnök Úr! Tisztelt Ház! Kedves Képviselőtársam! Hallgatva az egész napi felszólalásokat, egyre inkább érzi, tapasztalja az ember, hogy mennyire járatlan úton járunk. Hiszen ha egy nemzetközi szervezet is kénytelen módosítani a protokollt, ha a WHO is kénytelen azt belátni, hogy változtatnia kell, mert az élet úgy hozza, a gyorsan változó helyzet úgy hozza, hogy változtatni kell, akkor változtatni kell, de azért, hogy előző nap mi történt, nem lehet felelősséget vállalni a következő napon, mert a jó szándék és az aznapi tudás számít. Mindenki az erejét megfeszítve, tudásának a legjavát használja azért, hogy ezek működjenek. Engedje meg, hogy innen is, önnel együttműködve, összefogva tolmácsoljuk azt a köszönetet, amit az egészségügyben dolgozók végeznek mindennap, hiszen ők vannak a frontvonalon, ők küzdenek teljes erőből. És az, amit csinálnak, igen tiszteletreméltó, és adja a Jóisten, hogy sokáig jó erőben tudjanak helytállni ott, hiszen ez mindnyájunk érdeke, hogy megfelelőn el tudják ezt látni. Azt kell mondanom önnek, minden kórházi dolgozó rendelkezik most már, és ezt teljesen garantáltan ki tudom jelenteni, a megfelelő védőfelszereléssel. Nem lehet senki olyan, aki ezzel ne rendelkezne. És ezzel tudjuk védeni az ő egészségüket, tudjuk védeni az erejüket, és tudjuk védeni azokat az embereket, akik fertőzés gyanújával bekerülnek oda, hogy a megfelelő ellátásban részesülve, vagy ezt a fertőzést elkapva, ebből kigyógyulva tudjanak visszatérni a mindennapokba, hiszen ez mindenki érdeke. Köszönöm szépen. [[Taps a kormányzó pártok padsoraiból.]]
Köszönöm szépen, miniszter úr. Egyperces viszonválasz illeti meg Arató Gergely képviselő urat. Parancsoljon, képviselő úr!
Tisztelt Elnök Úr! Tisztelt Ház! Tisztelt Miniszter Úr! Sajnos azt kell mondanom, hogy önt félretájékoztatták, vagy önöket félretájékoztatják. Ön azt mondja, hogy minden kórházban rendelkezésre állnak a védőfelszerelések. A kezemben van az a tegnapi keltű levél egy megyei kórházból, ahol közlik azt, hogy nem lehet védőfelszerelést igényelni a raktárból, oldják meg az osztályok azzal, ami rendelkezésükre áll. Az, ami a rendelkezésükre áll, az pedig semmi. Tehát azt kell mondanom, hogy sajnálatos módon nem ilyen jó a helyzet, mint önök gondolják. Mi örülnénk a legjobban, ha mindenütt rendelkezésre állna a védőfelszerelés. Azonban azt mégiscsak kénytelen vagyok megkérdezni még, mert a tesztelésről kevesebbet beszéltünk, és ez nem a tegnapnak, hanem a múlt hónapnak a problémája, hogy ha Pintér Sándor belügyminiszter úr esetében, egyébként helyesen, egy fertőzött személlyel való kézfogás után elrendelték a vizsgálatot ha tájékoztat minket az eredményről, annak is örülnék, ez megnyugtatná bizonyára az országot -, akkor azoknak az orvosoknak és ápolónőknek az esetében, akik folyamatosan ápoltak egy koronavírusban megbetegedett személyt és nemcsak egy van ilyen, már több ilyen esetről tudunk -, miért nem tartják szükségesnek ugyanezt a vizsgálatot. [[Taps a DK és az MSZP padsoraiból.]]
Köszönöm szépen, képviselő úr. Egyperces viszontválasz illeti meg Nagy István miniszter urat is. Parancsoljon!
Tisztelt Elnök Úr! Kedves Képviselőtársam! Ismételten azt kell mondanom, hogy megfelelő védőfelszerelés rendelkezésre áll mindenütt, a kórházban is és az egészségügyikészlet-raktárban is. Tehát hozzáférése van mindenkinek, és minden kórház vezetőjének a saját felelőssége, hogy ezeket a védőfelszereléseket rendelkezésre tudja bocsátani, minden dolgozója számára elérhetővé tudjon válni. Hiszen ahhoz, hogy őket megvédjük, ők ki tudják fejteni azt a tevékenységet, ami szükséges ahhoz, hogy mi biztonságban érezhessük magunkat, erre nagy szükség van.Pintér miniszter úr kapcsán azt tudom mondani önnek, hogy szintén WHO-protokoll szerint történt az, hogy őt meg kellett tesztelni, és azt tudom önnek jelenteni, hogy ugyanilyen alapon a kontaktszemélyekkel kapcsolatba kerülő orvosokon is ezt a vizsgálatot, ezt a tesztet elvégezzük. Köszönöm szépen. [[Taps a kormányzó pártok padsoraiból.]] [[15.30]]
Köszönöm szépen, miniszter úr. Tisztelt Országgyűlés! Keresztes László Lóránt frakcióvezető úr, az LMP képviselője, azonnali kérdést kíván feltenni a miniszterelnök úrnak: „Ki a felelős, Miniszterelnök úr?” címmel. A miniszterelnök úr a távolléte miatt válaszadásra Nagy István miniszter urat jelölte ki. Tisztelettel kérdezem önt, frakcióvezető úr, hogy elfogadjae a válaszadó személyét, vagy a miniszterelnök úrtól személyesen kéri a választ.
Személyesen miniszterelnök urat kérdezem. Köszönöm szépen, elnök úr.
Köszönöm szépen. Frakcióvezető úr, tájékoztatom önt és a tisztelt Házat, hogy miniszterelnök úrnak a második soron következő azonnali kérdések órájában kell válaszolni.Tisztelt Országgyűlés! Ungár Péter képviselő úr, az LMP képviselője, azonnali kérdést kíván feltenni a miniszterelnök úrnak: „Kérdések a veszélyhelyzettel kapcsolatban” címmel. Önt is arról tájékoztatom, hogy miniszterelnök úr Nagy István miniszter urat jelölte ki válaszadónak, és úgy vettem észre, hogy elfogadja a válaszadó személyét. [[Ungár Péter: Így van!]] Köszönöm szépen. Ungár Péter képviselő úré a szó. Parancsoljon!
Köszönöm szépen a szót. Miniszter úr, egyetértésben azzal, hogy alapvetően nagyon nagy az egyéni felelősség a jelenlegi járványhelyzetben, és együtt kell működnie minden hatósági és kormányhatározattal szinte mindenkinek ahhoz, hogy ezt valamennyire meg tudjuk fékezni, fel kell készülni azokra az eshetőségekre, ha valakik ezt szántszándékkal nem teszik meg. Tudom, hogy nem lehet versenyt hirdetni az országok között, de ha vannak máshol jó praktikák, azt igenis át lehet venni. Ezért azt kérdezném először, hogy Izraelből át fogjuke venni azt a módszert, hogy akik hatósági házi karanténban vannak, ott a nemzetbiztonsági szakszolgálat háromszögeléssel és az elektronikai eszközök figyelésével ellenőrzi, hogy nem hagyja el ezt, illetve jelzőrendszert állít be arra az esetre, ha elhagyja a házi karantént egy ilyen esetben. Azt gondolom, az, hogy veszélyhelyzet van, ennek a különböző polgári jogi aggályait tudja kezelni.A másik konkrét kérdésem pedig azzal kapcsolatos, hogy nagyon sok önkormányzat jelezte, hogy rengeteg pluszköltséget kell vállalniuk értelemszerűen azért, mert felállt ez a helyzet. Hogy példát mondjak, van olyan önkormányzat, amely vállalta, hogy gyógyszerkiszállítást fog megszervezni a 65 év feletti krónikus beteg állampolgároknak. Illetve van olyan önkormányzat, a II. kerület például, amely azt mondta, hogy a vállalkozásokat terhelő adó, illetve a kommunális adó fizetési határidejét kitolja májusig. Ezek értelemszerűen pluszköltségként jelennek meg az önkormányzatok büdzséjében. A miniszter úr pontosan tudja, milyen egy önkormányzati költségvetést megtervezni, és ez milyen. Ezért azt kérdezném, hogy számíthatnake ezek az önkormányzatok a kormány segítségére, amikor ezeket az értelemszerű pluszköltéseket meg kell tenniük. Köszönöm szépen.
Köszönöm szépen, képviselő úr. Nagy István miniszter úrnak adok szót a válaszra. Parancsoljon, miniszter úr!
Köszönöm szépen, elnök úr. Tisztelt Képviselőtársam! Valóban nagy a felelősség mindnyájunkon, és nagy a felelősség minden egyes kormányzati szerven, a vele együttműködő hivatalokkal együtt. Azt is be kell vallani, hogy személy szerint mindnyájunkon nagy a felelősség a tekintetben, hogy hogyan tartjuk be azokat az előírásokat, amelyeket az érdekünkben hoznak. Láttuk a rossz olasz példát, amely nagyban segítette a járvány feldúsulását, elterjedését. Azt kell mondanom, hogy tanulni kell azokból a hibákból, és jó gyakorlatokat kell átvenni. Az, hogy a felelősségtudat, a felelősségérzet mindnyájunkban meglegyen, végtelenül fontos. Hogy ezt az izraeli példát át fogjuke venni, nem tudom. Azért vannak a szakemberek, hogy ezt eldöntsék, megvizsgálják, hogy alkalmase a magyar technológiai rendszer arra, hogy ezt végre lehessen hajtani. Azt viszont tudom, hogy a magyar rend őrei a karantén alá vont személyeket ellenőrzik. Példa is volt már rá, hogy bekísérték az urat, és nyilván súlyos büntetés is vár rá azért, mert elhagyta ezt a karantént, közveszély okozása miatt ilyen helyzetet nem lehet előidézni. Ez a rossz példa kell hogy okulásul szolgáljon majd másoknak is arra, hogy valóban komolyan kell betartani mindazokat az óvintézkedéseket, amelyeket a magyar kormány hoz. Önkormányzati pluszköltségek a különböző vállalásokra. Azt kell mondanom, hogy egyelőre ott tartunk, hogy azt a kérdést kell feltenni, hogy miben segíthetek. Egyelőre ott tartunk, hogyan tudunk segítségére lenni egymásnak, hogyan tudunk vigyázni egymásra, és majd utána elszámolás következik. Addigra biztos, hogy a módja, lehetősége és a döntések is megszületnek arra, hogy az ilyen kérdéseket hogyan és miként tudjuk eldönteni. Köszönöm szépen, elnök úr.
Köszönöm szépen, miniszter úr. Egyperces viszonválaszra Ungár Péter képviselő úré a szó. Parancsoljon!
Köszönöm szépen a választ, miniszter úr. Az izraeli példával kapcsolatos javaslatomat holnap a Nemzetbiztonsági bizottság zárt ülésén meg fogom tenni a szakszolgálatoknak. Gondolom, ez az a szakmai fórum, amit miniszter úr is javasolna jelen esetben.A másikkal kapcsolatban pedig azt tudom mondani, hogy véleményem szerint ez azt jelenti, minden önkormányzat tegyen meg mindent, amit tud jelen helyzetben. Bátorítást jelent ez nekik arra, hogy pluszköltségeket vállalhatnak, akár úgy is, hogy ez jelentősen meg fogja haladni a jelenlegi gazdasági teljesítőképességüket. Ismételten mondom, hogy a gyógyszerkiszállítás tud talán az lenni, illetve ezzel kapcsolatban még az ételkiszállítás, ami tud segíteni abban, hogy az egészségügyi, illetve szociális ellátórendszer ne terhelődjön túl, akármi történik a következő időben. De akkor remélem, hogy ezt miniszter úr, illetve a kormány is fogja tolmácsolni az önkormányzati vezetők felé. Köszönöm szépen.
Köszönöm szépen, képviselő úr. Egyperces viszonválasz illeti meg miniszter urat is. Parancsoljon!
Köszönöm szépen. Teljesen jól gondolja, képviselő úr, hogy egyrészt azt a műszaki megoldást, javaslatot abban a bizottságban felteheti. Nyilván annak a szakvéleménynek a következtében majd az operatív törzs is megnézi annak a lehetőségét, hogy hogyan lehet ezzel élni. Az önkormányzati felelősségvállalás kapcsán azt kell mondanom önnek, hogy azokat a kapacitásokat kell és kötelező is ilyenkor kihasználni, amelyek rendelkezésre állnak. Azt gondolom, hogy a gyógyszerkiszállítás nem jelenthet olyan eszeveszett költséget, amelyet nem lehet akár majd egy költségvetési átcsoportosítással megoldani bárkinek. Gyakorlatilag amire én várok és számítok és ezt teljesen őszintén mondom -, az az, hogy vészhelyzetben a lakossági önkéntes felajánlások és feladatvállalások száma is megnövekszik. Tehát most fognak jönni, most kell hogy felébredjenek azok a szándékok, azok a tettek, amelyek az embereket jó cselekedetekre sarkallják, és a kiszállítások, a bevásárlások, az egymás segítése, az odafigyelés a „vigyázzunk egymásra” keretében most ezentúl fog tudni bekövetkezni. Köszönöm szépen. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Tisztelt Képviselőtársaim! Tordai Bence képviselő úr, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. A miniszterelnök úr a távolléte miatt válaszadásra Nagy István miniszter urat jogosította fel. [[Tordai Bence: Igen.]] Képviselő úr jelzi, hogy elfogadja a válaszadó személyét. Tordai Bence képviselő úré a szó. Parancsoljon!
Köszönöm, elnök úr. Tisztelt Miniszter Úr! A koronavírus elleni sikeres védekezés egyik kulcsa a politikai vezetésbe vetett bizalom. De erre a bizalomra rá kell szolgálni, és ezt a bizalmat könnyű elherdálni. Mi próbáljuk ezt a bizalmat megőrizni, fenntartani, de nem könnyű.Nem könnyű, amikor rendszeresen tényellentétes állításokat tesznek, hogy finoman fogalmazzak, mint például Orbán Viktor péntek reggel, amikor azt mondta, hogy a tanárokat fizetés nélküli szabadságra kell elküldeni, ha nem lesz tanítás. Vagy nem könnyű ezt a bizalmat fenntartani, amikor őszinteség helyett arroganciával palástolt hazugságokat válaszolnak az újságíróknak, ahogy Kovács Zoltán tette azt vasárnap. Nem könnyű a bizalmat fenntartani akkor sem, amikor valótlanságokat hallunk az egészségügyi dolgozók számára elérhető védőeszközökről most is mintha lett volna erre példa -, és őszinteség helyett a Magyar Orvosi Kamarát támadja a minisztérium. Nem könnyű a bizalmat fenntartani, amikor széles körű tesztelés helyett a Csernobil-effektust látjuk megvalósulni a gyakorlatban, amikor teljesen alkalmatlan mérések után az eredményeket kommentálva azt mondják, hogy nem jó, de nem tragikus. Kevés a mérés, ezért kevés a fertőzött. Tudjuk a modellekből, hogy egy halálesetre nagyjából nyolcszáz ténylegesen megfertőzött ember jut, ehhez képest hallunk ilyen harmincas számokat. Nem tesz jót a bizalomnak, amikor nem működő megoldásokat kommunikálnak nagyon magabiztosan, például a külföldről érkezők karanténba zárásának megvalósulásáról vagy az egészségügyi ellenőrzésről, a lázmérésről a határokon, ami állítólag mindenkire kiterjed, aztán kiderült, hogy közel sincs így. A kérdésem miniszter úrhoz, hogy várhatunke változást a kormány kommunikációjában, és a továbbiakban rá foge szolgálni a veszélyhelyzetben nélkülözhetetlen bizalomra a kormány. Köszönöm szépen.
Köszönöm szépen, képviselő úr. Nagy István miniszter urat kérem a válaszra. Parancsoljon, miniszter úr!
Köszönöm a szót, elnök úr. Tisztelt Ház! Tisztelt Képviselőtársam! Valóban úgy van: a bizalom nagyon-nagyon fontos. Érlelődik bennem egy megfogalmazás, amely nagyon-nagyon súlyos megfogalmazás. Itt van a nyakunkon egy veszély, egy nagyon komoly kihívás, amely emberéleteket veszélyeztet. [[15.40]] Az emberi szavak sokszor nagyobb veszélyt hordoznak magukban, mint… Veszélyes a vírus csak érti, amit akarok mondani?! Tehát hogy a szavainkkal nagyon komoly gondot és problémákat okozhatunk. Ezért nagyon-nagyon fontos az, hogy mit, hogyan, mikor és miként mondunk. Tehát ez nagyon kell ahhoz, hogy aki mondja, az hitelesnek tűnjön; aki mondja, az igazat mondjon; aki mondja, az úgy mondja, hogy aki hallgatja, az elhiggye, és megnyugodjon. És itt jön a felelőssége mindnyájunknak egyetemlegesen. Van olyan baj ez, amikor a politikát és a politikai haszonszerzés lehetőségét, amennyire csak lehet és ezért fogalmazok így -, amennyire csak lehet, próbáljuk háttérbe tolni, és tudjuk azt mondani, hogy közös felelősségvállalással kell vállt vállvetve küzdenünk azért, hogy ezt a kihívást le tudjuk küzdeni. Hiszen az emberélet egyszeri és megismételhetetlen, és egy veszteségünk már van. És nem lenne jó, ha sokkal több lenne. Hiszen ez egy olyan felelősség mindnyájunk számára, amellyel tartozunk egymás iránt, mert az élet egyszeri és megismételhetetlen. Arra kérek tehát mindenkit, hogy a szavaival, tetteivel magabiztosságot, hitelességet sugározva tudjunk olyan intézkedéseket, döntéseket keresztülvinni a társadalmon [[Az elnök a csengő megkocogtatásával jelzi az időkeret leteltét.]] hiszen olyan úton járunk, amin nem jártunk még, ezért igen, egyik nap lehet, hogy nem jó felé indulunk el, de akkor azt kell mondani, hogy igen, ezt lezártuk, és el kell indulnunk a másik felé, és kell hogy jöjjenek velünk az emberek, és tudják azt, hogy értük, az ő érdekükben cselekszünk. Köszönöm szépen. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Tordai Bence úré a szó. Parancsoljon, képviselő úr!
Köszönöm, elnök úr. Köszönöm, miniszter úr, ezt a hozzáállást és ezeket a bölcs gondolatokat. Bárcsak minden kormánytag így járna el! Hiszen a jó szándékot nyilvánvalóan nem vitatjuk el egymástól. Amit problematizáltam, azok a politikai reflexek, amelyeken, úgy látszik, néhányan nagyon nehezen tudnak túllépni.Nagyra értékeltem öntől például az előző kérdésre adott válaszában, amikor azt mondta őszintén, hogy ezt nem tudom; hogy ezt majd megvizsgálják a szakemberek, és eldöntik, hogy ez egy hasznos eszköz-e, vagy sem. Ha több ilyet hallhatnánk a kormány sajtótájékoztatóin, akkor úgy éreznénk, hogy nyugodtak lehetünk, vagy nagyobb okunk lenne a nyugalomra. Hogy hozzak a pozitív mellé negatív példát is: amikor Dömötör Csaba azt mondja, hogy én polgári engedetlenségre uszítottam, amikor mindössze arról beszéltem pénteken, hogy a szülők otthon tarthatják a gyerekeiket, ha ezt látják a legjobb megoldásnak amit már napok óta mindenki mondott, és amit végre aznap estére a kormány is magáévá tett hivatalos álláspontként -, akkor éppen hogy a felelős magatartást követtem, és azt hiszem, hogy ezt nem vitathatjuk el egymástól, és a kormány sem vitathatja el az ellenzéki pártoktól. Köszönöm szépen.
Köszönöm szépen, képviselő úr. Egyperces viszonválasz illeti meg a miniszter urat is. Parancsoljon, miniszter úr!
Köszönöm szépen. A jó döntésekhez megfelelő információ, megfelelő tapasztalat szükséges, és az, hogy ne legyünk abban a helyzetben, hogy csak azt mondjuk ki, hogy az iskolát be kell zárni, a gyerekeknek hazamenni, és utána rögtön ezer ilyen kérdés jön elő, hogy fizetjüke a tanárokat, nem fizetjük a tanárokat, a gyerekekkel mi lesz, fognake érettségizni, érvényes lesze a tanév, és lehetne sorolni rengeteg ilyen kérdést. Ehelyett meg kell találni azt a választ, hogy a képzés folytatódik, tantermen kívüli, digitális változatban. Innentől kezdve megadtuk ezernyi kérdésre, részletkérdésre rögtön egy döntéssel a megfelelő választ. Akkor van fizetés a tanároknak, munkaidőnek számít, érvényes lesz a tanév, tudnak érettségizni a gyerekek, és tud haladni ez az egész a normális mederben. De ehhez döntések kellenek, idő kell, végig kell tudni gondolni, és ehhez kell egy olyan politikai környezet, amely támogató, amely elősegíti azt, hogy ezek a döntések megszülethessenek. Köszönöm szépen. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Tisztelt Képviselőtársaim! Selmeczi Gabriella képviselő asszony, a Fidesz képviselője, azonnali kérdést kíván feltenni az emberi erőforrások miniszterének: „Milyen intézkedésekkel vesszük fel a harcot a koronavírus-járvány ellen?” címmel. A miniszter úr távolléte miatt válaszadásra Rétvári Bence államtitkár urat jelölte ki. [[Jelzésre:]] A képviselő asszony jelzi, hogy elfogadja a válaszadó személyét. Selmeczi Gabriella képviselő asszonyt illeti a szó. Parancsoljon, képviselő asszony!
Köszönöm szépen. Tisztelt Elnök Úr! Tisztelt Államtitkár Urak és Miniszter Úr! Tisztelt Képviselőtársaim! A legfrissebb adatok szerint 39-re nőtt hazánkban a diagnosztizált fertőzöttek száma, közöttük 9 iráni, 1 brit és 29 magyar állampolgár. Az új eseteknél is az országos tiszti főorvos által kiadott eljárásrendnek megfelelően haladéktalanul megkezdődik a járványügyi vizsgálat és a kontaktkutatás, amelyet a járványügyi hatóság a rendőrséggel együttműködve végez. A legtöbbet a koronavírus terjedése ellen azonban mi magunk, magánemberek tehetünk. Minden magyar embertől azt szeretnénk kérni, hogy segítse az egészségügyi és a rendvédelmi szervek munkáját azzal, hogy betartja az operatív törzs által meghozott javaslatokat, ajánlásokat, illetve betartja a veszélyhelyzetben elrendelt jogszabályi előírásokat. Az operatív törzs és a Nemzeti Népegészségügyi Központ által megfogalmazott előírások, ajánlások is azt a célt szolgálják, hogy saját magunkat és ezáltal közvetlen családtagjainkat, barátainkat, egyúttal az egész magyar társadalmat a lehető legjobban meg tudjuk védeni a koronavírus terjedése ellen. Tegnap bekövetkezett az első haláleset Magyarországon is a koronavírus-járványban. Engedjék meg, hogy itt most a Fidesz-KDNP-frakció nevében is részvétemet és együttérzésemet fejezzem ki a hozzátartozóknak. Tisztelt Államtitkár Úr! Azon túl, hogy megkérünk mindenkit és az időseket is, hogy tartsák be a javaslatokat és az ajánlásokat, szeretném megkérdezni mindezek tükrében, hogy milyen további intézkedésekkel fogjuk felvenni a harcot a koronavírus-járvány ellen. Köszönöm szépen. [[Taps a kormánypártok soraiban.]]
Köszönöm szépen, tisztelt képviselő asszony. Válaszadásra Rétvári Bence államtitkár úrnak megadom a szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Ahogy ön is mondta, egy ilyen járványhelyzetben teljesen más szabályok vonatkoznak mindenre és mindenkire, mint máskor. Ezt jelzi a jogrendszerünkben is az a veszélyhelyzet, ami egy rendkívüli jogrendet jelent, amikor teljesen más módon szabályozható a teljes közszférának a működése, az orvosok vezényelhetők, jogszabályok a kormányfő részéről könnyebben alkothatók, pontosan azért, mert másként kell ilyenkor az államnak is reagálni. Tehát teljesen más ennek a fertőzésnek a lefolyása is, mivel járványesetről van szó, mint bármilyen más betegségnél, amit az elmúlt években, évtizedekben a saját életünkben megszoktunk. Másként kell ehhez hozzáállni, és éppen ezért a saját életünket is másként kell alakítani, ki kell lépni a hétköznapi rutinból, a megszokott mindennapi cselekvéseinkből. Másképp kell a saját mindennapjainkat is irányítani, és másként kell a munkatársainkkal, családtagjainkkal, ismerősökkel való találkozásainkat és megbeszéléseinket is alakítani. A legfontosabb valóban az idős emberek védelme, szüleink, nagyszüleink védelme, hogy ők minél kevésbé mozduljanak ki a saját otthonukból, lehetőség szerint ne mozduljanak ki; ez nyilván a gyermekekre, rokonokra, barátokra, ismerősökre nézve a legnagyobb feladat, hogy segítsenek nekik abban, hogy ne kerüljenek olyan helyzetbe, ahol ezt megkaphatják. Nyilván itt az államnak is vannak lehetőségei, a mai napon erről beszéltünk, és még beszélni is fogunk, hogy miként lehet a gyógyszerkiváltás szabályait vagy más szabályokat úgy változtatni, hogy az az idősek számára még inkább csökkentse a fertőzésnek a veszélyét. De azért fontos intézkedés a kormány részéről az összes tömegrendezvénynek a lemondása, betiltása, az iskolákban digitális munkarendnek a bevezetése, a felsőoktatásban szintén a közvetlen tanításnak a szüneteltetése, a határforgalomnak a korlátozása és minden olyan egyéb intézkedés, ami az éttermekben, kávézókban, szórakozóhelyeken, bárokban való személyes kapcsolatokat a minimumra szorítja, mert ezzel tehetünk a jelen pillanatban a legtöbbet a saját egészségünk és minden magyar állampolgár egészsége érdekében. [[Az elnök a csengő megkocogtatásával jelzi az időkeret leteltét.]] Nem tudhatjuk, hogy ki az, aki ezt a fertőzést hordozza, lehet, hogy ott vannak buszon, villamoson, utcán, metrón, bárhol, ezeket a találkozásokat kell elkerülni, ez most a legfontosabb mindenki számára, ezt mutatja a többi ország példája is, amelyek már jóval nehezebb helyzetben vannak, mint Magyarország. Köszönöm szépen. [[Taps a kormánypártok soraiban.]]
Köszönöm szépen, tisztelt államtitkár úr. Ismételten csak azt tudom mondani, hogy nagyon fontosak a kérdések, és ezeket nagyon nehéz kettő percben kifejteni, de az időkeret mindenkire kötelező. Most a viszonválaszra Selmeczi Gabriella képviselő asszonyt kérem. Parancsoljon! [[15.50]]
Köszönöm szépen, elnök úr. Köszönöm szépen államtitkár úr válaszát. Én ebből kiemelném azokat a feladatainkat, amelyek az idős emberekre vonatkoznak. Mindannyian tudjuk, hogy szüleink, nagyszüleink generációja nagyon sok mindent átélt és túlélt, nagyon nehezen adják fel az önállóságukat, és nagyon nehéz rávenni őket, hogy most hagyatkozzanak ránk. Itt több képviselőtársammal beszéltem, és egyetértünk abban, hogy szüleink, nagyszüleink generációja rosszul érzi magát, ha kiszolgáltatja magát az úgynevezett fiatalabb nemzedéknek. Ezért legyünk állhatatosak, és értessük meg velük, hogy mindnyájunknak az az érdekünk, ha most otthon maradnak, ránk bízzák magukat, és megbíznak bennünk, megbíznak bennünket azzal, hogy mindent, amire szükségük van, majd mi beszerezzük, és odavisszük hozzájuk. Én ezen keresztül is szeretnék mindenkit biztatni arra, hogy állhatatos és kitartó legyen ebből a szempontból. Államtitkár úr, köszönöm szépen a válaszát.
Köszönöm szépen, képviselő asszony. Államtitkár úré a szó viszonválaszra.
Köszönöm szépen. És a mindennapokban is fontos olyan egyszerű dolognak is a betartása, mint valóban, a minél gyakoribb kézmosás, hiszen a kézmosással nagyon nagy arányban, szinte teljes mértékben, ha tényleg alaposan ahogy ez a különböző kisfilmekben is látható most már interneten, tévében egyaránt ezt megtesszük, nagyon nagy mértékben kiküszöböljük azt, hogy mi a kezünkön ezt a vírust másokra átvigyük, vagy magunkat megfertőzzük. Az is fontos, és ezt én magam is az elmúlt napokban sok üzletben, sok helyiségben láttam, amikor limitálták, hogy maximum két ember, vagy két ügyfél, vagy két vásárló tartózkodhat abban a légtérben, és a legtöbb esetben azt láttam, hogy az emberek türelmesen megtették ezt. Fontos, hogy amikor valaki sorban áll, akkor ott is nagyobb teret hagyjanak, tehát ne szorosan álljanak, hanem legalább egy méter távolságot hagyva álljanak az emberek akkor is, amikor sorban vannak. A kormány ezeken túlmenően döntött tíz olyan különleges felelősről és akciócsoportról, amelyek pedig akár a védekezésnek vagy a védekezés utáni gazdasági terveknek a kidolgozásáért felelősek. Köszönöm szépen.
Köszönöm szépen, államtitkár úr. Tisztelt Országgyűlés! Képviselőtársaim! Farkas Gergely képviselő úr, a Jobbik képviselője, azonnali kérdést kíván feltenni a miniszterelnök úrnak: „A kiskunhalasiak és a környékbeliek válaszokat várnak a most bejelentett járványkórház megépülésével kapcsolatban” címmel. Tisztelt képviselő úr, miniszterelnök úr a távolléte miatt válaszadásra Nagy István miniszter urat jogosította föl. Tisztelettel kérdezem önt, hogy elfogadjae a válaszadó személyét. [[Farkas Gergely bólint.]] Köszönöm szépen, hogy jelzi, hogy elfogadja. Farkas Gergely képviselő úré a szó, parancsoljon!
Köszönöm a szót. Tisztelt Ház! Tisztelt Államtitkár Úr! A tegnapi napon az operatív törzs sajtótájékoztatóján bejelentették, hogy Kiskunhalason, választókerületem körzetében, központjában egy úgynevezett járványkórház fog épülni. A Jobbik részéről itt a kialakult koronavírusos helyzetre elmondtuk, hogy nemcsak a szakmai lépések megtétele, hanem a tájékoztatás is kiemelkedően fontos. Úgy érezzük, nemcsak mi, hanem a visszajelzések alapján több ezer kiskunhalasi és környékbeli ember is, hogy ebben az esetben sem a tegnapi napon, sem a ma délelőtti sajtótájékoztatón nem volt teljes körű a tájékoztatás, pedig nagyon jól tudjuk, hogy ilyen helyzetben minden óra, minden perc, ami bizonytalanságban tartja az embereket, növeli az aggodalmukat, a bizonytalanságukat. Ezért is nagyon fontos lenne néhány dolgot tisztázni, és ennek érdekében szeretnék én feltenni néhány kérdést, bízván abban, hogy megnyugtató választ fogunk ezekre kapni.Az első kérdés, hogy mi alapján választották ki a kiskunhalasi helyszínt. Tudom jól, hogy Bács-Kiskun megyében a halasi kórház van kijelölve járványügyi kórházként, de biztose az, hogy az ország szempontjából egy periférián lévő település a legjobb választás, nem lett volnae logikusabb Budapesten helyet találni neki, ami az ország központja, és a fertőzések nagy többsége is idekötődik; gondolom, közművesített terület azért van Budapesten is. Kérdés még, hogy honnan érkezik Kiskunhalasra az egészségügyi személyzet. Már csak azért is kérdés, mert ha valahonnan érkezik, az máshonnan hiányozni fog, ez tehát egy jogos kérdés. Kérdésként merül fel, hogy miként érinti a halasi kórház fertőzőosztályát ez a bejelentés. Több száz kórházban dolgozó és beteg, illetve az ő hozzátartozóik érdeklődnek, hogy kiköltözike az osztály, vagy maradnak a halasi kórházban. Ha maradnak, akkor mi alapján fognak megoszlani a kezelések, és mi garantálja a kórház fertőzésmentességét? Kérdés még, hogy országos illetékességű lesze a kórház, vagy inkább csak a környező megyékből szállítanak majd ide betegeket, fertőzéssel gyanúsítottakat. És talán, ami a legjobban érinti a kiskunhalasiakat, hogy hogyan veszik elejét, hogy az ott dolgozók és a betegek által megnőjön az eddigi fertőzésmentes környéken a járvány veszélye. Milyen megnyugtató óvintézkedéseket tud mondani a kiskunhalasiak számára, amelyek garantálják, hogy az ott dolgozók ne terjesszék el az eddig fertőzésmentes településen és környékén a járványt? Várom megnyugtató válaszait. [[Taps a Jobbik soraiban.]]
Köszönöm szépen, képviselő úr. A válaszra megadom a szót Nagy István miniszter úrnak. Parancsoljon, miniszter úr!
Köszönöm a szót és a lehetőséget, elnök úr. Igen tisztelt Ház! Kedves Képviselőtársam! Ez az, amikor a szavaknak is nagyon komoly jelentősége és hatása van. Tegnap született döntés arról, annak ismeretében, hogy a vírusjárvány és maga a fertőzés az egyéni fertőzésekből vélhetően, mert ez a természetes rendje a fertőzés terjedésének a csoportos fertőzési stádiumba fog átlépni gyakorlatilag egy hónapon belül, erre megfelelő választ kell adni. Született egy döntés. A döntés a helyet, a helyszínt érintette, a hogyan, mikor, miként, az ezután fog következni. És ahogy a tegnapi első döntésről is megkapták a helyes információt és a hiteles információt, úgy a következő lépésekről is természetszerűen megkapják, hiszen az az ember, aki vezeti ezt az akciócsoportot, egy nagy tiszteletben álló ember, és annak lehetősége van arra, hogy állami területen, állami beruházásként nagyon gyorsan fölhúzzák ezt a konténerkórházat, hiszen ezt megépíteni, működtetni kell, de ez a következő döntések sorozata. Én egyet tudok önnek mondani, hogy Kiskunhalas minden lakóját kellő biztonsággal lehet megnyugtatni az irányában, hogy nem fognak találkozni ezzel a helyzettel, hiszen aki beteget oda beszállítanak, természetszerűleg ennek megvan megint csak a maga protokollja, és nem úgy történik mindez, ami a kiskunhalasi polgárokra veszélyhelyzetet teremtett volna. Minden eshetőséget az operatív törzs megvizsgált, és a fennálló lehetőségeknél, hogy nagyon gyorsan, engedélyek birtokában ez megvalósítható legyen, az a helyszín alkalmas, ezért fog ott megvalósulni ez. Köszönöm szépen.
Köszönöm szépen, miniszter úr. Egyperces viszonválasz illeti meg Farkas Gergely képviselő urat.
Köszönöm szépen. Köszönöm a válaszának a végén lévő megnyugtató szavakat. Szerintem a kiskunhalasiakat leginkább ez érdekli, bár azért hozzátenném, hogy továbbra is kérdés bennük, és én is megkaptam ezeket a kérdéseket, hogy az ott dolgozókat hogy tudják elszeparálni, mert azért mégse elvárható, hogy majd beköltöznek oda az ott dolgozók, és onnan nem jönnek ki. De egyébként a többi kérdésem is részben már múltbeli döntésekre vonatkozott, ezért nem teljesen tudom érteni miniszter úr szavait, hiszen azért gondolom, arra legalább kaphatunk magyarázatot, hogy miért pont Kiskunhalasra esett a választás. Ez a döntés már megtörtént, illetve hogy a kiskunhalasi kórházzal milyen viszonyt fog ápolni ez az új járványkórház, az is, gondolom, hogy azért már minimum tervben van. Tehát én bízom benne, hogy ezekre akár most még a viszonválaszban tudok választ kapni, vagy pedig arra kérem önöket, hogy a kiskunhalasiak és a környékbeliek érdekében tegyék meg a tájékoztatást. Higgyék el, önöknek is jó [[Az elnök a csengő megkocogtatásával jelzi az időkeret leteltét.]] ha az emberek nem aggódnak feleslegesen, hanem megnyugtatóan tudnak ehhez a helyzethez állni. Köszönöm szépen. [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg miniszter urat is. Parancsoljon!
Köszönöm szépen. Az teljesen természetes, hogy kérdések merülnek föl. Joggal. Minden ott élő kérdezheti, hogy akkor egy új intézmény készül a településünk közelében, akkor az hogy fog működni, miként, jelente rám veszélyt, vagy sem. Azt kell mondjam önnek, hogy akkor, amikor dönteni kell arról, hogy tudjuk nagyon jól, hogy a vírus természeténél fogva egy hónap múlva már dübörögni fog a csoportos fertőzés, és az, hogy kellő karantént tudjunk fölállítani, ahhoz hely kell. Budapest környékén nem volt más lehetőség, az országban prompt, azonnali megoldásként, ahol ezt föl lehet építeni ennek megvan a maga technológiája, a szakemberek ezt tudják, hiszen a világ más részein is épül ilyen -, ott, Kiskunhalason találtunk olyan állami területet, ahol ez azonnali kivitelezésben, mire a szükség megérkezik, addigra a felelet, a válasz éppen itt van, egy konténerkórház, amely a járvány megelőzését és a karantént tudja szolgálni, az is meg tud épülni. Köszönöm szépen. [[Taps a kormánypártok soraiban.]] [[16.00]]
Köszönöm szépen, miniszter úr. Tisztelt Országgyűlés! Tisztelt Képviselőtársaim! Hollik István képviselő úr, a KDNP képviselője, azonnali kérdést kíván feltenni az emberi erőforrások miniszterének: „Hogyan védjük az időseket?” címmel. Tisztelt képviselő úr, a miniszter úr távolléte miatt válaszadásra Rétvári Bence államtitkár urat jelölte ki. Képviselő úr jelzi, hogy elfogadja a válaszadó személyét. Hollik István képviselő úré a szó. Parancsoljon!
Köszönöm szépen. Tisztelt Elnök Úr! Tisztelt Ház! Tisztelt Államtitkár Úr! Sajnos a rendelkezésünkre álló statisztikák jól mutatják, hogy a koronavírus, ez a világszintű járvány leginkább az idősekre, azokra az emberekre, akiknek az immunrendszere legyengült, és a krónikus betegségben szenvedőkre a legveszélyesebb. Ezek a statisztikák azt is mutatják, hogy aki 65-70 év fölött van, ott a halálozási arány drasztikusan megnő. Éppen ezért azt kell mondanunk, hogy ezekben a vészterhes időkben az idős honfitársainkra kiemelt figyelmet kell fordítani, az ő megvédésük a legfontosabb feladat. Azt lehet mondani, hogy 10 millió magyarból 8 milliót ez a vírus nem veszélyeztet, mert átmegy rajta, viszont 2 millió idős embert nagyon veszélyeztet, ezért rájuk kell leginkább odafigyelni. Azt is tudomásul kell vennünk, hogy egy ilyen rendkívüli helyzetben nem elegendőek pusztán a kormányzati lépések, hanem minden egyes magyar állampolgárnak megvan a maga felelőssége, és erre fel kell hívni minden honfitársunk figyelmét. Idősebb rokonainkat, barátainkat aktív odafigyeléssel és a környezeti kitettségük csökkentésével kell segítenünk, és ezzel nagyban hozzájárulhatunk ahhoz, hogy az egészségüket meg tudjuk őrizni. Azt szeretném kérni államtitkár úrtól, foglalja össze, hogy a járvány időszakában hogyan védjük meg az időseinket, illetve milyen intézkedésekkel védjük azokat a szolgálatot teljesítő egészségügyi alkalmazottakat, akik elmúltak 65 évesek, és talán a legnagyobb veszélynek ők vannak kitéve. Köszönöm szépen.
Köszönöm szépen. Rétvári Bence államtitkár úr válaszol, mint ahogy említettem már. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban, a legtöbb figyelem most az idősekre kell hogy háruljon mindenki részéről. Ezért is a kormány a múlt hét második felében már elindította azt a kampányt, amely pontosan arra hívja fel a figyelmet, amit a képviselő úr is mondott, hogy a legnagyobb veszélyben az idős emberek vannak, éppen ezért a legtöbb figyelem, törődés, kímélet is az ő irányukba kell hogy forduljon. Ez volt a figyelemfelhívás része. A második rész: nyilván fokozott fertőzésveszély, ha egy orvosi rendelőbe el kell menni egy egészséges idős embernek, éppen ezért azokat a gyógyszereket, amelyek nem igénylik a közvetlen találkozást, telefonon is felírhatják a múlt péntek óta a háziorvosok. Ha elektronikusan felírják, akkor azt az elektronikus térbe beküldik, amely térből ez a vény bármilyen gyógyszertárban lehívható. A gyógyszertárba nem szükséges sem a felírási igazolást elvinni, sem az idős embernek elmenni, hanem az idős ember megadja a tajszámát, és nyilvánvaló, hogy milyen gyógyszereket kell hogy kiváltson neki az általa megbízott személy gyerek, rokon, szomszéd, ismerős, barát -, akkor az illető tajszámának bemondásával és a saját személyi adatai megadásával elhozhatja, és elviheti az idős embernek. Látogatási tilalom van, nemcsak a kórházakban, de a szociális intézményekben is, pontosan azért, hogy az ott lévő idős embereknél a fertőzés kockázatát minimalizáljuk. A kórházakban is igyekeztünk minden felszerelést biztosítani, de ezen túlmenően a laborkapacitásban több ezer mintavételre elegendő anyag van. Rendelkezésre áll 22 millió pár gumikesztyű, amit a kórházakban használhatnak, több mint 1,1 millió sebészeti maszk, amelyből mindennap körülbelül további 20 ezer darabot igyekszünk gyártani a büntetés-végrehajtásban, továbbá 2-2 ezer lélegeztetőgép és altatógép szintén rendelkezésre áll. Más országokban láttuk, hogy ezekre a későbbi fázisokban nagy szükség lehet. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválasz illeti meg a képviselő urat. Parancsoljon, Hollik képviselő úr!
Köszönöm szépen a választ, államtitkár úr. Azt gondolom, ebből is látható, hogy a kormány és az érintett hatóságok, leginkább az egészségügyi dolgozók, orvosok, nővérek komolyan veszik a koronavírus-járvány fenyegetését, és mindent megtesznek annak érdekében, hogy megállítsák és lelassítsák annak rohamos terjedését. Azt gondolom, hogy a gyógyszerkiváltással kapcsolatos intézkedések rendkívül időszerűek voltak, és személyes tapasztalatom volt, amikor bementem egy gyógyszertárba, hogy ez nagyon jól működik. Hálásak ezért az idősek. Egyetértek Selmeczi Gabriella képviselőtársammal, hogy az idősek nehezen kérnek a gyermekeiktől, unokáiktól szívességet, de ezt most megteszik, és úgy látom, hogy ezzel a lehetőséggel nagyon sokan élnek; én magam is a nagyszüleim, a nagymamám gyógyszerét váltottam ki. Ez egy rendkívül hasznos dolog. Azt gondolom, hogy csak úgy fogunk tudni eredményesen küzdeni a koronavírus ellen, ha a saját felelősségét ebben a helyzetben mindenki meglátja. Köszönöm szépen. [[Taps a kormánypártok soraiban.]]
Köszönöm szépen. Egyperces viszonválasz illeti meg államtitkár urat. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Pontosan azért, hogy a további kimozdulásokat és ezzel a fertőzésveszélyt is megelőzzük, fontos, hogy a közgyógyellátásra való jogosultság igazolása a veszélyhelyzet időtartama alatt meghosszabbodik, sőt még az azt követő 90. napig is fennáll, tehát a veszélyhelyzet alatt nem kell közgyógyellátási igazolás miatt sem ügyeket intézni. Fontos az is, hogy azoknak, akik emelt és kiemelt támogatással rendelhető gyógyszerekre és gyógyászati segédeszközökre jogosultak szakorvosi javaslat alapján, szintén nem kell ezt a javaslatot megújítaniuk, hanem ennek is automatikusan meghosszabbodik az időtartama a veszélyhelyzet végéig és még azt követően 90 napig. Ezzel is igyekeztünk a különböző újabb fertőzésre okot adó találkozásokat, eseményeket a minimumra csökkenteni. Éljen ezzel mindenki, és igyekezzen mindenki az egyéni felelőssége körében is otthon maradni, és minél kevesebb találkozással lassítani a járvány terjedését. Köszönöm szépen. [[Taps a kormánypártok soraiban.]]
Köszönöm szépen, tisztelt államtitkár úr. Tisztelt Ház! Harangozó Tamás képviselő úr, az MSZP képviselője, azonnali kérdést kíván feltenni a miniszterelnök úrnak: „Mi lesz most?” címmel. A miniszterelnök úr a távolléte miatt válaszadásra Nagy István miniszter urat jogosította föl. Tisztelettel kérdezem, hogy elfogadjae a válaszadó személyét. [[Dr. Harangozó Tamás jelzésére:]] Képviselő úr jelzi, hogy elfogadja. Harangozó Tamás képviselő úré a szó. Parancsoljon!
Köszönöm a szót, elnök úr. Tisztelt Ház! Elsősorban az MSZP nevében is szeretnénk részvétet nyilvánítani az első elhunyt családjának. De éppen az ő esete is határozottan rámutat arra a mi megítélésünk szerint, hogy az a protokoll, amit ma a tesztekkel a kormánynak, illetve az egészségügynek végeznie kell, nem jó. Én nem tudom, milyen WHO-protokoll az, ami más egy miniszterre, mint egy egészségügyi dolgozóra, de most nem is azon van a hangsúly, hogy bármibe belekössünk. Egyszerűen józan paraszti ésszel, miniszter úr, a másik koronavírusos esetből is tudjuk, hogy kétszer lázasan elment a háziorvoshoz, majd hazaküldték. Harmadszorra mentővel vitték be a kórházba, és csak akkor tesztelték le. Ugye, mindannyian tudjuk, hogy a kettő között hány emberrel találkozhatott, és hány fölösleges fertőzést hajthatott végre akarata és szándéka ellenére? Ugye, tudjuk, hogy azóta hány orvost kellett tucatjával karanténba zárni most már Budapest több kórházában, mert kiderült, hogy napokon keresztül koronavírusos embereket légúti megbetegedéssel, lázasan kezeltek úgy, hogy nem tesztelték le a betegeket?Miniszter úr, engem nem érdekel, hogy mennyibe kerül egy teszt, senkit nem érdekel, tessék megoldani, tessék a protokollt megváltoztatni, vagy mondják azt, hogy nem tudják ezt a dolgot megoldani! Az, ami ma itt elhangzott, hogy több ezer tesztre van lehetőség, nagyon-nagyon kevés válasznak, tisztelt miniszter úr. Engem az érdekelne, hogy naponta hány ember tesztjét tudják ma a jelenlegi megoldással Magyarországon megvizsgálni. Ha ez az, amiről tudunk, ami maximum 100-200 között van, akkor milyen intézkedéseket kívánnak tenni, hogy ezt radikálisan megnöveljék, és tette valamit a kormány azzal kapcsolatban, hogy villámgyorsan be tudja vezetni azokat a gyorsteszteket, amelyek legalább az elkülönítés tekintetében előrelépést jelentenek? Utolsó kérdésem: a 24 óra letelt, Pintér úr tesztjével kapcsolatban mikor várhat a közvélemény valamilyen „igen” vagy „nem” választ? Várom válaszát. Köszönöm.
Köszönöm szépen, képviselő úr. Nagy István miniszter úr fog válaszolni. Parancsoljon, miniszter úr! [[16.10]]
Köszönöm szépen. Igen tisztelt Elnök Úr! Kedves Képviselőtársam! Az a helyzet, hogy valóban, az a sajnálatos haláleset is, amely bekövetkezett, kellő felelősségre kell hogy intsen bennünket, és erőt kell hogy adjon ahhoz, hogy mindennap új és új erővel és lendülettel kell ebbe a küzdelembe belemenni. Azt kell mondjam önnek, hogy nem anyagi akadálya van, hogy vane elég teszt, vagy nincs elég teszt, beszerzési kérdés is, mert külön kell tárgyalni arról, hogy Németország engedje ki azokat a védőfelszereléseket, amelyeket ott magánál tartott, tehát egyáltalán nem arról szól, hogy a magyar kormány hajlandóe áldozni, vagy sem. Az emberi élet pénzben nem mérhető, és higgye el a miniszterelnök úr is tanúbizonyságot tett itt a napirend előtti felszólalásában -, felülről nyitott. Ha valaki megmondja, mi mennyibe kerül, és ennek csak anyagi oka van, anyagi ára van, az nem lehet kérdés. És az, amikor azt mondja, hogy protokoll így, protokoll úgy, egyik nap ilyen, a másik nap olyan, igen, járatlan úton haladunk, olyan úton megyünk, amelyen minden nap tapasztalatai segítik azt, hogy merre is tudjunk továbbmenni. Nézzük a jó példákat külföldön, nézzük, átvesszük azokat a tapasztalatokat, gyakorlati kivitelezéseket, ahogy más ország is teszi mindezt, hiszen ez mégiscsak egy szakma, egy olyan kérdéskör, amelyre az orvosoknak kell a megfelelő választ megtalálniuk, és ahogy találják a világban is, és ahogy a hazai szakemberek is teszik az ajánlásaikat, mondják, hogy hogyan kell csinálni, a döntések úgy születnek meg, annak megfelelően. És nyilván a lehetőségnek és a valóságnak mindig közelítenie kell egymáshoz [[Az elnök csenget.]] hogy a megfelelő ellátásbiztonság megtörténhessen. Köszönöm szépen. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Harangozó Tamás képviselő úré a szó. Parancsoljon!
Köszönöm, miniszter úr, és ugyan szép szavak voltak, és látom, hogy ön őszintén is mondja, de sajnos konkrétan semmire nem válaszolt, egyetlenegy kérdésre sem. Akkor legalább arra hadd kérjem meg, hogy képviselje már a kormányban azt, miniszter úr, hogy ezen a területen legyen előrelépés! Még egyszer mondom: a mi mai információink szerint valószínűleg 100-200 közötti tesztet tud ma a rendszer Magyarországon megvizsgálni; ha ez így van, az nem elfogadható. 1436 tesztet végeztek el Magyarországon, amióta a járvány kitört, ez a szomszédos Ausztriában ma reggelre több mint 8 ezer, és nem számmisztikáról beszélünk, hanem arról, hogy hogyan tudjuk megfékezni, hogy emberek fertőzötten további embereket fertőzzenek, ennek egy eszköze a teszt, semmi másnak, államtitkár úr, nem gyógyít természetesen.Nem válaszolt Pintér úr állapotával kapcsolatban sem. Végezetül kérném, miniszter úr, szintén egy ilyen ügy az ön által előbb elmondottak kapcsán, hogy az emberek részvétele és ajándékozási kedve, illetve az önkéntes felajánlások tekintetében [[Az elnök csenget.]] egy másodpercet kérek, elnök úr -, kérem, vizsgálja meg a kormány azon adójogszabályokat, amelyek szerint például ha a cégek a munkavállalóknak vagy bárkinek ajándékozni kívánnának akár vitamint, akár felszereléseket, akkor ezt további szja és további adóterhek terhelik, és ezt legalább a veszélyhelyzet alatt töröljék el. Köszönöm szépen.
Köszönöm szépen, képviselő úr. Egyperces viszonválaszra a miniszter úré a szó. Parancsoljon!
Köszönöm szépen. A kérdése pont rávilágított arra, amiért nem válaszoltam a miniszter úr állapotára nézve: mert mindnyájan az operatív törzs tájékoztatásából fogunk információkhoz jutni, és erre biztatok mindenkit. Annyi szóbeszéd, annyi okoskodás, összeesküvés-elmélet és a Jóisten tudja, mi nem zajlik még az internetes világban, a virtuális világban, ezért is fogalmaztam úgy, hogy a kimondott szónak óriási ereje van, és a kimondott szó nagyon veszélyes tud lenni, mert embereket olyan tevékenységre ösztönöz, amelynek aztán súlyos következménye van. Tudja, engem nagyon ledöbbentett az a tapasztalat mert agrárminiszter vagyok, ezt muszáj elmondanom -, hogy senkit nem érdekelt, hogy lesze elég élelmiszer, milyen intézkedéseket hozunk arra, hogy ez a történet menjen. Ezek nekem mind-mind végtelenül fontosak ahhoz, hogy kellő biztonság legyen, és azt kell mondjam önnek, hogy mindaz a vizsgálati mód, módszer nem lehet kérdés, hogy az emberek rendelkezésére álljon; amennyire szükség van [[Az elnök csenget.]] annyi lesz. [[Dr. Rétvári Bence: Így van! Taps a kormánypártok soraiban.]] Az adóval kapcsolatban pedig köszönöm szépen azt a felvetését, megfontolandó, nagyon jó kezdeményezés, ilyen és hasonló kezdeményezéseket mindnyájan örömmel és nagy tisztelettel fogadunk. Köszönöm. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Dunai Mónika képviselő asszony, a Fidesz képviselője, azonnali kérdést kíván feltenni a külgazdasági és külügyminiszternek: „Milyen járványügyi kockázatot jelent Európa számára az illegális migráció?” címmel. A miniszter úr a távolléte miatt válaszadásra Menczer Tamás államtitkárt jelölte ki. [[Dunai Mónika jelzésére:]] Dunai Mónika képviselő asszony jelzi, hogy elfogadja a válaszadó személyét. Dunai Mónika képviselő asszonyé a szó, parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Sajnos kijelenthetjük, hogy nemcsak hazánk, hanem az egész világ minden idők egyik legnagyobb kihívása előtt áll, aminek még sajnos, láthatjuk, messze nem járunk a végén. Most, a világjárvány idején figyelemre, fegyelemre és összefogásra van szükség. Mindannyian tudjuk, hogy egy világjárvány egyik legalattomosabb jellemzője, hogy senki sem tudhatja a másikról, ki hordozza a vírust, hiszen az képes akár másfél-két hétig is tünetmentesen lappangani szervezetünkben. Így van ez azon egészségügyi szempontból fejletlenebb országokban is, ahonnan illegális bevándorlók százezrei érkeznek folyamatosan Európa irányába. Ott nemcsak az egészségügyi állapotok, de adott esetben a tájékoztatás és a szervezettség szintje is messze elmarad a magyartól és az európaitól. Mint tudjuk, ma Irán lehet a koronavírus-járvány egyik gócpontja, ahol tömegek fertőződnek meg, és sajnos magas a halálozások száma is. Ezen irányból már eddig is illegális migránsok százezrei érkeztek Európába vagy annak határára. Ki kell mondanunk, hogy magas egészségbiztonsági kockázatot is magában foglal az, ha Európa ezen veszélyekkel teli időszakban sem szab határt az illegális migrációnak. Tisztelt Államtitkár Úr! Ezekben a nehéz időkben is mindent el kell kövessünk határaink védelme érdekében. Komolyan felmerül a kérdés, hogy vajon milyen járványügyi kockázatot jelent Európa számára az illegális migráció. Erről kérdezem önt, várom megtisztelő válaszát. [[Taps a kormánypártok soraiban.]]
Köszönöm szépen, képviselő asszony. Menczer Tamás államtitkár úré a szó, parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Mindenekelőtt szeretném azt leszögezni, hogy természetesen senkinek nem akarok rosszat, és természetesen nem vagyok érzéketlen akkor, hogyha valaki bajban van vagy beteg, ugyanakkor azt is látni kell, hogy a világ összes gondját megoldani nem tudjuk, és a magyar kormány mégiscsak elsősorban természetesen a magyar emberekért felelős. A bevándorlás, a migráció, illetőleg a vírus kapcsolatáról azt tudom mondani, hogy eddig azt tudtuk, hogy a bevándorlás biztonsági kockázatot jelent, erre sajnos volt számos példa, számos terrortámadás, sok halálos áldozat, több száz, több mint ezer sérült volt itt az elmúlt években, és nagyjából 30 nagy terrortámadás volt ha egyáltalán lehet terrortámadások között különbséget tenni úgy, hogy valamelyik kicsi vagy nagy -, szóval, számos ilyet láttunk. Most azonban már azt is tudjuk, hogy a bevándorlás nem kizárólag biztonsági kockázatot jelent, hanem az egészségmegőrzés szempontjából is kockázatot jelent, ráadásul most két folyamatot látunk egyszerre: egyrészt a világon terjed a koronavírus, másrészt a helyzet súlyosbodott az elmúlt időszakban Szíriában, Törökországban és a török-görög határon is; most ugyan az elmúlt napokban valamivel nyugodtabb a helyzet a néhány nappal korábbi állapothoz képest, de ez változhat. Természetesen nem tudjuk, senki nem tudja azt, hogy az illegális bevándorlók között kik vannak, ez sajnos bebizonyosodott már a terrortámadásoknál is, és így azt sem tudjuk, hogy ők honnan jöttek, mely országokon haladtak keresztül, és azt sem tudjuk, hogy az egészségi állapotuk milyen. A képviselő asszony kérdésére válaszolva tehát: ha őket átengedik, ha a görögök a határvédelmet feladják, vagy a határvédelmi falat a bevándorlók áttörik, és hogyha el tudnak indulni Európa belseje felé, az felmérhetetlen és beláthatatlan egészségügyi kockázatot is jelent a biztonsági kockázat mellett. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Dunai Mónika képviselő asszonynak adok szót. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Köszönöm szépen a válaszát, amelyet elfogadok. Mi, a Fidesz képviselőcsoportja már kezdettől fogva hangsúlyoztuk, hogy az illegális migráció kérdésében nemcsak hatalmas fokú biztonsági kockázat van, hanem egészségügyi kockázata is van. [[16.20]] Most ez hatványozottan és összehasonlíthatatlanul nagyobb nagyságrendekben sajnos bekövetkezik, bekövetkezni látszik. Kérem, hogy tegyen meg mindent annak érdekében a Külgazdasági és Külügyminisztérium, hogy az Európai Unió, Európa többi országa is ezt belássa. Ennek már látjuk a jeleit, de meglátjuk, hogy a szavak mögött majd milyen tettek fognak érvényesülni. Valóban, az emberi élet a legfontosabb, és bízunk abban, hogy a mi szavaink, miniszterelnök úr szavai és a kormány szavai, amelyet már évek óta hangoztatunk a világban, azok most végre meghallgatásra találnak, és követnek bennünket a biztonság védelme tekintetében is. Köszönöm szépen a figyelmet. [[Taps a kormánypártok padsoraiból.]]
Köszönöm szépen, képviselő asszony. Egyperces viszonválasz illeti meg államtitkár urat is. Parancsoljon!
Köszönöm, elnök úr. Képviselő asszonnyal teljesen egyetértve szeretném még azért arra is felhívni a figyelmet, hogy különböző jelentések alapján arról van tudomásunk, hogy van itt azért még egy nagy probléma. Jelesül az, hogy egyes szervezetek pontosan az egészségügyi kockázatra hivatkozva görögországi migránstáborokból evakuálni, ahogyan ők mondják, akarják a migránsokat, ami nem jelent mást, mint azt, hogy be akarják őket hozni a görög szigetekről Görögország belsejébe, és aztán értelemszerűen onnan már tovább tudnak indulni Európa más részei felé, így Magyarország felé is. Tehát azt szeretném hangsúlyozni, hogy látunk olyan törekvéseket és kockázatokat, amelyek arra irányulnak, hogy ezeket az egészségügyi kockázatot is hordozó embereket elindítsák Európa belseje felé, és ez elfogadhatatlan. Őket sem szabad magukra hagyni, de biztos, hogy nem az a megoldás, hogy a bajt ráhozzák Európa belsejére. Köszönöm szépen, elnök úr. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Ezzel az azonnali kérdések órájának a végére értünk. Most napirend utáni felszólalásokkal folytatjuk munkánkat. Napirend utáni felszólalásra jelentkezett „Nemzeti jelképeink fontossága” címmel Simicskó István képviselő úr, a KDNP képviselőcsoportjából. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Képviselőtársaim! Tegnap volt március 15-e, sajnos a járvány miatt nem sikerült központi ünnepséget tartani. Számos helyen lemondásra kerültek az ünnepségek az emberek biztonsága és védelme érdekében. Nálam is, Újbudán, a Gárdonyi Géza Általános Iskolában lett volna egy ünnepség, ahol felkértek ünnepi szónoknak még a múlt hét pénteken, de már akkor is óvintézkedések kerültek elfogadásra, ezért aztán úgy hidaltuk át a problémát, hogy egy nemzeti zászlót, egy ’48-as zászlónak a másolatát adtam át azon gyermekeknek, akik készültek január óta a március 15-i ünnepségre, és azon tanároknak is szimbolikusan átnyújtottam ezt a zászlót, akik nevelték és felkészítették a gyermekeket. Fontos, hogy odafigyeljünk egymásra, és fontos, hogy az az összefogás, ami a XIX. században bekövetkezett a nemzeti szabadságharcunk és függetlenségi háborúnk vonatkozásában, az az összefogás most egy más típusú összefogást igényel, de erről ma egész nap szó volt a mai ülésen és a parlamentben, a járvány megfékezéséről a magyar emberek biztonsága érdekében. Tisztelt Képviselőtársaim! A nemzeti jelképeinkről és az előbb említett zászlóról néhány gondolatot megosztanék önökkel. Tudjuk azt, hogy az első zászlók már Krisztus előtt 220-ban, az ókori Kínában megjelentek a Han-dinasztia időszakában, de Rómában is, az ókori Rómában is úgynevezett vexillumokkal, sassal jelölt zászlótartó rudakkal és zászlókkal vonultak csatába a római katonák. Mindig és mindenkor az együvé tartozás jelképét jelentette a zászló. Akik beállnak a zászló alá, azok közé tartozunk, azok összetartoznak. Egy szimbolikus jelképrendszer mindez. Végigkíséri az emberiség történetét. A címer, a zászló állami jelképekké váltak. Magyarországon három szín, a nemzetiszín a trikolór, a piros az erőt, a fehér a hűséget, a zöld a reményt jelenti mindannyiunk számára. 1848-49-ben egy nagy remény született, amely a nemzet születésével egyben történt meg: a nemzet, a magyar nemzet születésnapja, és egyben 1848. március 15e és a Magyar Honvédség születésnapja is ilyen szempontból, hiszen a nemzeti függetlenségnek is egyfajta jelképe mindez. A honvédek ’48-ban ezekre a történelmi zászlókra, nemzeti zászlókra esküdtek föl. A ’48-as eskü szövegéből engedjék meg, hogy néhány mondatot idézzek: „Esküszöm az élő Istenre, hogy hazám alkotmányát és a magyar nemzet függetlenségét életemmel s véremmel megvédeni kész vagyok. Nemzeti zászlómat soha el nem hagyom.” Nagyon szép és nemes gondolatok ezek. ’48-ban úgy tartották, a zászló a katona szentsége, és annak a bizalomnak a záloga, mellyel az állam harcosait megajándékozta döntő és válságos pillanatokban, a gyülekezés jele, mely alatt győznünk vagy halnunk kell. A zászló védelme ezért minden harcos, minden katona legszentebb kötelessége volt. Azzal a csapat dicsősége elválaszthatatlan egységet képez. A huszárok annak idején úgy tartották, hogy a zászló, a magyar nemzeti lobogó visszafelé nem mehet. Azzal csak győzni vagy meghalni lehetett. 1849. augusztus 13-án a világosi fegyverletétel után az osztrák Habsburg-államhatalom minden eszközzel pusztította, kutatta és pusztította a szabadságharc emlékeit. Amint kézbe kaparintották, rögtön el is égették és elégettették ezeket a zászlókat. Nagyon szép és nemes jelmondatok voltak ezekre a zászlókra felírva. Többek között: „A hazáért, a szabadságért”, „Védd, hogy megtarthasd!” A magyar zászló és a magyar címer összefonódott, és összefügg Magyarország függetlenségével, ez a magyar állam függetlenségét és szuverenitását szimbolizálja. Egy példát hadd mondjak más nemzetektől, a szerbek címerében négy cirill „sz” betű szerepel, ami azt fejezi ki, hogy a szerbek csak akkor tudnak megmaradni, ha egységet képeznek. Csak az egység jelentheti a megmaradásukat, a jövő zálogát. Azt hiszem, hogy valamennyi nemzet, így mi is így vagyunk ezzel; ha képesek vagyunk összefogni és egységet teremteni, akkor bizony-bizony hosszú távon számolhatunk a jövőnkkel és a gyermekeink jövőjével. Ez a mostani időszak egy próbatétel mindannyiunk számára: képesek vagyunke ismét összefogni egy más típusú veszéllyel szemben, és nem feltétlenül a függetlenségünk megóvása, bár ez is napirenden van a migráció kapcsán, de az biztos, hogy az ezzel a vírussal szembeni fellépés is egységet követel. Én azt hiszem, hogy a ma elhangzottak minden bizonyságát bemutatták annak, hogy igenis van erre törekvés, és a kormányzat is törekszik, ezerrel azon dolgozik, hogy megakadályozza a vírus további terjedését. Én azt kívánom mindannyiunknak, hogy, ahogyan a jelmondatot idéztem a ’48-as zászlóból: védd, hogy megtarthasd védjük egymást, és védjük a magyar zászlót is, védjük Magyarországot is. Köszönöm szépen, hogy meghallgattak.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett „Meddig még?” címmel a Jobbik képviselőcsoportjából Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Valóban, az előttem szólóhoz csatlakoznom kell: olyan szintű nemzeti összefogásra van szükség, amilyet az elmúlt 30 év során talán nem tapasztalt ez az ország, és azt kell mondjam, hogy sajnos az egész világ, de Európa mindenképpen ebben a helyzetben van most, és nyilván most egyfajta vizsgázásra kényszerülünk mind összefogásból, mind összetartásból, mind összekapaszkodásból.Éppen ezért szeretném kiemelni azt, hogy közös felelősségünk, itt a parlamenti képviselőket értem és a különböző frakciók tagjait, hogy olyan nemzetiminimum-megoldásokat dolgozzunk ki, amelyeket mindannyian fel tudunk vállalni, és amelyek birtokában mindannyian a saját szimpatizánsi körünket, a bennünket megbízókat meg tudjuk nyugtatni, és adott esetben elő tudunk idézni egy olyan helyzetet, hogy bár az elkerülhetetlent nem tudjuk elkerülni, de a kezelhető szituációkat mégiscsak kezelni tudjuk. Éppen ezért szeretném jelezni, hogy frakciónk részéről Rig Lajos volt az, aki elsőként visszavonult a csatasorba, pontosabban csatasorba állt, hiszen parlamenti képviselői létét átmenetileg feladva, végzett mentőápolóként visszaállt a csatárlánc legelejére, és azt a szolgálatot teljesíti, amely előtt, úgy gondolom, tisztelettel adózhatunk mindannyian. Azt is látom, hogy más frakciókhoz tartozó képviselőtársak közül is többen megmozdultak már ilyen vagy olyan formában, és minden tiszteletem az övék ezért, hiszen ezekben az időkben, ezekben az órákban a különböző pártlogóknak és -jelvényeknek nem lehet helye, helyük közöttünk az együtt gondolkodás tekintetében. Egészen biztos, hogy mindannyian meg tudjuk találni azt a műfajt, azt a formát, amely tekintetében ki tudjuk venni a részünket ebből a nagy összekapaszkodásból. És ha csak annyit teszünk, hogy mindenki az idézőjeles, saját szekértáborához tartozó szimpatizánsokat meg tudja nyugtatni, és a reális lehetőségeket fel tudja vázolni előttük, már nagyot léptünk előre. Éppen ezért kérem azt kormánypárti képviselőtársaimtól, hogy három területen jussunk el a konszenzusig. Ezt a konszenzusos minimumot pedig mindenki tudja ezt követően képviselni. Láthatjuk azt, hogy számtalan ágazatban, a vendéglátóiparban, a turizmusban álláshelyek tömkelege lehetetlenül el a közeljövőben. [[16.30]] Hogy milyen műfaj, milyen pántlikázás mentén, abban folyhat közöttünk vita, de az biztos, hogy a magyar munkahelyvédelmi alapot fel kell állítanunk, és a lehető legrövidebb időn belül szavatolni kell az érintett honfitársaink számára, hogy igenis nyárig a fizetésükhöz hozzá tudnak jutni valamilyen formában, a teljesen ellehetetlenült iparágak dolgozói pedig valamilyenfajta kiszámítható bevételre kell hogy szert tehessenek, hiszen habár a hiteltörlesztési moratóriumra vonatkozó, többek között jobbikos javaslat szerencsére keresztülment, és ilyen nemzeti minimummá válhatott, azért itt számos egyéb olyan mindennapi költség jellemzően a lakhatási költségekre gondolok áll az érintettek előtt, amelyeket ki kell fizetni. Nyilván egy másik vitás terület lehet közöttünk a rezsiszámlák kérdése, ahol egy tömeges ellehetetlenülés, talán nem ezen a héten vagy nem a következő héten következik be, de azt is láthatjuk, hogy nem lehet az alapból meglévő bizonytalanságon felül bizonytalanságban tartani a honfitársainkat a tekintetben, hogy a családtagok egészségének féltése mellett még az ellehetetlenüléstől való félelemmel is szembesülni kelljen. Ennek tehát elejét kell venni. Egy, a rezsiszámlákat érintő moratórium a nehéz helyzetben lévők számára mindenképpen segíthet ezen. Bárhogy is alakul a járványügyi helyzet, nyilván rosszabbnál rosszabb forgatókönyvek jelennek meg nemcsak a sajtóban, de a képviselők többségének lelki szemei előtt is, azért ne felejtsük el, hogy számosan rettegnek Magyarországon a tavasszal lejáró kilakoltatási moratórium utáni helyzettől. Tehát ha eljutottunk oda, és szerintem ez az ország példás gyorsasággal jutott el oda, hogy hiteltörlesztési moratóriumot hirdethet ki a magyar nemzet felhívása nyomán, akár a Bankszövetség érintettségével, Magyarország Kormánya, vagy bárki más, de ezt az épeszű lépést meg kell tenni, innen jussunk el oda, hogy egy végrehajtási moratóriumot és egy kilakoltatásit hosszabb formában csapunk mindezekhez, hiszen akkor van értelme ennek az egésznek. Összességében azt látom a legfontosabb feladatunknak, bármely frakcióban ülünk most, és akár kormányon, akár ellenzékben vagyunk, hogy ezen sorskérdések mentén konszenzusokat találjunk, nemzeti minimumot hirdessünk, és ezt mindenki hitelesen tudja képviselni a sajátjai irányába. Én nagyon bízom tehát abban, hogy a hitelek törlesztési moratóriuma mentén, ha ennek a végleges megoldása kialakul, akkor egy valódi csatárláncot tudunk alkotni, és ezen nemzeti sorskérdések tekintetében meglesz az a közös nevező, amire 30 éve vár ez a nemzet. Márpedig ez a nemzet most egy veszélyzónába került. Együttesen fogunk vizsgázni a tekintetben, hogy ki tudunke ebből lábalni, pontosabban milyen gyorsan, milyen hatékonyan lábalhatunk ki. Ezen közös vizsgához én a saját munkámat nagy tisztelettel felajánlom. Köszönöm a lehetőséget. [[Taps a Jobbik padsoraiban.]]
Köszönöm szépen, képviselő úr. Tisztelt Képviselőtársaim! „A társadalom képe egy vírus tükrében” címmel napirend utáni felszólalásra jelentkezett ugyancsak a Jobbik-képviselőcsoportból Varga-Damm Andrea képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Nagy István miniszter úr az imént, egy félórával ezelőtt arról beszélt, hogy egy ismeretlen helyzet előtt állunk, nem voltunk még ilyenben, és ezért mi most ezt még csak tanuljuk. Hát, ez a legnagyobb probléma. Elkényelmesedtünk. Azt hisszük, hogy a jó világ, a modern világ, az aránylagos jólét megóv minket a vírusoktól, baktériumoktól. De hát adott erre bárki is garanciát? Attól, hogy a higiéniai eszközök a technológiai fejlődés eredményeként magasabb szintűek, többfajta betegséget meg tudunk előzni vagy le tudunk küzdeni, attól még soha senkinek nem mondta egyetlen vírus sem, hogy ezután már nem fogok működni, sőt pontosan tudjuk, hogy ez a földgolyó már nem olyan, mint amilyen az emberiség kezdetén volt, mert amióta az emberiség létezik, azóta rombolja a Föld légkörét. Azóta rontja azt a levegőt, azt az oxigént, amely ahhoz kell, hogy egészséges életünk legyen.Azt gondoltam, amikor ez a járvány kitört, vagy a járvány előszele kitört, hogy készen állnak a kormány részére azok a protokollok, amelyek ilyenkor automatizmusokként működnek, és pontosan tudja mindenki, hogy az adott feladatláncban neki mi a dolga. Van nekünk egy Bakondi Györgyünk, van nekünk egy katasztrófavédelmünk, és mi azt hittük, hogy nemcsak azért nincsenek különböző gyakorlatok, szimulációs gyakorlatok a társadalomnak egy ilyen helyzetre, mert nem akarják riogatni a társadalmat, de közben kiderült e járvány kapcsán, hogy azért nincsenek ilyen szimulációs gyakorlatok, mert nincsenek szimulált helyzetek, és nincsenek gyakorlatok. Gondolják meg, az elmúlt 70 évben senkinek nem jutott eszébe, hogy az iskolákban oktatási tananyag legyen akár egy természeti, akár egy egészségügyi katasztrófában, hogy kinek mit kell csinálnia. Bizonyára emlékszik az idősebb korosztály, hogy polgári védelmi gyakorlatok voltak az általános iskola felső tagozatában és a gimnáziumban. Bizonyára emlékeznek arra, hogy a társadalom természetes létrésze volt az, hogy egy katasztrófára hogy kell reagálni, és hogy ki milyen helyzetben van, attól függően, hogy gyermek, felnőtt, nő, férfi, idősebb, fiatal, mi a dolga, egészségügyben dolgozik, vagy a katonaságnál, vagy a rendőrségen. Számomra az a döbbenet, hogy Magyarországon vannak a világon a legjobb statisztikusok, a legjobb logisztikusok és a legjobb járványügyi szakemberek ezt mindenki a világon elismeri -, és ott tartunk, hogy ilyen helyzetre nincsenek természetes, előre megtervezett forgatókönyvek. A társadalom viselkedésmódja, a társadalom összetétele, az adott járványtípus természete: egy csomó olyan feltételrendszer van, amihez hozzárendelve a szakemberek tökéletes protokollokat tudtak volna kialakítani. Aztán a következő fontos kérdés a társadalom megnyugtatása, a társadalom viselkedésében a motiváció. Ha a társadalom azt látja, hogy nem tiszták az információk, nem korrektek, nem egyenesek, számtalan kérdést tesz fel a polgár egy-egy tájékoztatás után, mert nem kap választ, akkor a társadalmat ez elbizonytalanítja. Szerencsére a 3 millió családból csak 200 ezer érezte úgy, hogy neki haza kell vinni még a jövő évi lisztet és cukrot is, mert egyébként ha mind a 3 millió család ezt tette volna, akkor egy nap alatt tényleg az összes bolt kiürült volna az országban. Milyen szerencse, hogy a pánikra csak a társadalmunknak ilyen része az, aki reagál! De itt van az iskolabezárási kérdés, illetve az érettségizők kérdése. Nem emlékszünk rá, mert mindannyian fiatal korosztály vagyunk, de tanultunk róla, hogy amikor a második világháborúban a front elérte hazánkat, akkor először a keleti országrészben, és ahogy a front haladt előre, a nyugati országrészig körülbelül hat hónap alatt bezárták az iskolákat. De kiknek biztosították végig a tanulást és az előmenetelt? Az érettségiző osztálynak. Tudjuk jól, egyik képviselőtársammal éppen egy órája beszélgettünk arról, hogy hány tanuló nem tud tanár nélkül tanulni. Nem tud tanár nélkül, tanár felügyelete nélkül tanulni. El tudja azt bárki képzelni, hogy milyen komoly veszély van abban, hogy egyébként egyetemre alkalmas fiatalok most e miatt a helyzet miatt akár nem jutnak be a felsőiskolákba, mert számukra nem lesz elég a digitális tanulás lehetősége? Én azt gondolom, hogy most a hazánkban a társadalom ahhoz képest, hogy mennyire keveset tud, és mennyire rá kellett arra jöjjön, hogy nincsenek rendszerek, nagyon tisztességesen viselkedik, nagyon együttműködően viselkedik, és meghajlok a nemzetem nagysága előtt, hogy ebben az óriási problémában ilyen fegyelmezetten, odaadóan és tényleg hazafiként viselkednek. Köszönöm szépen. [[Taps a Jobbik padsoraiban.]]
Köszönöm szépen, képviselő asszony. „Aktuális kérdésekről” címmel az MSZP képviselőcsoportjából Varga László képviselő úr jelentkezett napirend utáni felszólalásra. Parancsoljon, öné a szó.
Köszönöm a szót, elnök úr. Nyilvánvalóan a mai ülésünket meghatározta a koronavírus-járvány, ez a világjárvány és a magyarországi vonatkozásai. Természetesen gyakorlatilag kivétel nélkül a felszólalások mind-mind erre vonatkoztak. Én is több témában ennek kapcsán szeretnék szólni, próbálok talán néhány olyan kérdést felvetni, amelyek nem hangzottak el itt a mai ülésen. Szerte az országban a mai nap a határidő a helyi adók befizetésére. Tizenötödike lett volna, de ez most vasárnapra esik, így nyilván a hétfő éjfél a határidő. Egy központosított rendszer az, amely az elmúlt években erre létrejött, csakúgy, mint az élet egyéb területein, az adóbeszedés tekintetében, még a helyi adók tekintetében is a központosítást tűzték ki önök, tehát a kormány politikusai célul. A központosított rendszer nem igazán vizsgázott jelesre az elmúlt egy hétben. Számtalan településről kaptam olyan visszajelzést, hogy csúszott a csekkek kiküldése, gyakorlatilag a múlt hét közepén kaptak meg több megyeszékhelyen csekket az emberek, illetve értesítést arról, hogy mennyi a helyiadó-fizetési kötelezettségük. [[16.40]] Szögezzük le, hogy ez egy központosított rendszer, amit az Államkincstár működtet, illetve a posta postázza ezeket az egyenlegeket, illetve csekkeket. Tehát kettő dolog biztos. Az egyik az, hogy azok az önkormányzatok, amelyek idejében feltöltötték ezeket az adatokat, nem hibáztak, nem ők tehetnek a késedelemről, illetve az is biztos, hogy a magyar emberek végképp nem tehetnek a késedelemről, hogy későn tudták meg, hogy mekkora a kötelezettségük. Több helyen akkor kapták meg tehát ezeket a leveleket, amikor már a veszélyhelyzet kihirdetésre került a múlt héten. Éppen ezért én több fórumon és itt ma délelőtt részben azt javasoltam, hogy a kormány minden hatáskörébe tartozó döntést hozzon meg annak érdekében, hogy eltoljuk a befizetés határidejét legalább kettő héttel azért, hogy késedelmi pótlékot ne kelljen fizetni a magyar embereknek ebben az időszakban. Hozzátenném azt, hogy nyilván ez a rendszer automatikusan működik, és itt a hibából és késedelemből fakadólag akár éjfél után elindulhat a késedelmi pótlékok hozzáadása majd a helyi kötelezettségekhez, ha valamilyen lépés nem történik. Én azt hiszem, hogy ez egy méltányolható, konstruktív javaslat, a kormány a hatáskörébe tartozó ügyekben tehát el kellene hogy járjon ebben a kérdésben. Én úgy tudom, hogy személyi konzekvenciái is voltak annak, hogy itt egy ilyen komoly késedelem történt. Természetesen fontos, hogy a rezsiszámlák befizetése kapcsán haladéktalanul tárgyaljanak a szolgáltatókkal. A hiteltörlesztési moratórium és a végrehajtási moratórium is olyan, amit én magam is felhoztam volna, de csatlakozom ebben a tekintetben Z. Kárpát Dánielhez. Itt utalnék az MSZP ötpontos javaslatcsomagjára, amiről Tóth Bertalan pártelnökünk, frakcióvezetőnk már beszélt itt napirend előtt, és arra is, hogy itt az energiaárak tekintetében a gáz világpiaci ára kapcsán nagyon komoly lehetőség volna most rezsit csökkenteni, és szerintem ez nagyon sokat számítana a magyar embereknek. Még a felszólalásom végén néhány olyan ágazatról beszélnék, ahol komoly problémákat látok. Nagyon sok és elhúzódó gazdasági problémát fog okozni ez a járvány, ez már jól látszik, de vannak olyan szektorok, ahol ezek prompt problémák. Például bizonyos kereskedelmi ágazatok, a vendéglátás, turizmus és a rendezvényszervező szektor, tehát a kulturális élet egy jelentős része is olyan, ahol dolgozók tízezreit érinti, sőt százezreit akár ez a kérdés. Például a kulturális életben is rengetegen dolgoznak kényszervállalkozóként, és nagyon sokaknak gyakorlatilag megszűnik a bevétele a következő hónapokban. Azt gondolom, a kormánynak feladata az is, hogy róluk gondoskodjon, ennek a szektornak is valamit mondjon. De nehéz a helyzete azoknak is, akik a közművelődésben, könyvtárakban, múzeumokban, levéltárakban, galériákban dolgoznak. Igaz, hogy az itt dolgozók jelentős része önkormányzati és állami bérből él, tehát ilyen fenntartású intézményben dolgozik, azonban szeretném itt ismét felhívni a figyelmet ha már az ágazatról beszélek az ő nehéz helyzetükre. A KKDSZ, az ő szakszervezetük januárban egy petíciót juttatott el a kormánynak, ahol az egész ágazattal foglalkozik, de egyébként különös tekintettel van itt az ő bérhelyzetükre, hiszen az elmúlt 10 évben az ebben a szektorban dolgozók bérrendezésére nem került sor, és azt gondolom, ez egy nagyon nehéz helyzetet fog okozni nekik is ezekben a hónapokban. Köszönöm, elnök úr. [[Szórványos taps az ellenzéki sorokból.]]
Köszönöm szépen, képviselő úr. Ugyancsak napirend utáni felszólalásra jelentkezett Steinmetz Ádám képviselő úr, a Jobbik-képviselőcsoportból: „Mit tesz a Volán az utasok és a buszvezetők védelmében, a koronavírus-fertőzés megelőzése érdekében?” címmel. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! Napirend utáni felszólalásomat ott kezdeném, ahol Kocsis Máté frakcióvezető úr a napirend előtti felszólalást befejezte. Ha jól emlékszem, úgy fogalmazott: egyetlen célnak kell most megfelelnünk, a magyar polgárok megvédésének. Engem is ez a szándék vezetett arra, hogy szót kérjek, és elmondjam tapasztalataimat, azt, hogy az emberek között járva egyre inkább érzékelhető, hogy nő az aggodalom a világméreteket öltő koronavírussal kapcsolatban, illetőleg a vírus továbbterjedésével kapcsolatban.Magyarország Kormánya a környező országokhoz hasonlóan határozott és felelősségteljes lépéseket tett a vírus továbbterjedésének megakadályozása érdekében. Az indokolt korlátozások bevezetését, bár megnehezítik az emberek mindennapjait, mégis megértéssel vesszük tudomásul, mert nem akarunk megbetegedni. Országgyűlési képviselőként pedig kötelességem felhívni a tisztelt Ház figyelmét arra, hogy további lépésekre van szükség azokon kívül is, amiket Orbán Viktor miniszterelnök úr ma megosztott velünk. És itt jutunk el ahhoz a ponthoz, amiről feltétlenül beszélnünk kell, a tömegközlekedéshez. A közösségi közlekedés kiemelt gócpont ugyanis a vírus továbbterjedésében, ezért kiemelt figyelmet kell fordítani rá. A Volán-buszokon napi szinten több ezer buszsofőr és több tízezer utas van veszélynek kitéve. Gondoljunk csak bele, amikor 40-50 ember órákon keresztül egy zárt légtérben utazik, hogy milyen mértékben van kitéve fertőzésnek, különösen olyan buszokon, amelyeken a rendszeres takarítás, fertőtlenítés a mai napig nem megoldott. Ez egyébként a Somogy megyében közlekedő járatokon abszolút tetten érhető, megfigyelhető. A Volán vezetőinek nyilatkozatai pedig rendkívül ellentmondásosak. Egyik nap még azzal nyugtatják az utasokat, hogy a rendszeres takarítás megoldott, a másik nap pedig azt mondják, hogy nem tudják beszerezni az ehhez szükséges fertőtlenítőszereket. Most akkor mi az igazság? Február 28-án azt nyilatkozzák, rendkívüli intézkedéseket vezetnek be a dolgozók és utasok érdekében a fokozott és napi rendszerességű fertőtlenítések formájában. Majd jóval később, március 9-én pedig, amikor a szakszervezeti vezető felvetette ezen intézkedések hiányát, a Volán arra hivatkozott, most tessék figyelni, hogy jelenleg a piacon képtelenek beszerezni ezeket a fertőtlenítőanyagokat. Tisztelt Képviselőtársaim! Ez döbbenetes egy állami vállalat felső vezetésétől! A folyamatos mellébeszélés és kifogáskeresés helyett ezért javaslom mielőbbi érdemi lépések bevezetését az utasok és a buszvezetők védelmének érdekében a következők szerint. Valósuljon meg valóban a napi szintű rendszeres takarítás és fertőtlenítés ezeken a járatokon, ez legyen adminisztrálva, legyen jegyzőkönyv vezetve is erről. A fertőtlenítés pedig különös tekintettel vonatkozzon az ablakokra is, amelyek rendszeresen még a mostani márciusi időben is bepárásodnak, a gyermekek pedig köztudottan szeretnek ezen rajzolni. Nem kell magyaráznom, hogy ez mennyire veszélyes. Ezen túlmenően a nagyobb állomásokon, buszpályaudvarokon pedig szűrővizsgálatokkal ellenőrizzék az ott várakozó utasokat, még mielőtt fölszállnának az autóbuszra. A buszsofőrök védelmének érdekében pedig javaslom, hogy a helyközi járatokon minél kevesebbet kerüljenek interakcióba az utasokkal, lehetőség szerint ők a hátsó ajtón szálljanak föl, és a buszvezető fülkéje legyen hermetikusan vagy legalábbis kordonnal elzárva az utasok elől, amíg ez a járványügyi helyzet fennáll. Végezetül tisztelettel kérem a kormányt és a Volán vezetőit, hogy ezeket az intézkedéseket mihamarabb hajtsák végre, különben félő, hogy a buszsofőrök nem fogják felvenni a munkát, és ezzel részben megbénulhat Magyarországon a tömegközlekedés. De ne így legyen, ezért kérem, cselekedjenek! Köszönöm a figyelmüket. [[Szórványos taps az ellenzéki sorokból.]]
Köszönöm szépen, képviselő úr. „10 év után nem halogatható tovább, meg kell kezdeni a kormányzást” címmel a DK képviselőcsoportjából Varga Zoltán képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm szépen. Tisztelt Elnök Úr! Tisztelt Ház! Egy nagyon mellbevágó beszélgetésem volt a hétvégén egy régi jó ismerősömmel. Jól menő sportszervező cége, vállalkozása, rendezvényszervező cége van, és nála találkoztam először azzal az információval, amikor közölte, hogy alig pár nappal az egészségügyi veszélyhelyzet bejelentése után az eddig jól menő cége gyakorlatilag az életéért küzd. Alig három nap alatt dönteniük kellett arról, hogy vagy fogják tudni a felvett hiteleket fizetni, vagy pedig elbocsátásokra kényszerülnek. Több mint tíz embertől kellett megváljanak.Azt kell hogy mondjam, hogy az ő példája nem egyedi. Azt látjuk, hogy az egészségügyi veszélyhelyzet kihirdetése óta vállalkozók százai, ezrei, különösen az idegenforgalom, a vendéglátás, a személyfuvarozás, a szállodaipar és ahogy az előbb is mondtam a sportszervezés, rendezvényszervezés területén máris szinte megoldhatatlan helyzetbe kerültek. [[16.50]] Az eddig jól működő vállalkozások, esetenként sokmilliós lízinggel, fejlesztési hitellel, a forgalom drasztikus visszaesése miatt már most sem tudják, miből fogják a következő hónapokban fizetni a törlesztéseiket. A csődfenyegetés miatt, úgy, ahogy az én ismerősöm is, költséget kell csökkenteniük, ezért máris megkezdődtek náluk az elbocsátások, amik ismételten családok ezreit, tízezreit sodorhatják a tönk szélére. De az iskolák, óvodák, bölcsődék bezárása is megoldhatatlan helyzetet teremthet az egyik napról másikra élő családok számára, ha távol maradni kényszerülnek a munkahelyükről. Úgy tűnik, és attól tartok, nem vagyok egyedül ezzel a véleményemmel, hogy súlyosabb gondok várnak ránk, mint akár a 2008-as válságban. Most volna igazán szükség egy valós gazdaságvédelmi akciótervre, legfőképpen pedig átfogó szociális intézkedéscsomagra. Csakhogy a gazdaság élénkítésére fordítható forrásokat annak túlfűtésére költötték az elmúlt években. És ami igazán elkeserítő számomra, hogy a kormány számára legkevésbé az oktatási, az egészségügyi és a szociális célú kiadások a fontosak. Míg ezek GDP-hez viszonyított aránya az elmúlt években 3,7 százalékkal csökkent, addig a sport- és egyházi célúaké jelentősen növekedett. Élő példája ennek különben a most szombaton megjelent kormányhatározat, ami a rendkívüli intézkedések pénzügyi keretéből 2 milliárd forintot juttat az Állami Egészségügyi Ellátó Központnak, viszont 2 milliárd 770 millió forintot meg egyházi beruházásokra fordít. És nézzük, mi a helyzet különben Európa-szerte! Németország. 500 milliárd eurót fordít a vállalkozások és munkahelyek megmentésére. A német kormány arra kéri a munkáltatókat, hogy elbocsátás helyett a munkaidőt csökkentsék 4 vagy 6 órára, a munkavállalóknak pedig az emiatt kieső munkabér 75 százalékát a kormány meg fogja téríteni. Belgium. A kormány rendeletére bezáró intézmények, vállalkozások dolgozói megkapják a teljes bérüket, a magáncégek tulajdonosai a kieső időre fejenként 4 ezer eurót kapnak. Franciaország. A kényszerszabadságra küldött dolgozóknak az állam garantálja a bérét. Románia. Azok a szülők, akiknek a gyermekintézmények bezárása miatt otthon kell maradniuk, rendkívüli fizetett szabadságot kapnak az államtól. És mi történik nálunk? Láttuk a mai nap, láttuk a bejelentéseket: gyakorlatilag semmi; felállítanak 10 akciócsoportot. A Demokratikus Koalíció az elmúlt napokban, hetekben több mint 38 javaslatot tett. Ebből számos a munkahelyek megőrzésére, a munkavállalók segítésére és a vállalkozók terheinek csökkentésére szolgál. Például: pótolja az állam a karanténba zárt dolgozók bérét. A karantén idején és az azt követő 30 napon át senkit ne lehessen egyoldalúan elbocsátani. Továbbá késedelmi kamat nélkül, erről volt már itt szó a tisztelt Házban is, szüneteljen a hiteltörlesztés, a közüzemi számlák befizetése és az adózás. Az iskolai menzák bázisán meg kell szervezni a rászorult gyerekek és a nyugdíjasok otthoni ellátását. A gyerekekkel otthon maradó szülő az otthoni gyermekfelügyelet idejére kapjon az államtól teljes bérkompenzációt. A kis- és középvállalkozások kapjanak lehetőséget a járulékfizetés elhalasztására. Tisztelt Ház! Szolidaritásra van szükség. Arra, hogy a bajba jutott embereket az elnyomorodástól, a vállalkozásokat a csődtől, a gazdaságot pedig a recessziótól megóvjuk. Magyarország Kormányára hárul a feladat, hogy ezt a szolidaritást végre cselekvéssé formálja. Eddig ezt a feladatot, úgy látjuk, nem jól kezelték, nagyon nem. Tíz év után nem halogatható tovább, meg kell kezdeniük a kormányzást! Köszönöm szépen. [[Taps a DK padsoraiból.]]
Köszönöm szépen, képviselő úr. Tisztelt Országgyűlés! A napirend utáni felszólalások végére értünk. Tájékoztatom önöket, hogy a tavaszi ülésszak következő ülésére várhatóan 2020. március 23-án kerül sor. Most megköszönöm munkájukat, és ebben a veszélyhelyzetben mindenkit arra kérek, hogy cselekedjünk felelősen, és vigyázzunk egymásra. Viszontlátásra mindenkinek, az ülést bezárom.